text:
ብ ተስፋማርያም ሓጎስ:
ህዝቢ ኤርትራ ነታ ዝተመንዝዓቶ ነጻነቱ ንምምጻእ ክንደይ ስቓይን መከራን ከም ዘሕለፈን ኣብ ኣህጉር ኣፍሪቃ እቲ ዝነውሐን ዝመረረን ቃልሲ ከም ዘካየደን ማዕረ ክንደይ ረዚን መስዋእቲ ከም ዝኸፈለን ንሕና ኤርትራውያንሲ ይትረፍ ዓለም ብዓለማ እትፈልጦ ሓቂ እዩ።
መስዋእቲ ክበሃል እንከሎ ጤል ወይ በጊዕ ሓሪድካ ንኣምላኽ እተሕርሮ መስዋእቲ ኣይኮነን ፣ እንታይ ደኣ ለይለይ ዝብሉ ኣባጽሕ ዕጽፍ ዝርግሕ ዝብላ ጎራዙ እየን ስለ እዚ ህዝቢ ብዓረር ጸላእቲ ተመንኪሎም ብክላስተር ቦምቦ ኣካላቶም ተበታቲኑ ፣ ብናፓልም ቦምብ ከም ሽምዓ መኺኾም በጃ እዛ ሃገር ንስለ ነጻነት ሓሊፎም ።
እወ ኣደ እታ ለዋህ ውላዳ እምኒ ዓንቂፍዎ ቅድሜኻ ይስጥሓኒ ብምባል በጅኡ ሕልፍ እትብል ፣ ኣብ ቃልሲ በጺሓ ግን ኣጆኺ እዛ ጓለይ ኣጆኻ እዚ ወደይ ትብዑ ኣይትሕመቑ ንብጾትኩም ከይተግድዕዎም እናበለት ንደቃ ናብ መኣዲ ቃልሲ ኣፋንያ ንሳ እኽለ ማይ ሒዛ ፈቐዶ ድፋዕ ብላዕልን ብታሕትን ቦምባታት ጸላኢ ኣብ ልዕሊኣ እናዘነበ ተጋደልቲ ኣብ ዝኣተዉዎ እግሪ እግሮም እትኸይድን ንመስዋእቲ ደቃ ብነጸላኣ እትቕበልን ኣሰሮም ተኸቲላ ውን እትስዋእን ተባዕ ሓርበኛዊት መቐነታ ገጥ ኣቢላ ንሰውራ ዝሓብሓበትን ዝተቓለሰትን ።
ህዝቢ ኤርትራ ካብ ድሕሪ ምዝዛም ካላኣይ ኲናት ዓለም ንደሓር በታ ኣብቲ እዋን እቲ ርእሰ ሓያል ኮይና ዝተቐልቀለት ኣሜሪካ ብሓይሊ ምስታ ብድሕረታ ናይ ሓደ ዘመን ድሕሪት ዝነበረት ኢትዮጵያ ብፈደሬሽን ብኡ ኣቢላ ድማ ከም እትጉበጥ ዝገበረትን ሃገር እያ ። ንሰላሳ ዓመታት ደምና ከም ውሕጅ ዛርዩ ዓድታትና ዓንዮም ህዝብና ናብ ፈቐዶ ሃገራት ከም ዝስደድ ኮይኑ። እዚ ኹሉ ብሰንኪ ኣሜሪካ እዩ። እነሆ እዚ ሰብዓ ዓመታት ኣቝጺሩ ይርከብ ። ኣብዚ ውሽጢ ሰብዓ ዓመታት ህዝብና ካብ ምዕባለ ተሓሪሙ ዕጭኡ ውግእን ሞትን ህልቂትን ስደትን ኮይኑ ተሪፉ። ዘዝተወልደን ዘዝጎበዘን ኲናትን መቝሰልትን ስንክልናን መስዋእትን ኮይኑ ዕጭኡ ።
ኣሜሪካ ንብሕታውን ጂኦ ፖለቲካውን ረብሓኣን ክትብል ንህዝቢ ኤርትራ ገንሸል ኣፋስጋ ጌራቶ ትርከብ ። ኣብቲ ምእንቲ ሓርነትና ዘካየድናዮ መሪርን ነዊሕን ቃልሲ ኣሜሪካ ንሰውራና ንምጥፋእ ዘይፈሓረቶ ጉድጓድ ዘይፈንቀለቶ እምኒ ኣይነበረን ። እወ ህዝቢ ኤርትራ ቆሲሉ ሰንኪሉ መሪር መስዋእቲ ከፊሉ ንሕልምን ባህግን ኣሜሪካ ኣፍሺሉ ብገዛእ ቅልጽሙ ሓርነቱ ተጎናጺፉ ። ሓርነትን ነጻነትን ህዝቢ ኤርትራ ንኣሜሪካን ሰዓብታ ናይ ምዕራብ መንግስታትን ብቐሊሉ ዘይስተ መሪር ዓንዴል እዩ ኔሩ ።
ትኽስ ድሙ መዘንግዕ ኣንጭዋ ከም ዝበሃል ኣብተን ካብ 1991 ክሳብ 1998 ዝነበራ ናይ ናጽነት ዓመት ተጻብኦታት ኣሜሪካ ክሳብ ክንድዚ ጎሊሑ ዝርአ ኣይነበረን ። እቲ ሕልምን ባህግን ኣሜሪካ ኣብ ቦትኡ ብምንባሩ ግን በታ ናታ ነጨ ለባሽ ዝኾነት ኢትዮጵያ ኣቢላ ቅድሚኡ ኣብ ኣህጉር ኣፍሪቃ ብስፍሓቱ ተራእዩ ብዘይፈልጥ መጠነ ሰፊሕ ኲናት ወልዓትልና ። እቲ ምእንቲ ናጽነቱ መሪር ዋጋ ዝኸፈለ ህዝቢ ኤርትራ ንወራራት ኣሜሪካ ብዘደንቕ ትብዓትን ቆራጽነትን ኣፍሸሎን ሰዓሮን። ኣብ ኣህጉር ኣፍሪቃ ንማንም መንግስቲ ዘይምብርከኽን ግዙእን ተለኣኣኽን ክኸውን ዘይመረጸን መንግስቲ እንተ ደኣ ሃልዩ መንግስቲ ኤርትራ ጥራይ እዩ።
መንግስቲ ኤርትራ ንርእሱ ክመስልን ጉዳይ ሃገሩ ብዘይ ናይ ማንም ተጽዕኖ ክኣልን ክመርሕን ዝደሊ ኣብ ነብስኻ ምኽኣል ዝብል ቅኑዕ መትከል ረጊጹ ንህዝቡ ለይትን ቀትርን ኣስሚሩ ዝሰርሕ መንግስቲ እዩ ። ኣብ ትሕቲ ዝኾነ ይኹን ኩነት ናይ ማንም መንግስቲ ተለኣኣኽን ከዳምን ክኸውን ኣይመርጽን እዩ ።ከምዚ ዓይነት መንግስቲ ኣብ ኣፍሪቃ ንሃገራት ምዕራብ ብፍላይ ከኣ ንኣሜሪካን ሰዓብታን ሓደገኛ ኢቦላ ቫይረስ እዩ ።
ኣሜሪካ ኣብ ኣፍሪቃ ዘሎ ማእለያ ዘይብሉ ኩሉ ዓይነት ባህርያዊ ጸጋታት ፣ ኣብ ማእከላይ ምብራቕ ዘሎ ነዳድን፣ ቀይሕ ባሕርን ህንዳዊ ውቅያኖስን ኣብ ትሕቲ ቍጽጽራ ከተእትዎ እያ እትደሊ ። ኣብዚ ከባቢ እዚ ዕንቅፋት ዝኾንዋ መንግስታት ምስ ዝህልዉ ዘጥፍአት ኣጥፊኣ እንተስ ብኢዳ እንተስ ብኢድ ነጨ ለባሽ ከተጥፍኦም እያ ትደሊ ። ነዞም ዕንቅፋት ይኾኑኒ እዮም እትብሎም መንግስታት ዝተፈላለዩ ኣስማት ኣጠሚቓ ክትድምስሶም እያ እትደሊ። እዞም ዝልጠፉ ቅጽል ኣስማት ፣ ግብረ ሽበራ ፣ ውልቀ መላኺ ፣ ሃይማኖታዊ ጥሩፍነት ፣ ኣዕነውቲ ኣጽዋር ወዘተ ዝብሉ እዮም ።
ኣብ ማእከላይ ምብራቕ ከም ዒራቕ ፣ ሶርያ፣ ኢራን ዝኣመሰሉ መንግስታት ፣ ኣሜሪካ ኣብቲ ዞባ ክትህሉ ዘይደልዩ ብምዃኖም ሓደ ድሕሪ ሓደ ክድምሰሱ ናይ ግድን እዩ ። ንዒራቕ ኣዕናዊ ኣጽዋር ኣለዋ መራሒኣ ሓደ ውልቀ መላኺ እዩ ዝብሉ ኣስማት ኣጠሚቓ ነታ ሃገር ኣዕንያታ ። እታ ሃገር ሎሚ ኣብ ምንታይ ኩነታት ኣላ ? ንልዕሊ ዕስራ ዓመታት ብናይ ዓሌትን ሃይማኖትን ውግእ ሓድሕድ ትሕመስ ኣላ ። እንተ ወሓደ ሚእቲ ሰባት መዓልታዊ ይሞቱ፣ እታ ሃገር ምልክት ናይ ሃገር ውን የብላን ። ህዝቢ ዒራቕ ብወራር ኣሜሪካን ሰዓብታን መዓርን ጠስምንዶ ይቐርበሉ ኣሎ ?
ሊብያ ኣብ ኣፍሪቃ ህዝባ ኣብ ኣዝዩ ራህዋን ቅሳነትን ብልጽግናን ልዕሊ እተን ምዕቡላት ኢና ዝብላ ሃገራት ምቹእ ህይወት የሕልፍ ኔሩ ። ህዝብን መንግስትን ሊብያ ንኣርባዓ ዓመታት ዝሃነጾ ሃገር ፣ መራሒ ሊብያ ውልቀ መላኺ እዩ ዝብል ስም ኣጠሚቖም ነታ ሃገር ጭራሽ ኣዕነዉዋ። ህዝቢ ሊብያ መዓልታዊ ብናይ ዝተፈላለዩ ጥሩፋት እስላማውያን ከም ቆጽሊ ይረግፍ ኣሎ። እታ ዝሃብተመት ሃገር ኣብ ኣፍሪቃ ሎሚ ሲኦል ናይ ምድሪ ኮይና ትርከብ ። ድሕሪ መንግስቲ ሊብያ ምጥፍኡ ህዝቢ ሊብያ መዓርን ጠስምንዶ ካብ ኣሜሪካን ኤውሮጳን ይውሕዘሉ ኣሎ ? እቶም ኣብ ዒራቕ ይኹን ኣብ ሊብያ ተቓወምቲ ኢና ዝብሉ ዝነበሩ ዕሱባት መጋበርያ ጸላኢ ሎሚ እንታይ ይብሉ ኣለዉ ? ናቶም ምቅዋም ነዚ ንምምጻእ ድዩ ኔሩ ? ምስ ሕልንኦም ደኾን ይዛረቡ ይህልዉ ? እዚኣቶም ናይ ጥፍኣት ሃዋርያ ኣንጻር ህዝቢ ዝዓጠቑ ዕሱባት እዮም ። ሃገር ከም ዘይነበረት ኮይና ዓንያ ፍጡር ወዲ ኣዳም ክነብረላ ዘይክእል ገሃነም ኮይና ። እዞም ኣብ ጥላም ሳእኒ ወያነ ዝተምበርኹ ከዳዕ ኤርትራውያንከ ንህዝቢ ኤርትራ ከምዚ ድዮም ዝምነዩሉ ዘለዉ ?
ኣብ ሶርያ እንተ መጺእና ውን እዚ ንርእዮ ዘሎና ብዙሕ መግለጺ ዘየድልዮ ከም ናይ በዓል ሊብያን ዒራቕን እዩ። እቶም ተቓወምቲ ኢና በሃልቲ ህዝቦም ሃሊቑ ካብ ማሙቕ ገዝኡን ምዉቕ ህይወቱን ተመዛቢሉ ሚልዮናት ኣብ ፈቐዶ ጎረባብቲ ሃገራት ተሰዲዱ ስቓይን መከራን የሕልፍ ኣሎ ።
መንግስቲ ኤርትራ ዝበሎ እንተ ደኣ ሃልዩ ፣ መትከልና ርእስኻ ምኽኣል ፣ ነብስና እንበር ንኻልኦት ክንመስል ኣይንደልን ኢና ፣ ናይ ማንም ሃገር ጽግዕተኛን ተለኣኣኽትን ክንከውን ኣይንደልን ኢና ፣ ብጽፍርና ጻሕቲርና ክንነብር እምበር ኣእዳውና ንልማኖ ኣይንዝርግሕን ኢና ፣ መዘዝ ሒዙ ዝመጽእ ዝኾነ ዓይነት ሓገዝ ኣይንደልን ፣ ኣብ ናይ ማንም ሃገር ውሽጣዊ ጉዳይ ኢድና ኣይነእቱን ፣ . . .
እዚ መምርሒ እዚ ስለ ዝተኸተልና ኣብ ዓይኒ ኣሜሪካን ሰዓብታን ኣቲና ከም ሓደገኛ ቫይረስ ተቖጺርና እነሆ ካብ ምድረ ግጽ ንምጥፋእና መንገድታት ይጽረግ ኣሎ ። ጸላእትና መዓርን ጠስምን ከኾሉስና ንጽበ ህዝቢ ኣይኮንናን ! እዚ ኩሉ ሃተውተው ናበይ ንምብጻሕ ምዃኑ ንፈልጥ ኢና ! ኣናፍራ ቆቛሕ ዘይፈልጥሲ ኣይሃዳናይን ከም ዝበሃል እቶም ካብ ቅድም እንፈልጦም ጸላእትና እዮም ፣ ብኸመይ ክሳብ ትማል መኪትናዮምን ህላውነትና ኣረጋጊጽናን ኣውሒስናን ኣለና ጽቡቕ ጌርና ንፈልጥ ኢና ፣ ሎሚ ውን ንዝመጽእ እንተታት ንምምካት ካብቲ ናይ ቅድሚ ሕጂ ብዝተዓጻጸፈ ድሉዋት ኣለና !
እቲ ዝገርም ናይቶም ከዳዓት መጋበርያ ጸላኢ ዝኾኑ ተቓወምቲ ዝብል ስም ዝተጠመቑ ወይጦታት እዩ ። እዞም ህዝቦምን መንግስቶም ዝኸሓዱ ኣብ ጥላም ሳእኒ ወያነ ዝተምበርከኹ ወይጦታት እቲ ባህጎምን ትምኒቶምን ኤርትራ ከም በዓል ዒራቕን ሊብያን ክትድምሰስን ክትዓኑን ህዝባ ክሃልቕ እቲ ካብ ሞት ዝተረፈ ነዛ ህይወቱ ንምድሓን ብጎደና ሲኦል ናብቲ መወዳእታ ዘይብሉ ከርፋሕ ናብራ ስደት ከሕልፍ ፣ እቲ ዝተረፈ ብዓሌት ብኣውራጃ ብሃይማኖት ነንሓድሕዱ ክፋለስ ድዮም ዝምነዩ ዘለዉ ? ወያነን ኣሜሪካን ሰዓብታን መዓርን ጠስምን ሒዞም ድዮም ንኤርትራ ክመጹ ! ንህዝቢ ኤርትራ ሰላምን ራህዋን ድዮም ከስፍንሉ ? ጸላእትና ጸላእትና እዮም ካብኦም ጽቡቕ ነገር ክመጸና ኢልና ኣይንጽበን ሓሲብና ውን ኣይንፈልጥን ፣ ብዙሕ ውን ኣይገርመናን ።
እቲ ኣዝዩ ዝገርመና ናይዞም ከዳዓት ደቂ ሃገር እዩ ፣ ናይ ትማል ዒራቕን ሊብያን ዘይርእዩ! ብኸመይ ተኣምርከ ንህዝቢ ኤርትራ ከምዚ ይምነይሉ ? ዓዲ መን ድዩ ክዓኑ ! ኣደ መን ድያ ክትሕረድ ! ደቂ መን ድዮም ብቦምብ ክሃልቁ ! ንህዝብን መንግስትን ኤርትራ ካብቶም ባዕዳውያን ጸላእቲ ንላዕሊ ጸላእቲ ዝኾኑ እቶም ኣብ ፈቐዶ ወጻኢ ሃገራት ኮይኖም ንመንግስቲ ኤርትራ ከካፍኡን ከጸልሙን ዝውዕሉ ዘለዉ ከዳዓት ወይጦታት ኤርትራውያን እዮም ። ወይለኹም ኣንቱም ከዳዓት ኣብ ልዕሊ ህዝብን መንግስትን ኤርትራ ዘሽካዕልል ጽባሕ ኣብ ቅድሚ ህዝብን መንግስትን ኤርትራ ቀሪቡ እቲ ዝግብኦ ክረክብ ምዃኑ ኣይጠፍኣኩምን ይኸውን ። ሃገረ ኤርትራ ሃገር እቶም ሓላላት ሃገር እቶም በጃኣ ዝሓለፉ ሰማእታት ሃገር እቶም ሕድሪ ሰማእታት ተቐቢሎም ሃገር ዝከላኸሉን ዝሃንጹን ዘለዉ ዋርሳይ ንዘለኣለም ብነጻነት ተኸቢራን ማዕቢላን ህዝባ ቀሲኑ ዝሓድረላ ኮይና ከም እትነብር ፣ ንምጥፋኣ ኣእዳዎም ድዝርግሑ ኣእዳዎም ቆሪጽና ከም እነትርፈን ሎሚ ውን ከም ትማሊ ኣብ ውሽጥን ኣብ ደገን ዘሎና ሓፋሽ ህዝባ ቃል ንኣትወላ !
ኣብ መላእ ዓለም ዘለና ኤርትራውያን ካብ ዝኾነ ግዜ ንላዕሊ ሎሚ ሃገርና ካብ ክመጽእ ዝኽእል ተጻብኦታት ንምድሓን ንበገስ ። ብዘይ ሃገር ክብረት የለን ።
ዘለኣለማዊ ዝኽርን ክብርን ንሰማእታትና !
ክብርን ሞገስን ንሓይልታት ምክልኻል ኤርትራ!
ወትሩ ዓወት ንሓፋሽ !!!


c: text/html

text:
ማይክል ጃክሰን ንዘክሮ
ብ1958 እተወልደ ማይክል ጃክሰን፡ ገና ወዲ 6 ዓመት እንከሎ’ዩ፡ ምስ ኣርባዕተ ኣሕዋቱ ብምዃን ‘ጃክሰን ፋይቭ’ እትብል ጉጅለ ሙዚቃ ኣቑሞም። ወዲ 13 ዓመት ምስ ኮነ ከኣ፡ ሙዚቃ ብሶሎ ክጻወት ጀሚሩ። ምስ ኣሕዋቱ ኮይኑ’ውን ሓሙሽተ ኣልቡማት ኣሕቲሙ። እቲ ዝሓየለ ድምጻዊ ናይ’ታ ጉጅለ ምዃኑ ከመስክር ከኣ ግዜ ኣይወሰደሉን። ማይክል ጃክሰን፡ ኣብ 1982 ዘሕተማ “ትሪለር’ እትብል ኣልቡሙ፡ ብብዝሒ ሽያጥ፡ (ልዕሊ 65 ሚልዮን ቅድሓት)፡ “እታ ናይ ወትሩ ዝበለጸት ኣልበም’ ክትብሃል በቒዓ። ትሪለር ሻድሸይቲ ኣልቡሙ ኮይና፡ በዛ ኣልቡም ጥራይ ሸውዓተ ግራሚ ኣዋርድ፡ ሸሞንተ ድማ ሽልማት ሙዚቃ ኣመሪካ ረኺቡ። እቲ ዝንኣሰ ናብ’ዚ ሽልማት ዝበቕዐ ሙዚቀኛ ዝብል ካልእ ተወሳኺ ሽልማት’ውን ረኸበ። እዛ ደርፊ ን37 ተኸታተልቲ ሰሙናት፡ ኣብ ቢል ቦርድ ኣብ ቁጽሪ ሓደ ተሰሪዓ። ን80 ተኸታተልቲ ሰሙናት ድማ ምስ ቀዳሞት 10 ተሰሪዓ። እታ ቀዳመይቲ ምስ ቀዳሞት 10፡ ሸውዓተ ደርፍታት ዘሳተፈት ኣልቡም ድማ ኮነት። ኣብ 1983 ከምኡ’ውን 84 ከኣ፡ ተወሰኽቲ ማእለያ ዘይብሎም ሽልማታት ረኸበት። ነዛ ደርፊ ዝተሰርሓላ ናይ 14 ደቓይቕ ቪድዮ ሙዚቃ እውን፣ “ዓቢ ዝላ ኣብ ባህሊ ኣመሪካ” እናተባህለት፡ ኣብ ጥበብ ሳዕስዒት ብዙሕ ምንቅስቓስ ፈጠረት። ከም መጽሓፍ፡ መጽሄት ወይ ናይ ሲነማ ትኬት ዘይኮነት ትሽየጥ ኔራ ድማ፣ ከም መሰረታዊ ድልየታት እያ ተሸይጣ። ኣብ ሃገራዊ መዝገብ ፊልም ኣመሪካ ከኣ ኣተወት። እዛ ቪድዮ፡ እታ እንኮ ኣብ መዝገብ ፊልምታት ዝኣተወት ቪድዮ ክሊፕ እያ። ኣብ 1985 ድማ እታ ዝበለጸት ቪድዮ ክሊፕ ተባሂላ ግራሚ ረኸበት። ዳርጋ ምልእቲ ዓለም ከኣ በዛ ክሊፕ ክትዛረብ ጀመረት። መጽሄት ታይም፡ “እቲ ናይ ሕልሚ ኣእጋር ዝውንን ሳዕሳዓይ” ብምባል፡ ናይ ኩሎም ኣውድዮታትን ቪድዮታትን ንጉስ ሰየመቶ። ኒዮርክ ታይምስ’ውን፡ “ኣብ ዓለም ሙዚቃ ፖፕ፡ ማይክል ጃክሰን እንተሃልዩ፡ ኩሉ ሰብ ኣብ’ቲ ዓለም ኣሎ” ክትብል ጸሓፈትሉ። ኣብ መስከረም 2001፡ ማይክል ጃክሰን ከም ናይ ሶሎ ተጻዋታይ ዘሕለፈን ግዚያት መበል 30 ዓመቱ ንምጽንባል ክልተ ዓበይቲ ኮንሰርት ኣዳለወ። ኣብ’ቲ ቀዳማይ ምርኢት፡ ከም ኣሸር፡ ሞኒካ፡ ዊትኒ ሆስተን ዝኣመሰሉ ብዙሓት ሙዚቀኛታት’ውን ተሳተፍዎ። ማይክል ድማ፡ ካብ 1984 ንድሓር ንመጀመርታ ግዜኡ ኣብ ሞንጎ ኣሕዋቱ ኮይኑ ናብ መድረኽ ደየበ። እቲ ካልኣይ ምርኢት ኣብ ድሮ ‘ሰፕተምበር ኢለቨን” እዩ ዝነበረ። ኣብ 2002 ድማ፡ ኣብ መበል 22 ኣመሪካን ሙዚክ ኣዋርድ፡ “ዝበለጸ ሙዚቀኛ ናይ’ዚ ዘመን’ ዝብል ሽልማት ተቐበለ። ብ’ንጉስ ፖፕ’ ዝፍለጥ ማይክል ጃክሰን፡ ብሙዚቃኡ ጥራይ ዘይኮነስ፡ ብሳዕስዒቱ’ውን መዘና ኣይተረኽቦን። ሙንወከር እና ተባህለ ዝግለጽ ማይክል፡ ዋላ’ኳ ንቕዲ ሙንዎክ ባዕሉ ኣይምሃዞ፣ ናብ ጥርዚ ጽባቐ ዘብጽሖ ግን ንሱ’ዩ። ሕሉፍ ሓሊፉ፡ ዝኾነ ሰብ ክገብሮ ዘይክእል፡ ኣንጻር ስሕበት መሬት 45 ዲግሪ ቈይሙ ክስዕስዕ ተራእዩ’ዩ። “ናይ ኩሎም ወለዶታት ዝበለጸ ሳዕስዓይ” ዝብል መዓርግ ከኣ ተዋህቦ። ውልቃዊ ህይወት እዚ ንጉስ ፖፕ ዝኾነ ዘያማይ፡ ድምጻዊን ተላሃይን፡ ኩሉ ብሕሜታታት ዝተጎብአ’ዩ። ካብ ግዳማዊ ትርኢቱ ክሳብ ናይ ሓዳር ህይወቱ፡ ንጋዜጣታት ግርም ወሬአን እዩ። እቲ ኣፍሪቃዊ-ኣመሪካዊ መልክዕ ዝነበሮ ማይክል፣ ካብ 80ታት ንደሓር ግን ሕብሪ ገጹ ካልእ መልክዕ ክሕዝ ጀመረ። ጋዜጣታት ኣመሪካ ከኣ፡ ኮነ ኢሉ ብመብጣሕቲ ከምዝቐየሮ ከጋውሓ ጀመራ። ንሱ ግን፡ ሃንደበት ብምኽንያት ሕማም ከምዝተቐየረ እዩ ዝምጉት። ዋላ’ኳ ብዙሓት ናይ ሕክምና ክኢላታት’ውን ምስ ናቱ መጎት ዝሰማምዑ እንተኾኑ፡ ቅርጺ ኣፍንጫኡ፡ ከንፈሩን መንጋግኡን ብመብጣሕቲ ከምዝቐየሮ ግን ዘካትዕ ኣይኮነን። ጸጉሪ ርእሱ’ውን፡ ኣብ መድረኽ ከሎ ብዘጋጠመ ሓደጋ ባርዕ ስለ ዝላሕልሐ፡ ሰብ ሰርሖ ጸጉሪ ተሰኪሙ እዩ ዘሕልፎ ዝነበረ። ብሰንኪ’ዚ ተደጋጋሚ ሕማምን ሓደጋን ከኣ፡ ወትሩ ምስ ከኒናታት እናተቓለሰ እዩ ኣሕሊፍዎ። ኣብ መወዳእታኡ እውን፡ ማለት 25 ሰነ 2009፡ ብሰንኪ ብዝሒ መድሃኒት (ኦቨር ዶዝ) እዩ፡ ካብ’ዛ ዓለም ሃንደበት ተፋንዩ። ኩለን ወብሳይታት ብዛዕባኡ ብብዝሒ ብምጽዓነን ድማ፡ ኣብ መስመር (ማለት ኮኔክሽን) ዛሕሊ ተራእየ። ጉግል ከኣ ዝኾነ ንማይክል ጃክሰን ዝምልከት ሕቶ ወይ ሰርች፡ ንፍርቂ ሰዓት ዝኣክል ደው ኣበሎ። ኣብ ትዊተር’ውን 5 ሽሕ ሰባት ኣብ ሓንቲ ደቒቕ ትዊት ብምግባሮም፡ ኣብ ታሪኽ ፍሉይ ብዝሒ ኮይኑ ክምዝገብ እንከሎ፡ ኣብ መስመር ድማ ምጭንናቕ ተራእየ። ኣብ ታሪኽ ዊኪፒድያ ተራእዩ ዘይፈልጥ፡ ኣብ ውሽጢ ሓደ ሰዓት፡ ሓደ ሚልዮን ሰባት ንታሪኽ ማይክል ጃክሰን ዝምልከት ጽሑፍ ብሓንሳብ ከፊቶም ኔሮም። ክሳብ ሎሚ ድማ ኣብ ታሪኽ ኢንተርነት ዝልዓለ ክብረ ወሰን ሒዙ ይርከብ። mtv እውን ናይ ሰሙን መደባታ ወፈየትሉ። ናብ’ቲ ቀብሪ ንምስታፍ 1.6 ሚልዮን ሰባት ትኬት ክቀዳደሙ ተራእዮም። ኣብ ኣመሪካ ጥራይ ድማ ልዕሊ 30 ሚልዮን ሰባት ብመራኸቢ ብዙሓን ተኸታቲሎሞ። ክንድዚ ብዝሒ ኣብ ቀብሪ ዶናልድ ረይጌንን ንግስቲ ድያናን ጥራይ እዩ ተራእዩ። “ናይ ኩሎም ወለዶታት ዝበለጸ ሳዕሳዓይ” እናተባህለ ዝግለጽ ማይክል፡ ኣዝዩ ሓፋር ብምዃኑ፡ “ካብ መድረኽ ምስ ወረደ ከተለልዮ ኣጸጋሚ እዩ” ተባሂሉ እዩ ዝጥቀስ ዝነበረ።
(ኣማነኑኤል በርሀ)

robotstxt: allowed

filter: keep


text:
ግምቢ ዘብዐኛ (ሕታም መጽናዕቲ) መስከረም 2013
እዛ ሕታም እዚኣ፡ ብኸመይ ጥበባዊ ውሳነታት ከም እንገብር፡ ነቲ ምስ የሆዋ ኣምላኽ ዘሎና ርክብ ብኸመይ ከም እነደልድሎ፡ ከምኡውን ካብ መዘኻኻሪታት የሆዋ ብኸመይ ከም እንጥቀም ትገልጽ።
ንጽጽር ይሓግዝካ
የሱስ ብተደጋጋሚ ንጽጽር ይጥቀም ነበረ። ንስኻውን ብንጽጽር ተጠቒምካ ንሰባት ናይ መጽሓፍ ቅዱስ ሓቂ ንኺመሃሩ ብኸመይ ክትሕግዞም ከም እትኽእል ርአ።
መዘኻኸሪታት የሆዋ እሙን እዩ
የሆዋ ንህዝቡ ንምምራሕ ወትሩ መዘኻኸሪታት ኪጥቀም ጸኒሑ እዩ። ሎሚ ብመዘኻኸሪታት ኣምላኽ ክንእመን እንኽእል ስለምንታይ ኢና፧
ንመዘኻኸሪታት የሆዋ ሓጐስ ልብኻ ግበሮ
ንመዘኻኸሪታት ኣምላኽ ተሓጒስና ንሕልዎ ዲና፧ ወይስ ሓድሓደ ግዜ ኸም ጾር ጌርና ኢና እንርእዮ፧ ነታ ኣብ መዘኻኸሪታቱ ዘላትና እምንቶ ኸነደልድላ እንኽእል ብኸመይ ኢና፧
ተለዊጥካ ዲኻ፧
ኵሎም ክርስትያናት ‘ኪልወጡ’ ዘለዎም ስለምንታይ እዮም፧ እዚ ለውጢ እዚ እንታይ እዩ ዜጠቓልል፧ ክንዕወት እንኽእልከ ብኸመይ ኢና፧
ንብሕታዊ ውሳነታትካ ብጥበብ ግበሮ
ውሳነታትና ምስ ፍቓድ ኣምላኽ ዚሳነ እንተ ዀይኑ ኸነረጋግጽ እንኽእል ብኸመይ ኢና፧ ነቲ ዝገበርናዮ ውሳነ ንምትግባር እንታይ ኪሕግዘና ይኽእል፧
ዕዮ ፈላምነት ምስ ኣምላኽ ንዘሎና ርክብ የደልድሎ
ዕዮ ፈላምነት ነቲ ምስ የሆዋ ዘሎካ ርክብ ዜደልድለሉ ሸሞንተ መገድታት ርአ። ኣብዚ ዓስቢ ዘለዎ መዳይ ኣገልግሎት እዚ ንኽትቅጽል እንታይ ኪሕግዘካ ይኽእል፧
ሕቶታት ካብ ኣንበብቲ
ከምቲ ኣብ ዮሃንስ 11:35 ተገሊጹ ዘሎ፡ የሱስ ንኣልኣዛር ካብ ሞት ቅድሚ ምትንሳኡ ዝነብዐ ስለምንታይ እዩ፧


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
7 እቲ ሊቀ ኻህናት ከኣ፡ “እዚ ነገር እዚ ኸምኡ ድዩ፧” በሎ።
2 ንሱ ኸኣ ከምዚ በለ፦ “ኣቱም ሰባት፡ ኣቱም ኣሕዋትን ኣቦታትን፡ ስምዑ። ኣምላኽ ክብሪ ንኣቦና ኣብርሃም፡ ገና ኣብ ካራን ከይተቐመጠ፡ ኣብ መሶጶታምያ ኸሎ፡ ተራእዮ፣
3 ‘ካብ ምድርኻን ካብ ኣዝማድካን ውጻእ፣ ናብታ ኣነ ዘርእየካ ምድሪ ንዓ’ ድማ በሎ።
4 ሽዑ፡ ንሱ ኻብ ምድሪ ከለዳውያን ወጺኡ፡ ኣብ ካራን ተቐመጠ። ኣቦኡ ምስ ሞተ ኸኣ፡ ኣምላኽ ካብኡ ናብዛ ሕጂ እትነብርዋ ዘለኹም ምድሪ ኣግዓዞ።
5 ኣብኣ ድማ መርገጽ እግሪ ዚኣክል እኳ ርስቲ ኣይሃቦን፣ ግናኸ፡ ውሉድ ዘይብሉ ኽነሱስ፡ እታ ምድሪ ንዕኡ፡ ብድሕሪኡ እውን ንዘርኡ ኸም ዜረስትዮ፡ ኣተስፈዎ።
6 ዘርኡ ኣብ ምድሪ ጓና፡ ስደተኛ ኪዀኑ ምዃኖም፡ ን400 ዓመት እውን ኪገዝእዎምን ኪገፍዕዎምን ምዃኖም ከኣ፡ ኣምላኽ ተዛረበ።
7 ኣምላኽ ድማ፡ ‘ነቲ ዚግዝእዎ ህዝቢ ኸኣ ኣነ ኽፈርዶ እየ፣ ድሕርዚ፡ ኪወጹ እሞ፡ ኣብዛ ቦታ እዚኣ ኼገልግሉኒ እዮም’ በለ።
8 “ኪዳን ግዝረት እውን ሃቦ፣ ከምኡ ኸኣ ንይስሃቅ ወለደ እሞ ብሻምነይቲ መዓልቲ ገዘሮ፣ ይስሃቅ ድማ ንያእቆብ ወለደ፡ ያእቆብ ከኣ ንዓሰርተው ክልተ ርእስታት ዓሌት ወለደ።
9 እቶም ርእስታት ዓሌት ድማ ንዮሴፍ ቀኒኦምሉ ናብ ግብጺ ሸጥዎ። ኣምላኽ ግና ምስኡ ነበረ፣
10 ካብ ኵሉ ጸበባኡ ኸኣ ኣናገፎ፣ ኣብ ቅድሚ ፈርኦን ንጉስ ግብጺ ድማ ሞገስን ጥበብን ሃቦ። ንሱ እውን ንግብጽን ንብዘላ ቤቱን ኬመሓድር ሸሞ።
11 ኣብ ብዘላ ግብጽን ከነኣንን ከኣ ጥሜትን ብርቱዕ ጸበባን ኰነ፣ ኣቦታትና ድማ ምግቢ ሰኣኑ።
12 ያእቆብ ግና ኣብ ግብጺ እኽሊ ኸም ዚርከብ ሰምዐ፡ ንኣቦታትና ኸኣ ቀዳማይ ግዜ ለኣኾም።
13 ኣብ ካልኣዮም ድማ፡ ዮሴፍ ንኣሕዋቱ ገዛእ ርእሱ ኣፍለጦም፣ ዓሌቱ እውን ኣብ ፈርኦን ተፈልጠ።
14 ዮሴፍ ከኣ ንኣቦኡ ያእቆብን ንዅሎም እቶም ሰብዓን ሓሙሽተን ነፍሲ ዚዀኑ ኣዝማዱን ልኢኹ ጸውዖም።
15 ያእቆብ ድማ ናብ ግብጺ ወረደ፣ ኣብኣ ኸኣ ሞተ፣ ኣቦታትና እውን ሞቱ።
16 ናብ ሴኬም ድማ ኣግዓዝዎም፣ ኣብታ ኣብርሃም ካብ ደቂ ሓሞር ኣብ ሴኬም ብገንዘብ ብሩር ዝዓደጋ መቓብር ከኣ ኣንበርዎም።
17 “እቲ ኣምላኽ ንኣብርሃም ዝገለጸሉ ተስፋ ዚፍጸመሉ ግዜ ምስ ቀረበ፡ እቶም ህዝቢ ኣብ ግብጺ ዓበዩን በዝሑን፣
18 እዚ ድማ ኣብ ግብጺ ንዮሴፍ ዘይፈልጦ ኻልእ ንጉስ ክሳዕ ዚትንስእ ኰነ።
19 ንሱ ንዓሌትና ተተናዀሎም፣ ንኣቦታትና ኸኣ ሕጻናቶም ብህይወት ምእንቲ ኸይነብሩ፡ ክሳዕ ዚድርብዩ ጨቈኖም።
20 በቲ ግዜ እቲ ሙሴ ተወልደ፣ ኣብ ቅድሚ ኣምላኽ ከኣ ጽቡቕ ነበረ። ኣብ ቤት ኣቦኡ እውን ንሰለስተ ወርሒ ኽንክን ተገብረሉ።
21 ምስ ተደርበየ ግና፡ ጓል ፈርኦን ኣልዒላ፡ ከም ወዳ ገይራ ኣዕበየቶ።
22 ሙሴ ድማ ኵሉ ጥበብ ግብጻውያን ተማህረ፣ ብቓሉን ብግብሩን ከኣ በርትዐ።
23 “ወዲ ኣርብዓ ዓመት ምስ ኰነ ድማ፡ ንኣሕዋቱ፡ ንደቂ እስራኤል፡ ኪበጽሕ ብልቡ ሓሰበ።
24 ሓደ ኻባታቶም ኪዕመጽ ምስ ረኣየ ኸኣ፡ ሕነ እቲ ግፉዕ ዘርዩ፡ ነቲ ግብጻዊ ቐተሎ።
25 ኣሕዋቱ፡ ኣምላኽ ብኢዱ ገይሩ ድሕነት ከም ዚህቦም፡ ዜስተውዕሉ ይመስሎ ነበረ፣ ንሳቶም ግና ኣየስተውዓልዎን።
26 ንጽብሒቱ ድማ፡ ኪብኣሱ ኸለዉ ረኣዮም፣ ‘ኣቱም ሰባት፡ ኣሕዋት ኢኹም። ስለምንታይ ንሓድሕድኩም እትተዓማመጹ፧’ ኢሉ እውን ኪዓርቆም ፈተነ።
27 እቲ ንብጻዩ ዚዕምጾ ዝነበረ ግና ደፊኡ፡ ‘መን ሓለቓን ፈራድን ገይሩ ኣባና ሸይሙካ፧
28 ከምቲ ትማሊ ነቲ ግብጻዊ ዝቐተልካዮዶ ኽትቀትለኒ ደሊኻ፧’ በሎ።
29 ሙሴ እዚ ዘረባ እዚ ምስ ሰምዐ፡ ሃደመ፣ ኣብ ምድሪ ሚድያን ድማ ስደተኛ ዀነ፣ ኣብኡ ኸኣ ክልተ ኣወዳት ወለደ።
30 “ኣርብዓ ዓመት ምስ ሓለፈ ድማ፡ ኣብ በረኻ ከረን ሲና፡ መልኣኽ ብዚነድድ ኣሻዅ ቈጥቋጥ ተራእዮ።
31 ሙሴ እዚ ምስ ረኣየ፡ በቲ ትርኢት እቲ ተገረመ። ኪምርምር ኢሉ ኪቐርብ ከሎ ግና፡ ከምዚ ዚብል ድምጺ የሆዋ ሰምዐ፦
32 ‘ኣነ ኣምላኽ ኣቦታትካ፡ ኣምላኽ ኣብርሃምን ይስሃቅን ያእቆብን እየ።’ ሙሴ ራዕራዕ ስለ ዝበለ፡ ኪምርምር ኣይደፈረን።
33 የሆዋ ድማ ከምዚ በሎ፦ ‘እዛ ደው ኢልካያ ዘለኻ ቦታ፡ ቅድስቲ ምድሪ እያ እሞ፡ ኣሳእንካ ኻብ ኣእጋርካ ኣውጽእ።
34 ነቲ ኣብቶም ኣብ ግብጺ ዘለዉ ህዝበይ ዚወርድ ጭቈና ኣጸቢቐ ርእየ፡ እህህታኦም ከኣ ሰሚዐ፡ ከድሕኖም እውን ወሪደ ኣለኹ። ሕጂ ኸኣ ንዓ ናብ ግብጺ ኽልእከካ።’
35 ነዚ፡ ‘መን ሓለቓን ፈራድን ገይሩ ሸይሙካ፧’ ኢሎም ዝኸሓድዎ ሙሴ እዚ፡ ኣምላኽ ብኢድ እቲ ኣብ ኣሻዅ ቈጥቋጥ እተራእዮ መልኣኽ፡ ሓለቓን መድሓንን ገይሩ ለኣኾ።
36 ንሱ ንኣርብዓ ዓመት ኣብ ግብጽን ኣብ ቀይሕ ባሕርን ኣብ በረኻን ተኣምራትን ትእምርትታትን እናገበረ ኣውጽኦም።
37 “እዚ ሙሴ እዚ እዩ ንደቂ እስራኤል፡ ‘ኣምላኽ ከማይ ዝኣመሰለ ነብዪ ኻብ ኣሕዋትኩም ኬተንስኣልኩም እዩ’ ዝበሎም።
38 ንሱ እዩ ኣብ በረኻ ኣብ መንጎ እቲ ጉባኤ ምስቲ ኣብ ከረን ሲና እተዛረቦ መልኣኽን ምስ ኣቦታትናን ዝነበረ፣ ንዓኻትኩም ምእንቲ ኺህበኩም ከኣ ህያው ዝዀነ ቕዱስ ቃል ተቐበለ።
39 ንዕኡ ኣቦታትና ጐሰይዎ ደኣ እምበር፡ ኪእዘዝዎ ኣይደለዩን፣ ብልቦም ድማ ናብ ግብጺ ተመልሱ፣
40 ንኣሮን እውን፡ ‘እዚ ኻብ ምድሪ ግብጺ ዘውጽኣና ሙሴ እንታይ ከም ዝዀነ ኣይንፈልጥን ኢና እሞ፡ ቀቅድሜና ዚኸዱ ኣማልኽቲ ግበረልና’ በልዎ።
41 በተን መዓልትታት እቲአን ድማ ምራኽ ገበሩ፣ ነቲ ጣኦት ከኣ መስዋእቲ ኣምጽኡሉ፣ ብግብሪ ኣእዳዎም እውን ተሓጐሱ።
42 ኣምላኽ ድማ ካባታቶም ኣልገሰ፡ ንሰራዊት ሰማይ ኬገልግሉ ኸኣ ኣሕሊፉ ሃቦም፣ እዚ ኸኣ ከምቲ ኣብ መጽሓፍ ነብያት ከምዚ ተባሂሉ እተጻሕፈ እዩ፦ ‘ኣቱም ቤት እስራኤል፡ ኣብ በረኻ ንኣርብዓ ዓመት ሕሩድን መስዋእትን ዘቕረብኩምሲ ንዓይ ድዩ፧
43 እኳ ደኣስ ነቶም ከተምልኽዎም ኢልኩም ዝገበርኩምዎም ምስልታት ድንኳን ሞሎኽን ኰዀብ ኣምላኽ ሬፋንን ኢኹም ዝጾርኩም። ስለዚ፡ ክንየው ባቢሎን ከግዕዘኩም እየ።’
44 “ኣቦታትና ኣብ በረኻ ድንኳን ምስክር ነበረቶም፣ ንሳ ኸኣ እታ ንሙሴ ኸምታ ዝረኣያ ምስሊ ገይሩ ኺሰርሓ ዝኣዘዞ እያ።
45 እቶም እተቐበልዋ ኣቦታትና ድማ፡ ምስ እያሱ ዀይኖም ናብታ ኣህዛብ ዝነበርዋ እሞ፡ ኣምላኽ ካብ ቅድሚ ኣቦታትና ዝሰጐጎም ምድሪ ኣእተውዋ። ኣብኣ ኸኣ ክሳዕ ዘመን ዳዊት ጸንሐት።
46 ንሱ ድማ ኣብ ቅድሚ ኣምላኽ ሞገስ ረኸበ፣ ንኣምላኽ ያእቆብ ዚኸውን መንበሪ ኺሰርሕ ለመነ።
47 ቤት ዝሃነጸሉ ግና ሰሎሞን እዩ።
48 ግናኸ፡ እቲ ልዑል ብኢድ ኣብ እተሰርሐ ኣባይቲ ኣይነብርን እዩ፣ እዚ ኸኣ ከምቲ ነብዪ፡
49 ‘“ሰማይ ዝፋነይ እዩ፡ ምድሪ ኸኣ መርገጽ እግረይ እያ። ከመይ ዝበለት ቤት ኢኹም ክትሃንጹለይ፧” ይብል የሆዋ። “ወይስ ኣየነይቲ እያ መዕረፊተይ፧
50 እዚ ዅሉስ ኢደይዶ ኣይገበረቶን፧”’ ዚብሎ እዩ።
51 “ኣቱም ልብኹምን ኣእዛንኩምን ዘይተገዝረ ተረርቲ ኽሳድ፡ ንስኻትኩም ኵሉ ሳዕ ንመንፈስ ቅዱስ ትጻረርዎ ኣለኹም፣ ከምቲ ኣቦታትኩም ዝገበርዎ፡ ንስኻትኩም እውን ከምኡ ትገብሩ ኣለኹም።
52 ካብ ነብያትከ ኣቦታትኩም ዘይሰጐጕዎ መን እዩ፧ እወ፡ ነቶም ብዛዕባ ምምጻእ እቲ ጻድቕ ኣቐዲሞም ዝነገሩ ቐቲሎምዎም፣ ሕጂ እውን ንስኻትኩም ንዕኡ ኣሕሊፍኩም ወሃብቱን ቀተልቱን ኴንኩም።
53 ነቲ ብመላእኽቲ እተመሓላለፈ ሕጊ እተቐበልኩም ክነስኹምሲ፡ ኣይሓሎኹምዎን።”
54 እዚ ምስ ሰምዑ፡ ነደሩ፡ ኣስናኖም ከኣ ሓርቀሙሉ።
55 ንሱ ግና ብመንፈስ ቅዱስ ተመሊኡ፡ ናብ ሰማይ ጠመተ፣ ክብሪ ኣምላኽን የሱስ ኣብ የማን ኣምላኽ ደው ኢሉን ድማ ረኣየ፣
56 “እንሆ፡ ሰማያት ተኸፊቱ፡ ወዲ ሰብ ድማ ኣብ የማን ኣምላኽ ደው ኢሉ እርኢ ኣለኹ” እውን በለ።
57 ሽዑ፡ ብዓብዪ ድምጺ ጨደሩ፣ ኣእዛኖም ደፊኖም ከኣ፡ ብሓባር ወረርዎ።
58 ናብ ወጻኢ እታ ኸተማ ኣውጺኦም ከኣ፡ ብዳርባ እምኒ ቐተልዎ። እቶም መሰኻኽር ድማ ክዳውንቶም ኣብ ኣእጋር ሳውል ዚብሃል ጐበዝ ኣንበሩ።
59 ብዳርባ እምኒ ኪቐትልዎ ኸለዉ ኸኣ፡ እስጢፋኖስ፡ “ጐይታይ የሱስ፡ መንፈሰይ ተቐበል” ኢሉ ተማሕጸነ።
60 ተምበርኪኹ ኸኣ፡ ብብርቱዕ ድምጺ፡ “የሆዋ፡ እዚ ሓጢኣት እዚ ኣይትሓዘሎም” ኢሉ ጨደረ። እዚ ምስ በለ እውን ዓረፈ።
ልኣኽ
ልኣኽ
ግብሪ ሃዋርያት 7
መጽሓፍ ቅዱስ—ትርጕም ሓዳስ ዓለም (ማቴዎስ–ራእይ)
https://www.jw.org/finder?docid=1011452&Book=44&Chapter=7&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D7%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ትዝክሮዶ፧
ነቲ ኣብዚ ቐረባ እዋን ዝወጸ ሕታማት ግምቢ ዘብዐኛ ብጥንቃቐ ኣንቢብካዮዶ፧ እስከ ነዚ ዚስዕብ ሕቶታት ክትምልሶ ትኽእል እንተ ዄንካ ርአ፦
የሆዋ ንእስራኤላውያን ኪዋግኡ ዜፍቅደሎም ዝነበረ ስለምንታይ እዩ፧
የሆዋ ፈቃር እዩ። ይኹን እምበር፡ ሓድሓደ ግዜ እከይን ጭቈናን ንህዝቡ ዜስግእ ኣብ ዚዀነሉ ግዜ፡ ውግእ ኪግበር ይእዝዝ ነይሩ እዩ። ኣምላኽ ጥራይ እዩ መን ከም ዚዋጋእን መዓስ ከም ዚዋግኡን ዚውስን ነይሩ።—w15 1/11፡ ገጽ 4-5።
ወለዲ ንመንእሰያት ውሉዳቶም፡ ንየሆዋ ኼገልግልዎ ንምስልጣን እንታይ ኣገዳሲ ነገራት ኪገብሩ ኣለዎም፧
ወለዲ ንመንእሰያት ውሉዳቶም ኬፍቅርዎምን ብትሕትናኦም ኣብነት ኪዀንዎምን ኣለዎም። ብዘይካዚ፡ ወለዲ ብልቦና ኺመላለሱን ንውሉዳቶም ኪርድእዎምን ይግባእ።—w15 15/11፡ ገጽ 9-11።
ርእሰ ሊቃነ ጳጳሳት ተካኢ ጴጥሮስ ዘይኰነ ስለምንታይ እዩ፧
ማቴዎስ 16:17, 18 ሃዋርያ ጴጥሮስ ርእሲ ክርስትያናዊት ጉባኤ ኸም ዚኸውን ኣይትገልጽን እያ። መጽሓፍ ቅዱስ፡ ጴጥሮስ ካብ ካልኦት ጸብለል ዝበለ ቦታ ኸም ዚህልዎ ዘይኰነስ፡ የሱስ እምኒ መኣዝን ጉባኤ ኸም ዚኸውን እዩ ዚሕብር። (1 ጴጥ. 2:4-8)—w15 1/12፡ ገጽ 12-14።
ቅድሚ ምዝራብና እንታይ ነገራት ኢና ኣብ ግምት ከነእቱ ዚግብኣና፧
ንልሳንና ብጽቡቕ ምእንቲ ኽንጥቐመሉ፡ (1) መዓስ ከም እንዛረብ (መክ. 3:7)፡ (2) እንታይ ከም እንዛረብ (ምሳ. 12:18)፡ (3) ብኸመይ ከም እንዛረብ (ምሳ. 25:15) ክንሓስበሉ ይግባእ።—w15 15/12፡ ገጽ 19-22።
ብቕንዕና ዘይመላለሱ ዚገብርዎ እንታይ ተግባራት እዩ ክርስትያናት ኬወግድዎ ዚግባእ፧
ናይ ሓቂ ክርስትያናት ኣይሕስዉን፡ ንኻልኦት ድማ ኣይሓምዩን እዮም። ንስም ሰብ ዜጸልም ሓሶትን ሃሳይን ዘረባ ኣይዛረቡን፡ ኣይሽፍጡን፡ ኣይሰርቁን እዮም።—wp16.1፡ ገጽ 5።
ኣብ መጽሓፍ ቅዱስ ተጠቒሶም ዘለዉ “ሊቃውንቲ ኻህናት” መን እዮም፧
እቲ “ሊቃውንቲ ኻህናት” ዚብል መጸውዒ፡ ንኣውራታት ኣባላት ክህነትን ኣቐዲሞም ሊቀ ኻህናት ንዝነበሩን ዜጠቓልል እዩ።—wp16.1፡ ገጽ 10።
ካብቲ ኣብ በዓል ዚኽሪ ዚቐርብ ቅጫን ወይንን ንዚወስድ ሰብ ብኸመይ ክንሕዞ ኣሎና፧
ክርስትያናት ካብቲ ቕጫን ወይንን ንዚወስዱ ሰባት ልዕል ኣየብልዎምን እዮም። ናይ ሓቂ ቕቡእ ድማ ካልኦት ክብ ኬብልዎ ኣይደልን እዩ፣ ነቲ ምስ ኣምላኽ ዘለዎ ርክብ እውን ኣየቃልሖን እዩ። (ማቴ. 23:8-12)—w16.01፡ ገጽ 23-24።
ኣብርሃም ፈታው የሆዋ ዝዀነ ብኸመይ እዩ፧ ንሕናኸ ኻብዚ እንታይ ንምሃር፧
ኣብርሃም ብዛዕባ የሆዋ ምናልባት ካብ ሴም ተማሂሩ ኪኸውን ይኽእል እዩ። ካብቲ ኣምላኽ ንዕኡን ንስድራ ቤቱን ዝሓዘሉ መገዲ ድማ ተመክሮ ኣጥርዩ እዩ። ንሕና እውን ከምኡ ኽንገብር ንኽእል ኢና።—w16.02፡ ገጽ 9-10።
ኣብ መጽሓፍ ቅዱስ፡ ምዕራፋትን ፍቕድታትን እተኣታተወ ብኸመይ እዩ፧
ኣብ መበል 13 ዘመን ዝነበረ ስተፈን ላንግቶን ዚብሃል ካህን እዩ ንመጽሓፍ ቅዱስ ብምዕራፋት ከፋፊልዎ። ኣይሁድ ቀዳሕቲ ንቕዱሳት ጽሑፋት እብራይስጢ፡ ድሕሪኡ ኣብ መፋርቕ መበል 16 ዘመን ዝነበረ ሮበርት ኢስቲን ዚብሃል ምሁር ድማ ንቕዱሳት ጽሑፋት ግሪኽኛ ብፍቕድታት ከፋፊሎምዎ።—wp16.2፡ ገጽ 14-15።
ሰይጣን ንየሱስ ኪፍትኖ ኸሎ፡ ብኣካል ናብ ቤተ መቕደስ ወሲድዎ ድዩ፧
ብዛዕባ እዚ ኣፍና መሊእና ኽንዛረብ ኣይንኽእልን ኢና። እቲ ኣብ ማቴዎስ 4:5ን ኣብ ሉቃስ 4:9ን ዘሎ ጸብጻብ፡ የሱስ ናብ ቤተ መቕደስ ብራእይ ከም እተወስደ ወይ ኣብ ሓደ ላዕለዋይ ጫፍ እታ ቤተ መቕደስ ደው ኢሉ ኸም ዝነበረ ኼመልክት ይኽእል እዩ።—w16.03፡ ገጽ 31-32።
ክርስትያናዊ ኣገልግሎትና ኸም ኣውሊ ኪኸውን ዚኽእል ብኸመይ እዩ፧
ኣውሊ ቐስ ኢሉ ዜረስርስን መንፈስ ዜሐድስን ህይወት ዚህብን እዩ። ኣውሊ ኻብ ኣምላኽ ዚርከብ በረኸት እዩ። (ዘዳ. 33:13) ህዝቢ ኣምላኽ ኣብ ኣገልግሎት ብሓባር ዚገብርዎ ጻዕሪ እውን ተመሳሳሊ እዩ።—w16.04፡ ገጽ 4።


text:
ምዕራፍ 57
የሱስ ንሓንቲ ጓልን ንሓደ ጸማምን ኣሕወየ
የሱስ ንሓንቲ ፊንቄኣዊት ሰበይቲ፡ ጓላ ኣሕወየላ
ንሓደ ጸማምን ለኻትን ኣሕወዮ
የሱስ ንፈሪሳውያን ብምኽንያት እቲ ንጥቕሚ ርእሶም ዝገበርዎ ስርዓታት ድሕሪ ምዅናኑ፡ ምስ ደቀ መዛሙርቱ ኸደ። ምስ ደቀ መዛሙርቱ ናብቲ ብሰሜናዊ ምዕራብ ሓያሎ ኪሎ ሜተራት ርሒቑ ኣብ ፊንቄ ዚርከብ ዞባ ጢሮስን ዞባ ሲዶንን ከደ።
የሱስ ዜዕርፈላ ቤት ረኸበ፣ ኣበይ ከም ዘሎ ግና ሓደ እኳ ኺፈልጥ ኣይደለየን። ይኹን እምበር፡ ኣብኡ እውን እንተ ዀነ፡ ኪሕባእ ኣይከኣለን። ሓንቲ ኣብቲ ቦታ እቲ እተወልደት ግሪኻዊት ሰበይቲ ንየሱስ ረኸበቶ እሞ፡ “ጐይታይ ወዲ ዳዊት፡ ምሓረኒ። ንጓለይ ጋኔን ብኽፉእ ሒዝዋ ኣሎ” እናበለት ለመነቶ።—ማቴዎስ 15:22፣ ማርቆስ 7:26።
ድሕሪ እተወሰነ ግዜ፡ ደቀ መዛሙርቱ፡ “እናጨርሐት ደድሕሬና ትመጽእ ኣላ እሞ፡ ኣፋንዋ” ኢሎም ለመንዎ። የሱስ ከኣ፡ “ብዘይካ ናብተን ጥፉኣት ኣባጊዕ ቤት እስራኤል፡ ናብ ካልእ ኣይተልኣኽኩን” ብምባል ስለምንታይ ዕሽሽ ከም ዝበላ ነገሮም። እታ ሰበይቲ ግና ተስፋ ኣይቈረጸትን። የግዳስ፡ ቀሪባ፡ “ጐይታይ፡ ርድኣኒ” እናበለት ሰገደትሉ።—ማቴዎስ 15:23-25።
የሱስ ድማ እምነታ ኺፍትን ኢሉ እዩ ዚኸውን፡ “እንጌራ ውሉዳት ኣልዒልካ ንዀራኹር ምድርባይ ግቡእ ኣይኰነን” ብምባል ነቲ ኣይሁድ ንኻልኦት ኣህዛብ ዝነበሮም ኣሉታዊ ኣረኣእያ ዜንጸባርቕ ምላሽ ሃባ። (ማቴዎስ 15:26) የሱስ፡ ኣኽላባት ዘይኰነስ፡ “ኰራኹር” ምባሉ፡ ኣይሁድ ንዘይኰኑ ኸም ዚልውሃሎም እዩ ኣርእዩ። ኣብ ገጹ ዚርአ ዝነበረ መግለጽን ኣብ ድምጹ ዚስማዕ ዝነበረ ርሕራሐን እውን ነዚ ስምዒታት እዚ ኣመሓላሊፍዎ ኪኸውን ኣለዎ።
እታ ሰበይቲ ግና በዚ ኣብ ክንዲ እትቕየም፡ ካብቲ ንሕማቕ ኣረኣእያ ኣይሁድ ዜንጸባርቕ ቃላት ተበጊሳ ብትሕትና፡ “እወ ጐይታይ፡ ኰራኹር እውን ካብ መኣዲ ጐይተቶም ዝወደቐ ርፍራፍ ይበልዑ እዮም” በለት። የሱስ ነቲ ጽቡቕ ልባ ስለ ዘስተብሃለሉ፡ “ኣቲ ሰበይቲ፡ እምነትኪ ዓባይ እያ፣ ከም ዝደለኽዮ ይኹነልኪ” በላ። (ማቴዎስ 15:27, 28) እታ ጓል ኣብኡ እኳ እንተ ዘይነበረት፡ ከምኡ ዀነ! እታ ሰበይቲ ናብ ቤታ ምስ ተመልሰት፡ ጓላ ምሉእ ብምሉእ ሓውያ፡ ኣብ ዓራት ደቂሳ፡ “እቲ ጋኔን ከኣ ወጺኡላ” ረኸበታ።—ማርቆስ 7:30።
የሱስን ደቀ መዛሙርቱን ካብ ዞባ ፊንቄ ነታ ሃገር ኣቋሪጾም ናብቲ ላዕለዋይ ሸነኽ ፈለግ ዮርዳኖስ ከዱ። ናብ ዞባ ደካጶሊስ ኪኸዱ ኸለዉ፡ ንዮርዳኖስ ብሸነኽ ሰሜን ባሕሪ ገሊላ ተሳጊሮምዎ ኪዀኑ ኣለዎም። ኣብኡ ኸኣ ኣብ ሓደ ኸረን ደየቡ፣ እቶም ህዝቢ ግና ረኸብዎም። ሓንካሳትን ቈራያትን ዕዉራትን ዓባሳትን ድማ ኣምጽኡሉ። ነቶም ሕሙማት ከኣ ኣብ ጥቓ እግሩ ኣንበርዎም፣ ንሱ ድማ ኣሕወዮም። እቶም ህዝቢ ኸኣ ተገረሙ፡ ንኣምላኽ እስራኤል እውን ኣሞገስዎ።
የሱስ ንሓደ ጸማምን ለኻትን ሰብ ፍሉይ ቈላሕታ ገበረሉ። እቲ ሰብኣይ፡ ኣብ መንጎ ብዙሕ ህዝቢ ምስ ኰነ ኸመይ ከም እትሰምዖ ኽትርድኦ ትኽእል ኢኻ። የሱስ ንፍርሂ እዚ ሰብኣይ እዚ ስለ ዘስተብሃለሉ እዩ ዚኸውን ካብቶም ህዝቢ ፈልዩ ንበይኑ ወሰዶ። በይኖም ምስ ኰኑ ኸኣ፡ እንታይ ከም ዚገብረሉ ብምልክት ነገሮ። ኣጻብዑ ኣብ ኣእዛን እቲ ሰብኣይ ኣንቢሩ፡ ጡፍ ኢሉ ልሳኑ ተንከዮ። ናብ ሰማይ ኣዒንቱ ኣልዒሉ ድሕሪ ምጥማት ከኣ፡ “ተኸፈት” ዚትርጕማ ሴማዊት ቃል ኣውስአ። ሽዑ፡ እቲ ሰብኣይ ኪሰምዕ ጀመረ፡ ከይተሸገረ ኸኣ ኪዛረብ ከኣለ። ሰባት ኣብቲ ባዕሎም ዝረኣይዎምን ዝሰምዕዎም ተመርኲሶም ምእንቲ ኺኣምኑ፡ የሱስ እዚ ነገር እዚ ኺውረ ኣይደለየን።—ማርቆስ 7:32-36።
የሱስ በዚ ኸምዚ ኼሕዊ ምኽኣሉ፡ ኣብቶም ‘ብዙሕ ዚግረሙ’ ዝነበሩ ተዓዘብቲ ዓብዪ ጽልዋ ነበሮ። ንሳቶም ድማ፡ “ንዅሉ ጽቡቕ ገይርዎ። ጸማማት ከም ዚሰምዑ፡ ዓባሳት ከኣ ከም ዚዛረቡ ገይሩ” በሉ።—ማርቆስ 7:37።
ብዝያዳ ፍለጥ
ንሰባት የፍቅሮም ነበረ
እቲ የሱስ ተኣምራት ዝፈጸመሉ መገዲ ብዛዕባ ስምዒታቱ እንታይ እዩ ዚሕብር፧


text:
ኣብ ምዝዛም እዛ ሒዝናያ ዘለና ዓመት፣ ዓመተ 2015 ኣብ ኤርትራ ሃገርና ካብ ቅድሚ ሕጂ ብዝተፈለየ መልክዑ ንፖሎቲካውን ጸጥታውን ቁጠባውን መዳያት ዝምልከት ዘይልሙድን ኣተሓሳሳብን ኩነታት ይንጸባረቕ ከም ዘሎ ንኹሉ ዜጋ ብሩህ እመስለኒ። መበገሲ ናይዚ ክኣ ብሰንኪ ኩነተ ህላወ መራሒ ጭፍራ ህ.ግ.ደ.ፍ ውልቀ-መላኺ ኢሳያስ ኣፈወርቂ ክኸውን ከሎ፣ ከምዚ ኣብ መራኸቢ ብዙሃን ዝውረየሉ ካብ ኩሉ‘ቲ ናይ ሃገር ምምሕዳር እንተላይ ካብታ ብዙሕ እዋን ዝንገረላ ቀንዲ ቤት ጽሕፈቱ ኮይና ዝጸንሐት ዲጋ ዓዲ ሃሎ’ውን ከይተረፈ ብምኽዋሉን ምስዋሩን፣ ገለ ሰባት ብሰንኪ’ቲ እህህታ ህዝቢ ኤርትራ ዝመበገሲኡ መርገም ተወሲኽዎ ብቐደሙ’ውን ብእልፊ ባዕሉ ዝፈጠሮ ሕማም ዝተኸበ ኣብ ልዕሊ ምዃኑ፣ ኣኺልዎ’ዩ ተደኒሱ እንክብሉ፣ ገለ ድማ ኣይፋሉ! ኣርሒቑ እምበር ገይሹ ክብሉ ይስምዑ’ለዉ። ብዝኾነ እቲ ይኹን እቲ ንሓቅነቱ ብዝምልከት ብሰንኪ እዚ ኣብ ሃገርና ብዘይ ሕጊ ተኾይጡ ዝጸንሐን ዘሎን ውልቀ መላኽን ዓፋንን ጃንዳ፣ ህዝቢ ኤርትራ እኹልን ርጡብን ሓበሬታ ክረክብ ብዘይ ምኽኣሉ ኣብ ዓቢ ሻቕሎትን ስክፍታን ተሸሚሙ ከም ዘሎ በብወገና ንርእዮ ዘለና ኢዩ። ካብዚ ብምብጋስ እምብኣር ብዝተኻእለ መጠን እቲ ኣሎ ዝብሃል ጭቡጥን ርጡብን ሓበሬታ ንምምእራር ብዝተገብረ ጻዕሪ እንሆ ካብ ኣብ ውሽጢ ሃገር ንፍትሒን ለውጥን ጠጠው ካብ ዝብሉ ተቓለስትን ደለይቲ ፍትሒን ዝተረኽበ ሓፈሻዊ ጸብጻብ’ሞ ንቐደም በሉ፣-
እዚ ሓበሬታ’ዚ ብቕድሚ ትማሊ ዕለት 11/11/2015 ዝተረኽበ ኮይኑ ኣቐባሊ ሓበሬታ “ዓዲ ብናህ ሪ ዋጋ ተናዊጻ” ክብል ኢዩ መረርኡን ሓበሬታኡን ዝጀመረ። ንሱ ንቁጠባውን ፖሎቲካውን ጸጥታውን ጉዳያት ዝምልከት ተሓቲቱ ኣብ ዝሃቦ ሓፈሻዊ ሓበሬታ ክኣ እዚ ዝስዕብ ኢዩ፣-
- ንቁጠባ ዝምልከት ኣብዘን 4 መዓልታት። ዝተማልአ ዝርዝር እኳ እንተዘይሓዝኩ ስእሊ ንምሃብ ግን ፊኖ ንኹንታል 6000 ናቕፋ፣ ሓንቲ ባኒ 4 ናቕፋ፣ 300 ናቕፋ ዝነበረት ዘይቲ ናይ ቀበሌ ብሓንሳብ ናብ 500 ናቕፋ ደይባ፣ እቲ ከይተዓሸገ ብኪሎታት ዝሽየጥ ክፉእ ማኮሮኒ ከይተረፈ ካብ 50 ናቕፋ ናብ 120 ናቕፋ ዓሪጉ፣ እዚ ዝብሃል ዘሎ ማኮሮኒ ቀለብ እቲ ስኡን ቀለብ ድኻ ኢዩ ነይሩ። ብዝኾነ ናህሪ መሊሱ ዝቕጽል ኢዩ ዝመስል ምኽኒያቱ ኩሎም ሃለኽቲ ነገራት ገና ካብ መኻዚኖ ከይወጹ ክሽየጡ ጀሚሮም ኣለዉ።”·
- ንኣገልግሎት ኤለክትሪክ ዝምልከት እንተኾይኑ ዝተለምደ እኳ እንተኾነ ካብ ትማሊ ዕለት 10/11/2015 ምሉእ መዓልቲ ክሳብ ሎሚ ረፋድ ኣየነበረትን። ብዛዕባ ምስዋር ኢሳያስ ኣፈወርቂ ዝምልከት’ውን ወዮ ድኣ ከምቲ ልሙድ ምድንጋር ናይ 03 ከይከውን ንጠራጠር እምበር ናብ ኢማራት ክገይሽ’ዩ ይብሃል ኣሎ። ብኻልእ ሸነኽ ክኣ ኣብ ዓዲ ሃሎ ኢዩ ሰፊሩ ዘሎ ይብሃል፣ ምስኡ ተኣሳሲሩ ቅድሚ 4 ወይ 5 ሰሙን ኣቢሉ ዝንገር ዝነበረ ድማ ናብ ዓዲ ሃሎ ነንዝመጸ ሓላፊ “ ኣንታ ሰራቒ ን ካልእን ዝብሉ ጸርፊ እና ኣሰከመ ይሰዶም ነይሩ ይብሃል።
- ብዛዕባ ምቕያር ባጤራ ናቕፋን ምስኡ ተኣሳሲሩ ዝመጸ ሽግርን ምትፍናንን’ውን ኣብ ህዝቢ ብዙሕ ሻቕሎት ፈጢሩ ኣሎ። ከምኡ’ውን ገንዘብ ብሚሊዮናት ናብ ባንክ ዘእትዉ ብዓይኒ ጥርጠራ ይርኣዩ ኣለዉ። ንኣብነት ሓደ ወዲ 27 ዓመት መንእሰይ ከባቢ 30 ሚሊዮን ዝኣክል ገንዘብ ናብ ባንክ ምስ ኣእተወ “በል ኪድ ድሓን ርኢናልካ ኣለና” ኢሎም ብኽፉእ ዓይኒ እናጠመቱ ኣፋኒዮሞ፣ ንሱ ክኣ ብፍርሒ ተዋሒጡ ኣሎ ይብሃል። ዝያዳ ግን ንሰብ ኣርሚምዎ ዘሎ እዚ ወዲ 27 ዓመት ቆልዓስ ክንድዚ ዝኣክል ገንዘብ ከ ካበይ ኣምጺእዎ ዝብል’ዩ፣ ፍረ ብልሽው ምሕደራ ሃገር ክኣ እዚ ኢዩ።
ንምዝዛሙ እዚ ሓበሬታ እዚ ቅድሚ ክልተ መዓልቲ ብዕለት 11/11/2015 ዓ.ም ዝተረኽበ ኮይኑ ብድሕሪኡ ዝሰዓበ ምዕባለታት እንተሎ ኣብ ዝቕጽል እናተኸታተልኩ ክሕብር ክፍትን‘የ የቐኒየለይ!
ኢሳያስ ኣስፍሃ።


text:
1ብፍቓድ እግዚኣብሔር ናይ ኢየሱስ ክርስቶስ ሓዋርያ ካብ ዝኾነ ጳውሎስ ናብቶም ኣብ ኤፌሶን ዘለዉ ኣመንትን ብኢየሱስ ክርስቶስ ከዓ እሙናትን 2ካብ እግዚኣብሔር ኣቦናን ካብ ጐይታና ኢየሱስ ክርስቶስን ጸጋን ሰላምን ምሳኻትኩም ይኹን። 3እቲ ብመንፈሳዊ በረኸት ኲሉ ብክርስቶስ ገይሩ ኣብ ሰማያት ዝባረኸና ኣቦ ጐይታና ኢየሱስ ክርስቶስ እግዚኣብሔር ይመስገን። 4ኣብ ቅድሚኡ ቕዱሳንን ነውሪ ዘይብልናን ምእንቲ ኽንከውን ቅድሚ ምፍጣር ዓለም ኃረየና። 5ስለ ዘፍቀረና ብጽቡቕ ፍቓዱ ብኢየሱስ ክርስቶስ ናቱ ውሉድ ክንከውን ኣቐዲሙ መረጸና። 6እዙይ ከዓ በቲ ዘፍቅሮ ወዱ ገይሩ ዝሃበና ኽቡር ጸጋ ምእንቲ ኽምስገን ኢሉ እዩ። 7ብእኡ ማለት ብደሙ ድኅነት ከምቲ ሃብቲ ጸጋኡ ድማ ኅድገት ኃጢኣት ረኸብና። 8ንሱ ነዝ ጸጋ እዙይ ብዂሉ ጥበብን ፍልጠትን ኣብ ልዕሌና ኣብዝሖ። 9ጽቡቕ ፍቓዱ ኾይኑ ኸዓ ነቲ ብክርስቶስ ገይሩ ኣቐዲሙ ዝወሰኖ ናይ ፍቓዱ ምሥጢር ኣፍለጠና። 10እዙይ ከዓ እቲ ጊዜ ምስ በጽሐ ኣብ ሰማይ ኮነ ኣብ ምድሪ ዘሎ ዂሉ ኣብ ትሕቲ ሥልጣን ክርስቶስ ምእንቲ ኽጥቕለል እዩ። 11- 12ንሕና ኣቐዲምና ብክርስቶስ ተስፋ ዝገበርና ንናይ ክብሩ ምስጋና ምእንቲ ኽንከውን እቲ ብፍቓዱ ንዂሉ ነገራት ከም ምኽሩ ዝገብር እግዚኣብሔር ወረስቲ ኽንከውን ብወዱ ኃረየና። 13ንስኻትኩምውን ነቲ ናይ ምድኃንኩም ቃል ሓቂ ዝኾነ ወንጌል ምስ ሰማዕኹም ብእኡውን ምስ ኣመንኩም በቲ ዘተስፈዎ መንፈስ ቅዱስ ሓቲሙ ናቱ ገበረኩም። 14ንኽብሩ ምስጋና ክኸውን እግዚኣብሔር ነቶም ናይ ባዕሉ ዝኾኑ ዂሎም ክሳዕ ዘድኅኖም መንፈስ ቅዱስ ነቲ ኽንረኽቦ ዘለና ርስቲ መተኣማመኒ እዩ። 15ኣነውን እቲ ኣብ ኢየሱስ ክርስቶስ ዘለኩም እምነትን ንዂሎም ሕዝቢ እግዚኣብሔር ዘለኩም ፍቕርን ካብ ዝሰምዕ ጀሚረ 16ኣብ ጸሎተይ እናዘከርኩኹም ምእንታኻትኩምውን ንእግዚኣብሔር ምምስጋን ኣብኲረ ኣይፈልጥን። 17ነቲ ኣቦ ጐይታና ኢየሱስ ክርስቶስ እግዚኣብሔር ኣቦ ኽብሪ ብዝበለጸ ምእንቲ ኽትፈልጥዎ መንፈስ ጥበብን መንፈስ ምግላጽን ምእንቲ ኽህበኩም 18ኣዒንቲ ልብኹም በሪሁ ናይቲ ዝጸውዐኩም ተስፋ እንታይ ከም ዝኾነ ምእንቲ ኽትፈልጡ እቲ ንኣመንቲ ዘተስፈዎም ክቡር ርስቲ ኽንደየናይ ብዙኅ ከም ዝኾነ ምእንቲ ኽተስተውዕሉ እጽሊ ኣለኹ። 19ኣባና ኣብ እንኣምን ከዓ እቲ ኽግመት ዘይከኣል ዕቤት ኃይሉ እንታይ ከም ዝኾነ ምእንቲ ኽትፈልጡ እጽሊ ኣለኹ። እዝ ኣባና ዝሠርሕ ዘሎ ኃይሉ ኸዓ 20እቲ ንክርስቶስ ካብ ሞት ዘተሥአሉን ኣብ ሰማያት ኣብ የማኑ ዘቐመጠሉን ኃይሉ እዩ። 21ኣብዛ ዓለም እዚኣ ጥራሕ ዘይኮነስ ኣብታ እትመጽእ ዓለምውን ኣብ ልዕሊ ግዝኣትን ሥልጣንን ኃይልን ምልክን ሸይሙ ኣብ ልዕሊ ዂሉ ዝጽዋዕ ስም ሃቦ። 22ንዂሉ ኸዓ ኣብ ትሕቲ ኣእጋሩ ኣግዝኦ። ርእሲ ቤተ ክርስቲያን ገይሩውን ኣብ ልዕሊ ዂሉ ሸሞ። 23ንሳ ኣካሉ እያ፤ ንኣኣን ንዂሉን ዝመልእ ናይ ክርስቶስውን ምልኣቱ እያ።
Copyright
Learn More


text:
ሀ1
ስርዓታት ትርጉም መጽሓፍ ቅዱስ
መጽሓፍ ቅዱስ ኣብ ፈለማ ብጥንታዊ እብራይስጥን ኣራማይስጥን ግሪኽኛን እዩ ተጻሒፉ። ሎሚ፡ ብምሉእ ወይ ብኸፊል ብኣስታት 2,600 ቋንቋታት ይርከብ። መብዛሕትኦም ካብቶም መጽሓፍ ቅዱስ ዜንብቡ ሰባት ነቲ በዅሪ ቛንቋታት ስለ ዘይፈልጥዎ፡ ትርጉም እዮም ዜንብቡ። እሞኸ እንታይ ስርዓታት እዩ ንትርጉም መጽሓፍ ቅዱስ ከም መምርሒ ኪዀኖ ዚግባእ፧ እዚ ስርዓታት እዚኸ ኣብ ኣተራጕማ መጽሓፍ ቅዱስ—ትርጉም ሓዳስ ዓለም ብኸመይ እዩ ተዓይዩሉ፧
ገሊኦም ሰባት ከም ዘለዎ ቓል ብቓሉ እንተ ተተርጒሙ፡ ኣንባቢኡ ነቲ ኣብ በዅሪ ቛንቋታት ዘሎ ሓሳብ ብዝሓሸ ኺረኽቦ ኸም ዚኽእል ይኣምኑ። ይኹን እምበር፡ እዚ ሓሳብ እዚ ወትሩ ዜዋጽእ ኣይኰነን። ከምኡ ዝዀነሉ ገለ ምኽንያታት እስከ ንርአ፦
ብሰዋስውን ብቓላትን ብኣሰራርዓ ምሉእ ሓሳባትን ሕደ ዝዀነ ኽልተ ቛንቋ የልቦን። ፕሮፌሰር እብራይስጢ ዝዀነ ሳሙኤል ሮልስ ድራይቨር፡ ቋንቋታት “ኣብ ሰዋስውን መበቈልን ጥራይ ዘይኰነስ፡ . . . ኣብቲ እቲ ሓሳባት ኣብ ሓደ ምሉእ ሓሳብ ዚስርዓሉ መገዲ እውን ይፈላለ” ምዃኑ ገሊጹ ኣሎ። እተፈላለየ ቛንቋታት ዚዛረቡ ሰባት፡ እተፈላለየ ኣተሓሳስባ እዩ ዘለዎም። ፕሮፌሰር ድራይቨር፡ “ስለዚ፡ ኣብ እተፈላለየ ቛንቋታት ዘሎ ኣሰራርዓ ምሉእ ሓሳባት ሕደ ኣይኰነን” በለ።
ንቓላትን ንሰዋስውን እቲ መጽሓፍ ቅዱሳዊ እብራይስጥን ኣራማይስጥን ግሪኽኛን ብልክዕ ዜንጸባርቖ ዘመናዊ ቛንቋ የልቦን፣ ስለዚ፡ ቃል ብቓሉ ዚግበር ትርጉም መጽሓፍ ቅዱስ፡ ዘይንጹር ኣብ ርእሲ ምዃኑ ኣብ ገሊኡ መዳያት ጌጋ መልእኽቲ ዜመሓላልፍ ኪኸውን ይኽእል እዩ።
ትርጉም ሓንቲ ቓል ወይ ሓደ መግለጺ ኸከም ኣሰዃዅዓኡ ኺቀያየር ይኽእል እዩ።
ተርጓሚ ነቲ ቓል ብቓሉ ትርጉም እቲ በዅሪ ቛንቋ ኣብ ገሊኡ ኽፋል ኬንጸባርቕ ዚኽእል እኳ እንተ ዀነ፡ እዚ ግና ብልዑል ጥንቃቐ ኺግበር ኣለዎ።
ቃል ብቓሉ እተተርጐመ ትርጉም ግጉይ መልእኽቲ ኼመሓላልፍ ከም ዚኽእል ዚሕብር ገለ ኣብነታት እንሆ፦
ቅዱሳት ጽሑፋት ነቲ “ድቃስ” ወይ “ምድቃስ” ዚብል ቃላት፡ ንድቃስ ዕረፍትን ንድቃስ ሞትን ከም ዜመልክት ገይሩ ተጠቒሙሉ ኣሎ። (ማቴዎስ 28:13፣ ግብሪ ሃዋርያት 7:60) ኣብቲ ንሞት ዜመልክተሉ ቦታታት፡ ሕጂ ዘለዉ ኣንበብቲ ምእንቲ ኸይደናገሩ፡ ተርጐምቲ መጽሓፍ ቅዱስ፡ “ሞይቱ፡” “ሞይቶም” ዚብል ቃላት ወይ ካልእ ናይዚ ረባሕታታት ኪጥቀሙ ይኽእሉ እዮም።—1 ቈረንቶስ 7:39፣ 1 ተሰሎንቄ 4:13፣ 2 ጴጥሮስ 3:4።
ሃዋርያ ጳውሎስ ኣብ ኤፌሶን 4:14፡ ቃል ብቓሉ፡ “ብጸወታ ዳይ ሰብ” ተባሂሉ ኺትርጐም ዚከኣል መግለጺ ተጠቒሙ ኣሎ። እዚ ናይ ጥንቲ ቝንቍኛ እዚ፡ ነቲ ዳይ ብዚብሃል መጣልዒ ጌርካ ዚግበር ዝነበረ ናይ ምትላል ተግባር እዩ ዚእምት። ኣብ ሓያሎ ቛንቋታት፡ እዚ ሓሳብ እዚ ቓል ብቓሉ ምስ ዚትርጐም ንኣንበብቱ ርዱእ ኣይከውንን እዩ። እዚ መግለጺ እዚ “ብጥበራ ሰብ” ተባሂሉ ምስ ዚትርጐም ግና፡ ዝነጸረ ትርጉም እዩ ዜመሓላልፍ።
ኣብ ሮሜ 12:11፡ ቃል ብቓሉ “ንመንፈስ ፍሉሕ [ኩኑ]” ዚብል ትርጉም ዘለዎ ናይ ግሪኽኛ መግለጺ ተጠቒሙ ኣሎ። እዚ ቓላት እዚ ግና ብትግርኛ እቲ ተሓሲቡሉ ዝነበረ መልእኽቲ ስለ ዘየመሓላልፍ፡ ኣብዚ ትርጉም እዚ “ብመንፈስ ተቓጸሉ” ተባሂሉ ተተርጒሙ ኣሎ።
የሱስ ኣብ ሓደ ኻብቲ ኣዝዩ ውሩይ መደረታቱ፡ መብዛሕትኡ ግዜ “ብመንፈስ ድኻታት . . . ብጹኣን እዮም” ተባሂሉ ዚትርጐም መግለጺ ተጠቒሙ ነይሩ። (ማቴዎስ 5:3፡ ትርጉም 1956) ነዚ መግለጺ እዚ ቓል ብቓል ምትርጓሙ ግና ኣብ ሓያሎ ቛንቋታት ሓሳባቱ ዘይንጹር ገይርዎ ኣሎ። ኣብ ገሊኡ መዳያት፡ ከም ዘለዎ ቓል ብቓሉ ኺትርጐም ከሎ፡ እቶም “ብመንፈስ ድኻታት” ተባሂሎም ዘለዉ፡ ኣእምሮኣዊ ምምዝባል ንዘለዎም ወይ ቈራጽነት ንዝጐድሎም ሰባት ዜመልክት እዩ ዚመስል። የሱስ ግና፡ ሓጐስ ብስጋ ዜድሊ ነገራት ኣብ ምምላእ ዘይኰነስ፡ መምርሒ ኣምላኽ ከም ዜድልየካ ኣብ ምግንዛብ ከም ዚምርኰስ እዩ ዚምህር ነይሩ። (ሉቃስ 6:20) ስለዚ፡ “መንፈሳዊ ነገራት ዚሃርፉ” ዚብል ኣተራጕማ ብዝነጸረ ነቲ ሓሳብ የመሓላልፎ እዩ።—ማቴዎስ 5:3።
እታ “ቕንኢ” ተባሂላ ተተርጒማ ዘላ ናይ እብራይስጢ ቓል፡ ኣብ ሓያሎ ቦታታት ነቲ ብሰንኪ ጥልመት እትቐርቦ ሰብካ ዚስምዓካ ስምዒት ወይ ንምንቀኝነት ተመልክት። (ምሳሌ 6:34፣ ኢሳይያስ 11:13) እታ ናይ እብራይስጢ ቓል እቲኣ ግና፡ ኣወንታዊ ሓሳብ እውን ኣለዋ። ንኣብነት፡ ነቲ የሆዋ ንገላዉኡ ዘለዎ “ቕንኣት፡” ማለት ንምዕቋቦም ዜርእዮ ውዕዉዕ ስምዒት፡ ወይ ከኣ “ንበይኑ ተወፋይነት ዚደሊ” ምዃኑ ኸተመልክት ትኽእል እያ። (ዘጸኣት 34:14፣ 2 ነገስት 19:31፣ ህዝቅኤል 5:13፣ ዘካርያስ 8:2) ነቲ እሙናት ገላዉኡ ንዕኡን ንኣምልኾኡን ዘለዎም “ቅንኣት” ወይ ‘ንዕኡ ዚቀናቐን ዘይጻወሩ’ ምዃኖም እውን ከተመልክት ትኽእል እያ።—መዝሙር 69:9፣ 119:139፣ ዘሁልቍ 25:11።
እታ ንኢድ ሰብ እተመልክት ቃል እብራይስጢ ብዙሕ ትርጉም ኣለዋ። እዛ ቓል እዚኣ ኸከም ኣሰዃዅዓኣ፡ “ስልጣን፡” ወይ “ልግሲ” ተባሂላ ኽትትርጐም ትከኣል እያ። (2 ሳሙኤል 8:3፣ 1 ነገስት 10:13፣ ምሳሌ 18:21) እዛ ቓል እዚኣ፡ ኣብ ናይ ትግርኛ መጽሓፍ ቅዱስ—ትርጉም ሓዳስ ዓለም ብኣስታት 40 መገዲ ተተርጒማ ኣላ።
ነዚ ረቛሒታት እዚ ኣብ ግምት ብምእታው፡ መጽሓፍ ቅዱስ ምትርጓም ኪብሃል ከሎ፡ ንሓንቲ ኣብ በዅሪ ቛንቋ እትርከብ ቃል ኣብ ኵሉ ቦታታት ብሓደ መገዲ ኻብ ምትርጓም ንላዕሊ የጠቓልል። ሓደ ተርጓሚ ነቲ ኣብ በዅሪ ቛንቋ ዘሎ ሓሳባት ብዝሓሸ መገዲ ኼመሓላልፎ ዜኽእል ቃላት ንምሕራይ ኬመዛዝን ኣለዎ። ኣብ ልዕሊ እዚ፡ እቲ ምሉእ ሓሳባት ምስቲ ሕጊ ሰዋስው እቲ ተቐባሊ ቛንቋ ብዚሰማማዕ መገዲ ኺስራዕ ኣለዎ።
ብዘይካዚ፡ ብኻልእ ቃላት ብምልዋጥ ዚግበር መስርሕ እምብዛ ደረት ኪሓልፍ የብሉን። መጽሓፍ ቅዱስ ኪትርጕም ከሎ፡ ኣብ ናይ ርእሱ ምርዳእ ተመርኲሱ ብብዝሒ ለውጠ ሓረግ ዚገብር ተርጓሚ፡ ንትርጉም እቲ ጽሑፍ ኬበላሽዎ ይኽእል እዩ። ከመይ ገይሩ፧ እቲ ተርጓሚ ብጌጋ ናቱ ሓሳብ ኬእቱ ወይ ኣገዳሲ ዝርዝር ሓበሬታ ኼውጽእ ይኽእል እዩ። ስለዚ፡ ለውጠ ሓረግ እተገብረሉ መጽሓፍ ቅዱስ ንምንባቡ ቐሊል እኳ እንተ ዀነ፡ እቲ ኣንባቢ ግና ብሰንኪ እቲ ለውጥታት ንናይ ሓቂ መልእኽቲ እቲ ጽሑፍ ኪስሕቶ ይኽእል እዩ።
ሰረተ እምነታዊ ጽልዋ እውን ንዕዮ ተርጓሚ ኺጸልዎ ይኽእል እዩ። ንኣብነት፡ ማቴዎስ 7:13፡ “እታ ናብ ጥፍኣት እትወስድ ኣፍ ደገስ ገፋሕ . . . እያ” ትብል። እታ ናይ ግሪኽኛ ቓል ብንጹር “ጥፍኣት” ማለት እኳ እንተ ዀነት፡ ገሊኦም ተርጐምቲ ግና “ገሃነም” እትብል ቃል ኣእትዮም ኣለዉ፣ ከምኡ ዝገበሩ ኸኣ ብሰረተ እምነቶም ስለ እተጸልዉ እዩ ኪኸውን ዚኽእል።
ሓደ ተርጓሚ፡ መጽሓፍ ቅዱስ በቲ ኸም ሓረስቶትን ጓሶትን ገፈፍቲ ዓሳን ዝኣመሰሉ ተራ ሰባት ኣብ መዓልታዊ ዘረባኦም ዜዘውትርዎ ተራ ቛንቋ ኸም እተጻሕፈ እውን ኣብ ግምት ኬእቱ ይግባእ። (ነህምያ 8:8, 12፣ ግብሪ ሃዋርያት 4:13) ስለዚ፡ ሓደ ጽቡቕ ትርጉም መጽሓፍ ቅዱስ ዝሓዞ መልእኽቲ፡ ድሕረ ባይታኦም ብዘየገድስ ንቕኑዓት ሰባት ርዱእ ኪኸውን ይግባእ። ተራ ሰባት ሳሕቲ ዚጥቀሙሉ ቓላት ዘይኰነስ፡ ንጹርን ልሙድን ብቐሊሉ ዚርዳእን ቃላት እዩ ዚሕረ።
ብዙሓት ተርጐምቲ መጽሓፍ ቅዱስ፡ እቲ የሆዋ ዚብል ስም ኣምላኽ ኣብ ጥንታዊ ኢደ ጽሑፋት ዚርከብ ክነሱ፡ ብዘይ ብቑዕ ምኽንያት ካብ ዘመናዊ ትርጉማት ኣውጺኦምዎ ኣለዉ። (ኣብ መመላእታ ጽሑፍ ሀ4 ርአ።) ብዙሓት ተርጐምቲ ነቲ ስም ብኸም “እግዚኣብሄር” ወይ “ጐይታ” ዚብል መዓርግ ተኪኦምዎ ኣለዉ፣ ገሊኦም ከኣ ኣምላኽ ስም ከም ዘለዎ እኳ ዘይንጹር ይገብርዎ እዮም። ንኣብነት፡ ኣብ ገሊኡ ትርጉማት፡ እቲ ኣብ ዮሃንስ 17:26 ዚርከብ ጸሎት የሱስ፡ “ንዓኻ ኣፍሊጠዮም ኣለኹ” ተባሂሉ ኺትርጐም ከሎ፡ እቲ ኣብ ዮሃንስ 17:6 ዚርከብ ጸሎት የሱስ ድማ፡ “ነቶም . . . ዝሃብካኒ፡ ንዓኻ ገሊጸሎም ኣለኹ” ተባሂሉ ኣሎ። ቅኑዕ ትርጉም ጸሎት የሱስ ግና፡ “ስምካ ኣፍሊጠዮም ኣለኹ፡” “ነቶም . . . ዝሃብካኒ ሰባት ስምካ ኣግሂደሎም ኣለኹ” ይብል።
ኣብ መቕድም እቲ ብእንግሊዝኛ ዝወጸ ቐዳማይ ሕታም ትርጉም ሓዳስ ዓለም ተጠቒሱ ኸም እንረኽቦ፡ “ኣብ ቅዱሳት ጽሑፋት ለውጠ ሓረግ ኣይገበርናን። ብእተኻእለና መጠን ኣብቲ ዘመናዊ ቛንቋ እንግሊዝኛ ዚፈቕዶን ቃል ብቓሉ ኺትርጐም ከሎ ነቲ ሓሳባት ኣብ ዘይሓብኦን ቦታታት ቃል ብቓሉ ኽንትርጕም ኢና ፈቲንና።” ስለዚ፡ ኮሚተ ትርጉም መጽሓፍ ቅዱስ ሓዳስ ዓለም ኣብ መንጎ እቲ ንበዅሪ ቓላት ዜመልክት ቃላት ምጥቃምን ለውጠ ሓረግ ምግባርን ሚዛኑ ኺሕሉ ጽዒሩ እዩ፣ ብዘይካዚ እውን፡ ንንባብ ዘይጥዕም ወይ ነቲ እተሓለነሉ ሓሳብ ዚሓብእ ቃላት ኣወጊዱ እዩ። ከም ውጽኢቱ ኸኣ፡ እዚ መጽሓፍ ቅዱስ እዚ ንንባብ ቀሊል ኣብ ርእሲ ምዃኑ፡ እቲ ብድራኸ መንፈስ እተጻሕፈ መልእኽቲ ብልክዕ ከም እተመሓላለፈ ምሉእ ብምሉእ ርግጸኛታት ክንከውን ንኽእል ኢና።—1 ተሰሎንቄ 2:13።


text:
1ስም እግዚኣብሔርን እቲ እንሰብኮ ትምህርትን ምእንቲ ኸይንቀፍ እቶም ኣብ ትሕቲ ኣርዑ ት ባርነት ዘለዉ ዂሎም ነቶም ጐይተቶም ምሉእ ኽብሪ ከም ዝግብኦም ይቝጸርዎም። 2እቶም ኣመንቲ ጐይቶት ዘለውዎም ድማ ብክርስቶስ ኣኅዋቶም ብምዃኖም ኣይንዓቕዎም። እኳ ደኣ እቶም በቲ ጽቡቕ ኣገልግሎቶም ዝጥቀሙ ዘለዉ ኣመንትን ፍቑራትን ብምዃኖም ኣብሊጾም የገልግልዎም። ነዝ ነገርዙይ መሃርን ስበኽን። 3ሓደ ሰብ ምስቲ ሓቀኛ ዝኾነ ቓል ጐይታና ኢየሱስ ክርስቶስን ምስቲ ንእግዚኣብሔር ንምምሳል ዘይሰማማዕ ግጉይ ትምህርቲ እንተ መሃረ 4ንሱ ብትዕቢት ዝተነፍሐ ሓንቲ ዘይፈልጥ ሰብ እዩ። ንሱ ናይ ክትዕን ጐይቊን ጽምኢ ዘለዎ ሕሙም ሰብ እዩ። ካብዙይ ከዓ ቕንኢ ባእሲ ክፉእ ሓሳብ ጸርፊ ይመጽእ። 5ኣብቶም እቲ ሓቂ ዘይብሎም ኣእምሮኦም ዝረኸሰ ሰባት ከዓ ዘየቋርጽ ጐይቊ ይፈጥር፤ እዚኣቶም መንፈሳዊነት ናይ ምድራዊ ረብኃ መርከቢ እዩ ዝመስሎም። 6 ዘለኒ የኣኽለኒ ንዝብል ግና ንእግዚኣብሔር ምምላኽ ብዙኅ ረብኃ ኣለዎ። 7ናብዝ ዓለም እዙይ ዘምጻእናዮ የብልናን፤ ካብዝ ዓለም እዙይውን ክንወስዶ እንኽእል ከቶ የለን እሞ። 8ቀለብን ክዳንን እንተ ረኺብና የኣኽለና እዩ። 9ክህብትሙ ዝደልዩ ግና ናብ ፈተናን መፈንጠርን ንሰብ ብዘበላሹን ብዘጥፍእን ከንቱን ጐዳእን ብዝኾነ ትምኒት ይወድቁ። 10ፍቕሪ ገንዘብ ናይ ኲሉ ኽፍኣት ሡር እዩሞ፤ ገሊኦም ብሰንኪ ህርፋን ገንዘብ ካብ መንገዲ እቲ እምነት ወፂኦም ንባዕላቶም ብዙኅ ሥቓይ ኣምጽኡ። 11ንስኻ ግና ኣታ ናይ እግዚኣብሔር ሰብ ካብዙይ ኲሉ ህደም። ደድኅሪ ጽድቅን መንፈሳውነትን እምነትን ፍቕርን ትዕግሥትን ንእግዚኣብሔር ምምላኽውን ሰዓብ። 12ሠናይ ናይ እምነት ገድሊ ተጋደል፤ ነታ ዝተጸዋዕኻላ ኣብ ቅድሚ ብዙኃት ምስክርውን ጽቡቕ ምእማን ንዝተኣመንካላ ናይ ዘለዓለም ሕይወት ኃዝ። 13- 14ነቲ ትእዛዝ ብንጽሕናን ብዘይ ነቐፋን ክሳዕ ምግላጽ ጐይታና ኢየሱስ ክርስቶስ ምእንቲ ኽትሕልዎ ኣብ ቅድሚ እቲ ንዂሉ ሕይወት ዝህብ እግዚኣብሔርን ኣብ ቅድሚ እቲ ጴንጤናዊ ጲላጦስ ነታ ሓቀኛ እምነት ዝመስከረ ኢየሱስ ክርስቶስን እእዝዘካ ኣለኹ። 15ነዙይ ጊዜኡ ምስ በጽሐ እግዚኣብሔር ክገልጾ እዩ፤ ንሱ ብፁዕ በይኑ ንዂሉ ዝገዝእ ንጉሥ ነገሥታት ጐይታ ጐይቶት 16ንሱ በይኑ ዘይመውት ሓደ ሰብ እኳ ከቶ ዘይረኣዮ ክሪኦውን ዘይኽእል ኣብ ዘይቕረብ ብርሃን ዝነብር እዩ፤ ንእኡ ንዘለዓለም ክብርን ሥልጣንን ይኹኖ። ኣሜን። 17ነቶም ኣብዛ ዓለም እዚኣ ዘለዉ ሃብታማት ከይዕበዩ በቲ ኽንሕጐስ ኢሉ ዂሉ ብልግሲ ዝህበና እግዚኣብሔር እምበር በዝ ኃላፊ ሃብቲ ኸይእመኑ ኣዝዞም። 18ገበርቲ ሠናይ ክኾኑ ብሠናይ ግብሪ ኽህብትሙ ለጋሳትን ንምክፋል ድልዋት ክኾኑ ኣዝዞም። 19በዝ መንገዲ እዙይ ናይ ሓቂ ሕይወት ምእንቲ ኽረኽቡ ኣብታ እትመጽእ ዓለም ጽኑዕ መሠረት ምእንቲ ክኾኖም ንርእሶም ሃብቲ ኽእክቡ እዮም። 20ኦ ጢሞቴዎስ! ነቲ ብኅድሪ ዝተውሃበካ ሓልዎ። ካብቲ ብጌጋ ፍልጠት ተብሂሉ ዝጽዋዕ ዓለማዊ ኸንቱ ልፍለፋን ዝጋጮ ሓሳባትን ረኃቕ። 21ገሊኣቶም ነዙይ ብምእማን ካብ መንገዲ እቲ እምነት ዝወፁ ኣለዉሞ። ጸጋ ምሳኻ ይኹን። ኣሜን።
Copyright
Learn More


text:
1ኣይሁዳዊ ምዃን ደኣ ረብኅኡ እንታይ እዩ? ግርዘትከ እንታይ እዩ ጥቕሙ? 2ብዂሉ ወገን ብዙኅ እዩ። ቅድሚ ዂሉ ቃል እግዚኣብሔር ንኣኣቶም እዩ ብኅድሪ ዝተውሃቦም። 3ካብኣቶም ዘየኣምኑ እንተሃልዮምከ? እቲ ናታቶም ዘይምእማን ነቲ ናይ እግዚኣብሔር ተኣማንነትዶ ኸንቱ ይገብሮ እዩ? 4ኣይገብሮን፤ ከምቲ ብቓልካ ኽትጸድቅ ኣብ ፍርዲውን ክትረትዕ ኢኻ ዝብል ጽሑፍ ዘሎ ዂሉ ሰብ ሓሳዊ እኳ እንተ ኾነ እግዚኣብሔር ግና ሓቀኛ እዩ። 5እቲ ኽፍኣትና ጽድቂ እግዚኣብሔር ዝገልጽ ካብ ኮነ እንታይ ንበል? እግዚኣብሔር ብቝጥዓኡ ኽቐጽዕ እንተሎኸ ዓማፂ ማለት ድዩ? [ ከም ኣዘራርባ ሰብ እዛረብ ኣለኹ።] 6ኣይፋሉን! ከመይ ኢሉ ድኣ እግዚኣብሔር ንዓለም ምፈረዳ? 7ሓሰተይ ንሓቂ እግዚኣብሔር ዝገልጽን ንኽብሩውን ዝውስኽን ካብ ኮነ ድኣ ስለምንታይ ከም ኃጥእ ኮይነ ዝፍረድ? 8ከምቲ ገሊኦም ጽቡቕ ምእንቲ ኽንረክብስ ክፉእ ንግበር ከም ዝበልና ገይሮም ከካፍኡና ዝጸርፉና ስለምንታይ ድኣ ኸምኡ ዘይንብል? ነዚኣቶም ዝፍረዶም ፍርዲ ቕኑዕ እዩ። 9እንታይ ድኣ ይኹን? ካብኣቶም እንሕሸሉዶ ኣለና? የብልናን! ኣይሁድ ኮኑ ኣሕዛብ ኲላቶም ኣብ ትሕቲ ኃጢኣት እዮም ኢልና ኣቐዲምና ኸሲስናዮም ኢናሞ። 10መጽሓፍ ከምዙይ ከም ዝብል፦ ሓደኳ ጻድቕ የለን፤ ሓደኳ የለን፤ 11ዘስተውዕልውን ሓደኳ የለን፤ ንእግዚኣብሔር ዝደልዮ የለን፤ 12ኲላቶም ዓመፁ፤ ኲላቶምውን ኃቢሮም ሰሓቱ፤ ጽቡቕ ዝገብርውን የለን፤ ሓደኳ የለን፤ 13ጐረሮኦም ክፉት መቓብር እዩ፤ ብልሳኖም ይሽፍጡ፤ ኣብ ትሕቲ ኸናፍሮም ሕንዚ መንደላይ ተመን ኣሎ፤ 14ኣፎም መርገምን ምረትን ዝመልአ እዩ። 15ኣእጋሮም ደም ንምፍሳስ ቅልጡፋት እየን፤ 16ኣብ መንገዶም ዕንወትን መከራን ኣሎ። 17ንመንገዲ ሰላምውን ኣይፈልጥዋን እዮም፤ 18ኣብ ቅድሚ ኣዒንቶም ፍርሃት እግዚኣብሔር የለን። 19እንሆ እምበኣር ኲሉ ሰብ ዘመኻንዮ ምእንቲ ኽስእን ኲሉ ዓለምውን ኣብ ትሕቲ ፍርዲ እግዚኣብሔር ከም ዝኾነ ምእንቲ ኽፈልጥ እቲ ሕጊ ዝእዝዞ ነቶም ኣብ ትሕቲ ሕጊ ዘለዉ ኸም ዝኾነ ንፈልጥ ኢና። 20ስለዙይ ሥጋ ዝለበሰ ዂሉ ኣብ ቅድሚ እግዚኣብሔር ሕጊ ብምፍጻም ዝጸድቕ የለን። ሕጊ ኃጢኣት ከም ዘሎ የፍልጥ እዩሞ። 21ሕዚ ግና ከምቲ ሕግን ነቢያትን ዝመስከርዎ ብዘይ ሕጊ ሙሴ ዝኾነ ጽድቂ እግዚኣብሔር ተገሊጹ ኣሎ። 22ኲሎም እቶም ዝኣምኑ ኣብ ቅድሚ እግዚኣብሔር ዝጸድቁ ብኢየሱስ ክርስቶስ ብምእማን እዩ። ኣብዙይ ኣፈላላይ የለን። 23ኲሎም በዲሎም እዮም፤ ክብሪ እግዚኣብሔር ከዓ ጐዲልዎም እዩ። 24በቲ ብኢየሱስ ክርስቶስ ዝርከብ ድኅነት ብኸምኡ ብጸጋኡ ይጸድቁ እዮምሞ። 25እግዚኣብሔር ከዓ ጽድቁ ምእንቲ ኸርኢ ነቲ ቕድም ዝተገብረ ኃጢኣት ብመለኮታዊ ትዕግሥቱ ይቕረ ኢሉ ብደሙ ንዝኣምን ኲሉ ንክርስቶስ መተዓረቒ ገይሩዎ እዩ እሞ። 26ኣብዝ ዘመን እዙይ ዝገልጾ ዘሎ ኸዓ ንሱ ጻድቕ ከም ዝኾነ ነቲ ብኢየሱስ ዝኣምን ኲሉውን ከም ዝጸድቕ ምእንቲ ኸርኢ እዩ። 27ትምክሕትና ደኣ ኣበይ ኣሎ? ንሱ ተሪፉ እዩ፤ ሕጊ ብምፍጻም ድዩ? ኣይኮነን! ብእምነት እዩ። 28ሰብ ሕጊ ብምፍጻም ዘይኮነስ ብእምነት ከም ዝጸድቕ ንፈልጥ ኢናሞ። 29እግዚኣብሔር ናይ ኣይሁድ ኣምላኽ ጥራሕ ድዩ? ናይ ኣሕዛብውን ኣምላኽዶ ኣይኮነን? ናይ ኣሕዛብውን እባ። 30እቲ ንግሩዝ ብእምነት ንዘይግሩዝውን ብእምነት ዘጽድቕ እግዚኣብሔር ሓደ እዩ። 31እምበኣር ንሕጊ ብእምነት ነፍርስ ዲና ዘለና? ኣይፋልናን! ሕጊ ድኣ ነጽንዕ እምበር።
Copyright
Learn More


text:
ናይ የሆዋ መሰኻኽር ብዛዕባ ቐብሪ እንታይ ኣረኣእያ ኣለዎም፧
ብዛዕባ ቐብሪ ዘሎና ኣረኣእያን ቀብሪ እንፍጽመሉ ስርዓትን ኣብ ትምህርትታት መጽሓፍ ቅዱስ እተመስረተ እዩ። ከም ኣብነት ነዚ ዚስዕብ ሓሳባት ርአ፦
ሰብካ ምስ ዚሞተካ፡ ምሕዛን ንቡር እዩ። ደቀ መዛሙርቲ የሱስ ሰቦም ምስ ሞቶም ሓዚኖም እዮም። (ዮሃንስ 11:33-35, 38፣ ግብሪ ሃዋርያት 8:2፣ 9:39) ስለዚ፡ ንቐብሪ ኸም እዋን ፈንጠዝያ ጌርና ኣይንወስዶን ኢና። (መክብብ 3:1, 4፣ 7:1-4) ኣብ ክንዳኡስ፡ ሓዘንና እንገልጸሉ እዋን እዩ።—ሮሜ 12:15።
ምውታት ገለ እኳ ኣይፈልጡን እዮም። ዓሌትና ወይ ባህልና ብዘየገድስ፡ ‘ምውታት ብህይወት ይቕጽሉ እዮም፡ ንህያዋን ድማ ኪጐድኡ ወይ ኪጠቕሙ ይኽእሉ እዮም’ ኣብ ዚብል ዘይቅዱስ ጽሑፋዊ እምነት እተመስረተ ልምድታት ወይ ስርዓታት ኣይንስዕብን ኢና። (መክብብ 9:5, 6, 10) እዚ ኸኣ ከም ምስ ሬሳ ኾፍ ኢልካ ምሕዳር፡ ደድሕሪ ቐብሪ ዚግበር ጓይላ ዘለዎ ፍልይ ዝበለ ድግስ፡ ተዝካር፡ ንምዉታት መስዋእቲ ምቕራብ፡ ንምዉታት ምሕታት ከምኡ እውን መጻምድቶም ብሞት እተፈለይዎም ሰብኡት ወይ ኣንስቲ ዚገብርዎ ልምድታት፡ ዝኣመሰለ ልምድታት የጠቓልል። ነቲ ‘ኻብ መንጎኦም ተፈለዩ፡ ርኹስ እውን ደጊም ኣይትተንክዩ’ ዚብል ትእዛዝ መጽሓፍ ቅዱስ ስለ እንስዕብ ኢና ኻብ ከምዚ ዝኣመሰለ ልምድታትን ስርዓታትን እንርሕቕ።—2 ቈረንቶስ 6:17።
ምዉታት ተስፋ ኣለዎም። መጽሓፍ ቅዱስ፡ ትንሳኤ ኸም ዚኸውንን ደጊም ሞት ዘይህልወሉ እዋን ከም ዚመጽእን ይምህር እዩ። (ግብሪ ሃዋርያት 24:15፣ ራእይ 21:4) እዚ ተስፋ እዚ ኸምቲ ነቶም ቀዳሞት ክርስትያናት ዝሓገዞም፡ ንዓና እውን ካብ ግቡእ ንላዕሊ ኸይንሓዝን ይሕግዘና እዩ።—1 ተሰሎንቄ 4:13።
መጽሓፍ ቅዱስ ትሕትና ኸነርኢ ይምዕደና። (ምሳሌ 11:2) ቀብሪ፡ ማሕበራውን ቍጠባውን ደረጃና ‘ንምርኣይ’ ኣይንጥቀመሉን ኢና። (1 ዮሃንስ 2:16) ንምዝንጋዕ ወይ ተዓዘብቲ ንምምሳጥ ብዚብል ብሉጽን ክቡርን ሳንዱቕ ሬሳ ዓዲግናን ፍሉይ ኣልባሳት ተኸዲናን እተጋነነ ቐብሪ ኣይንገብርን ኢና።
ነቲ ብዛዕባ ቐብሪ ዘሎና ኣረኣእያ ኣብ ኻልኦት ኣይንጽዕንን ኢና። ኣብዚ ጕዳይ እዚ ነቲ፡ “ነፍሲ ወከፍና ብዛዕባ ርእሱ ንኣምላኽ ጸብጻብ ኪህብ እዩ” ዚብል ስርዓት ኢና እንስዕብ። (ሮሜ 14:12) ይኹን እምበር፡ ዕድል እንተ ተዋሂቡና፡ ብዛዕባ እምነትና “ብልእመትን ብብዙሕ ኣኽብሮትን” ንገልጽ ኢና።—1 ጴጥሮስ 3:15።
ስርዓተ ቐብሪ ናይ የሆዋ መሰኻኽር ብኸመይ እዩ ዚፍጸም፧
ቦታ፦ ስርዓተ ቐብሪ፡ እቶም ሰቦም ዝሞቶም ስድራ ቤት ኣብ ዝመረጽዎ ቦታ ኺግበር ይከኣል እዩ፣ ንኣብነት፡ ኣብ ኣዳራሽ መንግስቲ ኣምላኽ ወይ ኣብ ቤት ወይ ኣብ መካነ መቓብር ኪኸውን ይኽእል እዩ።
መደረ፦ ኣብቲ ቐብሪ፡ ነቶም ሓዘንተኛታት ዜጸናንዕ፡ መጽሓፍ ቅዱስ ብዛዕባ ሞትን ብዛዕባ ተስፋ ትንሳኤን እንታይ ከም ዚብል ዚገልጽ መደረ ይውሃብ እዩ። (ዮሃንስ 11:25፣ ሮሜ 5:12፣ 2 ጴጥሮስ 3:13) ኣብቲ መደረ፡ እቲ ዝሞተ ሰብ ዝነበሮ ጽቡቕ ባህርያትን ተኣማንነቱ ብምሕላው ዝገደፎ ዜተባብዕ ኣብነትን ኪጥቀስ ይከኣል እዩ።—2 ሳሙኤል 1:17-27።
ኣብ ቅዱሳት ጽሑፋት እተመስረተ መዝሙር ኪዝመር እውን ይከኣል እዩ። (ቈሎሴ 3:16) ኣብ መወዳእታ ድማ ብዜጸናንዕ ጸሎት ይድምደም።—ፊሊጲ 4:6, 7።
ክፍሊት ወይ ምእካብ ገንዘብ፦ ንኣባላትና ንዝዀነ ይኹን ሃይማኖታዊ ኣገልግሎት ዋላ እውን ንስርዓተ ቐብሪ ኣይነኸፍሎምን ኢና፣ ኣብ ኣኼባታትና እውን እናዞርና ገንዘብ ኣይንእክብን ኢና።—ማቴዎስ 10:8።
ተሳተፍቲ፦ ናይ የሆዋ መሰኻኽር ዘይኰኑ ሰባት እውን ኣብቲ ኣብ ኣዳራሽ መንግስቲ ኣምላኽ ዚግበር ስርዓተ ቐብሪ ኺሳተፉ ይኽእሉ እዮም። ከም ካልእ ኣኼባታትና፡ ስርዓተ ቐብሪ እውን ንዅሉ ሰብ ክፉት እዩ።
ናይ የሆዋ መሰኻኽር፡ ካልኦት ሃይማኖታት ኣብ ዚገብርዎ ስርዓተ ቐብሪ ይርከቡ ድዮም፧
ነፍሲ ወከፍ ሰብ ብመሰረት እቲ ብመጽሓፍ ቅዱስ ዝሰልጠነ ሕልናኡ እዩ ዚውስን። (1 ጢሞቴዎስ 1:19) መጽሓፍ ቅዱሳዊ መሰረት ኣብ ዘይብሉ ሃይማኖታዊ ስርዓታት ግና ኣይንካፈልን ኢና።—2 ቈረንቶስ 6:14-17።


text:
ምዕራፍ 76
ምስ ሓደ ፈሪሳዊ በልዐ
የሱስ ንግቡዛት ፈሪሳውያን ኰነኖም
የሱስ ኣብ ይሁዳ ኣብ ዝነበረሉ እዋን፡ ሓደ ፈሪሳዊ ዓደሞ። (ሉቃስ 11:37, 38) ፈሪሳውያን ቅድሚ ምብልዖም ክሳዕ ኵርናዕ ኢዶም ይሕጸቡ ነይሮም እዮም። የሱስ ግና ከምኡ ኣይገበረን። (ማቴዎስ 15:1, 2) ከምኡ ጌርካ ምሕጻብ፡ ሕጊ ኣምላኽ ዚጥሕስ እኳ እንተ ዘይኰነ፡ ኣምላኽ ኪማላእ ዚደልዮ ግና ኣይኰነን።
እቲ ፈሪሳዊ፡ የሱስ ነቲ ስርዓት እቲ ኸም ዘይስዕቦ ምስ ረኣየ፡ ተገረመ። የሱስ ድማ ነዚ ተገንዚቡ፡ “ሕጂ ኣቱም ፈሪሳውያን፡ ዝባን ዋንጫን ጻሕልን ትሓጽቡ፣ ውሽጥኹም ግና ስስዐን እከይን ዝመላእኩም ኢኹም። ኣቱም ዓያሹ፡ እቲ ንዝባኑ ዝገበረ፡ ንውሽጡስ ኣይገበረንዶ፧” በለ።—ሉቃስ 11:39, 40።
ቅድሚ ምብላዕካ ኣእዳውካ ምጽራይ ጌጋ ኣይኰነን፣ ሃይማኖታዊ ግብዝና ግና ጌጋ እዩ። ፈሪሳውያንን ካልኦትን ኣእዳዎም ዚሕጸቡ እኳ እንተ ዀኑ፡ ልቦም ግና ካብ እከይ ኣየንጽሁን። ስለዚ፡ የሱስ፡ “እቲ ኣብ ውሽጢ ዘሎ ኸም ምጽዋት ሃቡ፣ እንሆ ድማ፡ ኵሉ ጽሩይ ይዀነልኩም” ኢሉ መዓዶም። (ሉቃስ 11:41) ሓቁ እዩ! ምሃብ ካብ ፈቃር ልቢ ተላዒልካ እምበር፡ ንኻልኦት ብኣምሰሉ ጽድቂ ኽትምስጥ ተባሂሉ ኺግበር የብሉን።
እቶም ሰባት እቲኦም ዘይህቡ ኣይኰኑን ነይሮም። የሱስ ቀጺሉ፡ “ኣቱም ፈሪሳውያን፡ ካብ ናዕናዕን ካብ ጨና ኣዳምን ካብ ኵሉ ኣሕምልትን ዕሽር ትህቡ፣ ፍትሕን ፍቕሪ ኣምላኽን ግና ሸለል ትብሉ ኣለኹም እሞ፡ ወይለኹም! እዚ ኽትገብሩ ይግባእ፡ እቲ እውን ሸለል ክትብሉ ኣይግባእን” በሎም። (ሉቃስ 11:42) ዕሽር (ዓስራይ ኣፍ) ፍርያት ንኣምላኽ ኪውሃብ ከም ዚግባእ ሕጊ ኣምላኽ ይእዝዝ ነይሩ እዩ። (ዘዳግም 14:22) እዚ ድማ ነቲ ንምግቢ መማቕርቲ ዀይኑ ዜገልግል ናዕናዕን ጨና ኣዳምን ዜጠቓልል ነበረ። ፈሪሳውያን ካብዚ ኣትክልቲ እዚ ተጠንቂቖም ዕሽር ይኸፍሉ ነይሮም እዮም። ፍትሒ ኸም ምግባርን ምስ ኣምላኽ ብትሕትና ኸም ምምልላስን ኣብ ዝኣመሰለ ብዝያዳ ኺሕልውዎ ዚግብኦም እቲ ሕጊ ዚእዝዞም ነገራት ግና ከመይ እዮም ነይሮም፧—ሚክያስ 6:8።
የሱስ ቀጺሉ፡ “ኣቱም ፈሪሳውያን፡ ኣብ ምኵራባት ቀዳሞት መናብር፡ ኣብ ዕዳጋ ድማ ሰላምታ ትፈትዉ ኢኹም እሞ፡ ወይለኹም! ከምቲ ሰባት ከይፈለጡ ረጊጾምዎ ዚሓልፉ ብንጹር ዘይርአ መቓብራት ኢኹም እሞ፡ ወይለኹም!” በሎም። (ሉቃስ 11:43, 44) እወ፡ ሰባት ከይፈለጡ ብመቓብራት ኪሓልፉ እሞ ኺረኽሱ ይኽእሉ ነይሮም እዮም። የሱስ በዚ ገይሩ ኸኣ ርኽሰት ፈሪሳውያን ብግህዶ ዚርአ ዘይምዃኑ ኣጕልሐ።—ማቴዎስ 23:27።
ሽዑ፡ ሓደ ፈላጥ ሕጊ ኣምላኽ፡ “መምህር፡ ከምዚ ኽትብል ከለኻስ፡ ትጸርፈና ኣለኻ” ኢሉ ኣማረረ። እቶም ሰባት እቲኦም ግና ነቲ ህዝቢ እቲ ይሕግዝዎ ኸም ዘይነበሩ ኺፈልጡ ነበሮም። ስለዚ፡ የሱስ፡ “ኣቱም ፈለጥቲ ሕጊ እውን፡ ንሰባት ከቢድ ጾር ተሰክሙ፡ ንስኻትኩም ባዕላትኩም ግና ነቲ ጾር ብኣጻብዕኩም ኣይትትንክይዎን ኢኹም እሞ፡ ወይለኹም! መቓብር ነብያት ትሰርሑ ኢኹም፣ ግናኸ ኣቦታትኩም ቀቲሎምዎም እዮም እሞ፡ ወይለኹም” በሎም።—ሉቃስ 11:45-47።
እቲ የሱስ ዝጠቐሶ ጾር፡ እቲ ብቓል ዚመሓላለፍ ዝነበረ ስርዓታትን ፈሪሳውያን ነቲ ሕጊ ዚህብዎ ዝነበሩ ትርጉምን እዩ ነይሩ። እቶም ሰባት እቲኦም ነቶም ህዝቢ ህይወቶም ኣየፍኵሱሎምን እዮም ነይሮም። የግዳስ፡ ከቢድ ጾር ኪስከሙ ግዲ ይብልዎም እዮም ነይሮም። ኣቦታቶም ካብ ኣቤል ኣትሒዞም ንነብያት ኣምላኽ ቀቲሎምዎም እዮም። ንሳቶም ድማ ንነብያት ከም ዘኽበሩ ኣምሲሎም መቓብር እኳ እንተ ሰርሑ፡ ኣረኣእያን ተግባራትን ኣቦታቶም እዮም ዚቐድሑ ነይሮም። ነቲ ቐንዲ ነብዪ ኣምላኽ እኳ ኪቐትልዎ ይደልዩ ነይሮም እዮም። ስለዚ፡ የሱስ፡ ኣምላኽ ነቲ ወለዶ እቲ ኸም ዚጸባጸቦ ገለጸ። እዚ ኸኣ ድሕሪኡ 38 ዓመት ጸኒሑ፡ ብ70 ድ.ክ. ኰነ።
የሱስ ቀጺሉ፡ “ኣቱም ፈለጥቲ ሕጊ፡ መፍትሕ ፍልጠት ወሲድኩምሲ፡ ንስኻትኩም ኣይኣቶኹምን። ነቶም ኪኣትዉ ዚደልዩ እውን ከልኪልኩምዎም ኢኹም እሞ፡ ወይለኹም!” በለ። (ሉቃስ 11:52) እዞም ትርጉም ቃል ኣምላኽ ኪኸፍቱ ዝነበሮም ሰባት እዚኦም፡ ነቲ ሰባት ኪፈልጡን ኪርድኡን ዝነበሮም ኣጋጣሚ ይዓጽዉሎም ነበሩ።
እሞ ደኣ እቶም ፈሪሳውያንን ጸሓፍትን እንታይ ገበሩ፧ የሱስ ኪኸይድ ምስ ነቐለ፡ ተቘጢዖም ኪጻረርዎን ሕቶታት ኬብዝሑሉን ጀመሩ። ኪምሃሩ ደልዮም ኣይኰኑን ሓቲቶምዎ። የግዳስ፡ ብዘረባኡ ጠሊፎም ኬትሕዝዎ እዮም ደልዮም ነይሮም።


text:
ቻይና ኽልተ ሰበ ስልጣን ኮሚሽን ፀረ-ግዕዝይና ኣብትሕቲ ቑፅፅር ኣውዒሉ…
መቐለ ጥሪ 02//2009(ድወት) መንግስቲ ቻይና ንገበን ግዕዝይና ንምምካት ካብዘጣየሾም ኣባላት ኮሚሽን ፀረ ግዕዝይና ንኽልተ ሰበ ስልጣን ናይቲ ኮሚሽን ኣብትሕቲ ቑፅፅር ክውዕሉ ምግባሩ ተሓቢሩ።
ኽልቲኦም ኣባላት ኮሚሽን ፀረ ግዕዝይና ቻይና ኣብትሕቲ ቑፅፅር ክውዕሉ ዝተገበረ ንምርመራ ገበን ግዕዝይና ክዛባዕ ብምግባሮም ከምዝኾነ ገዛኢ ፓርቲ ኮሚረስት ፓርቲ ቻይና ገሊፁ።
ኽልቲኦም ብስነ ጉድለት ስነ ምግባር ክኽሰሱ ምዃኖም ድማ እቲ ገዛኢ ፓርቲ ምግላፁ ተሓቢሩ።
ፕረዝደንት ቻይና ሺ ጂንፒንግ ስልጣን ካብዝጭብጡ ናብዚ ኣብ ሃገሮም ቻይና ንዝፍፀም ገበን ግዕዝይና ንምምካት ልዕሊ 500ሽሕ ዝሓቖፈ ኮሚሽን ኣንፃር ግዕዝይና ኣብ መላእ እታ ሃገር ከምዘጣየሹ ፀብፃባት የመልክቱ።
እቲ ኮሚሽን ካብዝጣየሽ ካብዝሓለፈ 2016ዓ.ም ፈረንጂ ናብዚ ላዕለዎት ሰበ ስልጣን ንዝርከቡዎም 410ሽሕ ሰበ ስልጣን ብዝፈፀሙዎ ገበን ግዕዝይና ክሕተቱ ምግባሩ ኣሶሺየትድ ፕረስ ይገልፅ።


text:
1ብቕልጡፍ ክኸውን ዘለዎ ነገልገልቱ ምእንቲ ኽገልጸሎም ኢሉ እግዚኣብሔር ንመልኣኹ ልኢኹ ንኣገልጋሊኡ ዮሓንስ ብዛዕባ ኢየሱስ ክርስቶስ ዝገለጸሉ ራእይ እዙይ እዩ። 2ዮሓንስ ከዓ ስለ ቓል እግዚኣብሔርን ኢየሱስ ክርስቶስ ስለ ዝመሃሮ ሓቅን ብዛዕባ እቲ ዝረአዮ ዂሉ ነገር መስከረ። 3እቲ እዙይ ዝፍጸመሉ ዘመን ቀረባ ስለ ዝኾነ ድማ እቲ ነዝ ቓል ትንቢት እዙይ ዘንብብ ብፁዕ እዩ፤ እቶም ዝሰምዕዎን ነቲ ኣብኡ ተጽሒፉ ዘሎ ዝፍጽምዎንውን ብፁዓን እዮም። 4- 5ካብ ዮሓንስ ናብተን ኣብ እስያ ዘለዋ ሸውዓተ ኣብያተ ክርስቲያን፦ ካብቲ ዘሎን ዝነበረን ዝመጽእን ካብቶም ኣብ ቅድሚ ዙፋኑ ዘለዉ ሸውዓተ መናፍስትን ካብቲ ካብ ሞት ብምትሣእ በዂሪ ዝኾነን እሙን ምስክርን ኢየሱስ ክርስቶስ ጸጋን ሰላምን ምሳኻትኩም ይኹን። ነቲ ዘፍቀረና ካብ ኃጢኣትናውን ብደሙ ሓራ ዘውፅአና 6ንእግዚአብሔር ኣቦኡ ኽነገልግል ድማ ነገሥታትን ካህናትን ዝገበረና ኽብርን ሥልጣንን ንዘለዓለመ ዓለም ንእኡ ይኹኖ። ኣሜን። 7እንሆ ንሱ ብደመና ኽመጽእ እዩ፤ ኲሎም ሰባት እቶም ዝወግእዎውን እንተይተረፉ ኽርእይዎ እዮም፤ ኲሎም ዓሌታት ምድሪ ድማ ብእኡ ምኽንያት ክበኽዩ እዮም። እወ ክኸውን እዩ። ኣሜን። 8እቲ ዘሎን ዝነበረን ዝመጽእን ኲሉ ዝኽእል እግዚኣብሔር ኣምላኽ ኣልፋን ኦሜጋን ኣነ እየ ይብል ኣሎ። 9ኣነ ኣብቲ ብኢየሱስ ዝረኸብናዮ መንግሥቲ መዋርስትኹም ኣብ መከራኹምን ብትዕግሥቲ ምጽናዕኹምን መኻፍልትኹም ዝኾንኩ ኃውኩም ዮሓንስ ቃል እግዚኣብሔር ብምስባኸይን ንኢየሱስ ብምምስካረይን ኣብታ ፍጥሞ እትበሃል ደሴት እንተለኹ 10ብመዓልቲ ጐይታ [ ሰንበት] ብመንፈስ ተመሲጠ ነበርኩ። ብድኅረይ ከዓ ከም ድምፂ መለኸት ዝበለ ብርቱዕ ድምፂ ሰማዕኹ፦ 11 ነዝ እትርእዮ ዘለኻኣብ መጽሓፍ ጽሒፍካ ናብተን ኣብ ኤፌሶንን ሰምርኔስን ጴርጋሞንን ትያጥሮንን ሰርዴስን ፊላደልፍያን ሎዶቅያን ናብ ዘለዋ ሸውዓተ ኣብያተ ክርስቲያን ስደዶ ድማ በለኒ። 12መን ከም ዝተዛረበኒ ኽርኢ ግልጽ በልኩ። ግልጽ ምስ በልኩ ድማ ሸውዓተ ቐወምቲ ናይ ወርቂ ቐናዲል ረአኹ። 13ኣብ ማእኸል እተን ቀወምቲ ቐናዲል ከዓ ኽሳዕ እግሩ ዝተኸድነ ብቕናት ወርቂውን ክሳዕ ኣፍ ልቡ ዝተዓጠቐ ወዲ ሰብ ዝመስል ረአኹ። 14ርእሱን ፀጕሩን ከም ጸምሪ ከም በረድውን ፃዕዳ ነበረ፤ ኣዕይንቱውን ከም ሃልሃልታ ሓዊ ነበራ፤ 15ኣእጋሩ ኣብ እቶን ከም ዝረሰነ ዘንጸባርቕ ነሃስ ይመስላ ነበራ፤ ድምፁውን ከም ድምፂ ብዙኅ ማያት ነበረ። 16ብየማናይ ኢዱ ሸውዓተ ኸዋኽብቲ ኂዙ ነበረ፤ ካብ ኣፉውን ክልተ ዝኣፉ በሊሕ ሰይፊ ይወፅእ ነበረ፤ ገጹውን ከምታ ብኃይሊ እተብርህ ፀሓይ ነበረ። 17ምስ ረአኽዎ ድማ ኸም ዝሞተ ሰብ ኮይነ ኣብ ትሕቲ ኣእጋሩ ወደቕኩ። የማነይቲ ኢዱ ኣብ ልዕለይ ኣንቢሩ ድማ ኸምዙይ በለኒ፦ ኣይትፍራኅ! እቲ ቐዳማይን እቲ ዳኅረዋይን 18እቲ ሕያውን ኣነ እየ። ሞይተውን ነበርኩ፤ እንሆ ኸዓ ንዘለዓለመ ዓለም ሕያው እየ፤ ኣብ ልዕሊ ሞትን ሲኦልን ከዓ ሥልጣን ኣለኒ። 19እምበኣርከስ ነቲ ዝረአኻዮን ነዝ ዘሎን ነቲ ድኅርዙይ ክኸውን ዘለዎን ጸሓፍ። 20ናይቶም ኣብ የማናይ ኢደይ ዝረአኻዮም ሸውዓተ ኸዋኽብትን ናይተን ሸውዓተ ቐወምቲ ቐናዲልን ምስጢር፦ እቶም ሸውዓተ ኸዋኽብቲ ናይተን ሸውዓተ ኣብያተ ክርስቲያን መላእኽቲ እየን፤ እተን ሸውዓተ ቐወምቲ ቐናዲልውን ሸውዓተ ኣብያተ ክርስቲያን እየን በለኒ።
Copyright
Learn More


text:
ምዕራፍ 31
ብሰንበት ሰዊት ቀንጠቡ
ማቴዎስ 12:1-8 ማርቆስ 2:23-28 ሉቃስ 6:1-5
ደቀ መዛሙርቲ ብሰንበት ሰዊት ቀንጠቡ
የሱስ “ጐይታ ሰንበት” እዩ
የሱስን ደቀ መዛሙርቱን ናብ ሰሜን ናብ ገሊላ ተጓዕዙ። እቲ ወቕቲ ድማ፡ ግዜ ሰዊት ነበረ። እቶም ደቀ መዛሙርቲ ጠምዮም ብምንባሮም፡ ሰዊት ቀንጢቦም በልዑ። እታ መዓልቲ ግና ሰንበት እያ ነይራ፣ ፈሪሳውያን ድማ ነቲ እቶም ደቀ መዛሙርቲ ዝገበርዎ ነገር ረኣይዎ።
ኣቐዲሞም እቶም ኣብ የሩሳሌም ዝነበሩ ኣይሁድ ንሰንበት ጥሒሱ ኢሎም ንየሱስ ኪቐትልዎ ደልዮም ነይሮም እዮም። ደቀ መዛሙርቲ ሰዊት ምስ በልዑ ድማ፡ ፈሪሳውያን ክሲ ኣቕረቡሉ። “እንሆ፡ ደቀ መዛሙርትኻ ብሰንበት ኪግበር ዘይተፈቕደ ይገብሩ ኣለዉ” በልዎ።—ማቴዎስ 12:2።
እቶም ፈሪሳውያን፡ ሰዊት ቀንጢብካ ብኣእዳውካ ሓሲኻ ምብላዕ፡ ኣኺድካ ኸም ምእታው ይቘጽርዎ ነበሩ። (ዘጸኣት 34:21) ሰንበት፡ መዓልቲ ሓጐስን መንፈሳዊ ንጥፈታትን ክትከውን ተሓሲባ እኳ እንተ ነበረት፡ ፈሪሳውያን ብሰንኪ እቲ ጥብቂ ኣተራጕማኦም ንዘይረብሕ ነገራት ምስ ስራሕ ይምድብዎ ብምንባሮም ግና ንሰንበት ጾር ገይሮምዋ ነበሩ። ስለዚ፡ የሱስ፡ እቲ የሆዋ ዝሰርዖ ሕጊ ሰንበት ከምዚ ዝበለ ጥብቂ ኣወዓዕላ ኺህልዎ ፈጺሙ ዕላማኡ ኸም ዘይኰነ ንምግላጽ፡ ቅዱስ ጽሑፋዊ ኣብነታት ኣቕረበሎም።
የሱስ ዝሃቦም ሓደ ኣብነት፡ ብዛዕባ እቲ ዳዊትን ሰቡን ዝገበርዎ እዩ ነይሩ። ምስ ጠመዩ፡ ናብ ቤተ መቕደስ ከይዶም ካብ እንጌራ መባእ በልዑ። ነቲ ድሮ ኻብ ቅድሚ የሆዋ ተኣልዩ ብኻልእ ሓድሽ ተተኪኡ ዝነበረ እንጌራ፡ ካህናት ጥራይ እዮም ኪበልዕዎ ዚግብኦም ነይሩ። ኣብ ትሕቲ እቲ ዅነታት ግና፡ ዳዊትን ሰቡን ብምብልዖም ኣይተዀነኑን።—ዘሌዋውያን 24:5-9፣ 1 ሳሙኤል 21:1-6።
የሱስ ኣብቲ ኻልኣይ ኣብነት ከምዚ በለ፦ “ብሰናብቲ፡ ኣብ ቤተ መቕደስ ዚዓይዩ ኻህናት ንሰንበት ከም ዚስዕርዋን በደል ከም ዘይኰኖምንሲ፡ ኣብ ሕጊዶ ኣየንበብኩምን፧” እወ፡ ካህናት ብሰንበት እውን ከይተረፈ መስዋእቲ ዚዀኑ እንስሳታት ይሓርዱን ካልእ ኣብ ቤተ መቕደስ ዚግበር ዕዮ ይዓይዩን ነይሮም እዮም! የሱስ ቀጺሉ፡ “ኣነ ግና፡ ካብ ቤተ መቕደስ ዚዓቢ ኣብዚ ኣሎ፡ እብለኩም ኣለኹ” በሎም።—ማቴዎስ 12:5, 6፣ ዘሁልቍ 28:9።
የሱስ ቀንዲ መልእኽቱ ንምምሕልላፍ ካብ ቅዱሳት ጽሑፋት ጠቒሱ፡ “‘መስዋእቲ ዘይኰነስ፡ ምሕረት እየ ዝደሊ’ ዚብል እንታይ ማለት ምዃኑ እንተ ትፈልጡስ፡ ነዞም ዘይበደሉ ኣይምዀነንኩምዎምን ኔርኩም” በሎም። ድሕርዚ፡ “ወዲ ሰብ ጐይታ ሰንበት እዩ” ኢሉ ዘረባኡ ደምደመ። የሱስ ከምኡ ኺብል ከሎ፡ ነቲ ሰላም ዝሰፈኖ ናይ ሽሕ ዓመት ግዝኣት መንግስቱ እዩ ዜመልክት ነይሩ።—ማቴዎስ 12:7, 8፣ ሆሴእ 6:6።
ደቂ ሰብ ንነዊሕ ግዜ ኣብ ትሕቲ ዓመጻን ውግእን ዝመልኦ ናይ ሰይጣን ድያብሎስ ከቢድ ባርነት ይሳቐዩ እዮም ዘለዉ። ኣብ ትሕቲ እታ ክርስቶስ ዚገዝኣላ ዓባይ ሰንበት ግና ካብዚ ኣዝዩ እተፈልየ ኪኸውን እዩ፣ እወ፡ ንሱ ነቲ ሃረር እንብሎን ዜድልየናን ዕረፍቲ ኺህበና እዩ!


text:
ክርስትያናዊ ህይወትናን ኣገልግሎትናን–ደብተር ኣኼባ ጥሪ 2016
ንመርኣዪ ዚኸውን ኣቀራርባታት
ግምቢ ዘብዐኛን ብስራት ኣምላኽን ንምብርካት ዚኸውን ሓሳባት። ነቲ ኣብነታት ተጠቒምካ ናይ ገዛእ ርእስኻ ኣቀራርባታት ኣዳሉ።
ኣብ ቃል ኣምላኽ ዚርከብ መዛግብቲ
ናይ ሓቂ ኣምልኾ ጻዕሪ ይሓትት
ነቲ ንጉስ ህዝቅያስ ናይ ሓቂ ኣምልኾ ንምምላስ ዝነበሮ ቘራጽነት ኣብ ኣእምሮኻ ስኣሎ። ከምኡ ኽትገብር ምእንቲ ኺሕግዘካ ድማ፡ ነቲ ኣብ 2 ዜና መዋእል 29-30 ዘሎ ጸብጻባት ዚምልከት ስእላዊ መግለጺታትን ካርታን ሰሌዳ ግዜን ተጠቐመሉ።
ኣብ ኣገልግሎት ወፍሪ ትጋህ
ብሮሹር ብስራት ኣምላኽ ተጠቒምካ መጽናዕቲ መጽሓፍ ቅዱስ ብኸመይ ከም እትመርሕ
ብብሮሹር ብስራት ኣምላኽ ተጠቒምካ ውጽኢታዊ ዝዀነ መጽናዕትታት መጽሓፍ ቅዱስ ንምምራሕ ዚሕግዝ ሓሙሽተ ቐሊል መገድታት።
ክርስትያናዊ ህይወት
ቦታታት ናይ ሓቂ ኣምልኾ ንምህናጽን ንምጽጋንን ዘሎና ፍሉይ መሰል
ኣብ ቦታታት ኣምልኾና ንቕዱስ ኣገልግሎት ዘሎና ቕንኣትን ፍቕርን ኸነርኢ እንኽእል ብኸመይ ኢና፧
ኣብ ቃል ኣምላኽ ዚርከብ መዛግብቲ
የሆዋ ንናይ ሓቂ ንስሓ ኣኽቢሩ ይርእዮ
ንጉስ ምናሴ ዘርኣዮ ናይ ሓቂ ንስሓ ኣወንታዊ ጽልዋታት ነይርዎ። ቅድሚ ምርኮ ዝነበረ ግዝኣቱን ምስቲ ኻብ ባቢሎን ምስ ተመልሰ ዝነበረ ኣነጻጽሮ። (2 ዜና መዋእል 33-36)
ኣብ ቃል ኣምላኽ ዚርከብ መዛግብቲ
የሆዋ ነቲ ዘተስፈዎ ተስፋ ኸይፈጸሞ ኣይተርፍን
ነቲ ኣብ እዝራ 1-5 ዘሎ ጸብጻብ ዚምልከት ሰሌዳ ግዜ። እቶም ካብ ባቢሎን እተመልሱ ኣይሁድ ከቢድ ዕንቅፋታት እኳ እንተ ኣጋጠሞም፡ ናይ ሓቂ ኣምልኾ መሊሶምን ቤተ መቕደስ ዳግም ሃኒጾምን እዮም።
ኣብ ቃል ኣምላኽ ዚርከብ መዛግብቲ
የሆዋ ብፍታዎም ዚዓይዩ ኣገልገልቲ ይደሊ
እዝራን እቶም ምስኡ ናብ የሩሳሌም እተመልሱን ድልድልቲ እምነትን ንናይ ሓቂ ኣምልኾ ቕንኣትን ትብዓትን የድልዮም ነይሩ። ነቲ ስእልን ካርታን ተጠቒምካ፡ ነቲ ዝገበርዎ ጕዕዞ ኣብ ኣእምሮኻ ስኣሎ።
ክርስትያናዊ ህይወት
ኣብ ኣገልግሎት ክእለትካ ኣመሓይሽ—ንተመላሊስካ ምብጻሕ መሰረት ኣንብር
ነቶም ኣብ ሓቅታት መጽሓፍ ቅዱስ ተገዳስነት ዘርኣዩ ውጺኢታዊ ዝዀነ ተመላሊስካ ምብጻሕ ክትገብረሎም ዚሕግዝ ሰለስተ ስጕምቲ።


text:
ኣህዛብ “ትምህርቲ የሆዋ” ንኺረኽቡ ምድላዎም
“እቲ ምስለኔ፡ . . . ብትምህርቲ የሆዋ ተገሪሙ ኣመነ።”—ግብ. 13:12።
1-3. ደቀ መዛሙርቲ የሱስ፡ ብስራት መንግስቲ ኣምላኽ ‘ንዅሎም ኣህዛብ’ ኪሰብኩሎም ከለዉ፡ እንታይ ዕንቅፋታት እዩ ዜጋጥሞም ነይሩ፧
የሱስ ክርስቶስ ንሰዓብቱ ዓብዪ መዚ ሃቦም። “ኪዱ ኻብ ኵሎም ኣህዛብ . . . ደቀ መዛሙርቲ ግበሩ” ኢሉ ኣዘዞም። ነዚ ትእዛዝ እዚ ምስ ዚፍጽምዎ ኸኣ፡ ‘ብስራት መንግስቲ፡ ንምስክር ኵሎም ኣህዛብ ኣብ ኵላ ዓለም ይስበኽ።’—ማቴ. 24:14፣ 28:19።
2 እቶም ደቀ መዛሙርቲ ንየሱስን ንብስራት መንግስቲ ኣምላኽን ፍቕሪ ነይርዎም እዩ። ይኹን እምበር፡ ነቲ እተዋህቦም መዚ ብኸመይ ኪፍጽምዎ ኸም ዚኽእሉ ደንጽይዎም ነይሩ ኪኸውን ይኽእል እዩ። ቅድም ቀዳድም ብቝጽሪ ሒደት እዮም ነይሮም። እቲ ወዲ ኣምላኽ ከም ዝዀነ ዚእውጅዎ ዝነበሩ የሱስ ተቐቲሉ እዩ። ብዘይካዚ፡ ሰባት ንደቀ መዛሙርቲ የሱስ ከም “ዘይተማህሩ ተራ ሰባት” ገይሮም እዮም ዚርእይዎም ነይሮም። (ግብ. 4:13) እቲ ዝሰብክዎ መልእኽቲ ኸኣ ምስ ትምህርትታት እቶም ኣብ ጥንታዊ ልምድታት እተመርኰሰ ትምህርቲ ሃይማኖት እተማህሩ ምርኡያት መራሕቲ ሃይማኖት ዚጻረር እዩ ነይሩ። ደቀ መዛሙርቲ የሱስ ኣብ ዓዶም ይንዓቑ እዮም ነይሮም። ኣብቶም ብተዛማዲ ሒደት ዝዀኑ ህዝቢ እስራኤል ካብ ተናዕቁ ኸኣ፡ ኣብቲ ሰፊሕ ግዝኣት ሃጸያዊ ሮሜ ብኸመይ ከም ዚርኣዩ ኣጨኒቕዎም ነይሩ ኪኸውን ከም ዚኽእል ፍሉጥ እዩ።
3 ብዘይካዚ፡ የሱስ ንደቀ መዛሙርቱ ኸም ዚጽልኡን ከም ዚስጐጉን ገሊኣቶም ከኣ ከም ዚቕተሉን ኣጠንቂቕዎም ነይሩ እዩ። (ሉቃ. 21:16, 17) ብፈተውቶም ከም ዚከሓዱ፡ ናይ ሓሶት ነብያት ከም ዜጋጥምዎም፡ ከምኡ እውን ጥሕሰት ሕጊ ኣብ ዚበዝሓሉ ማሕበረሰብ ከም ዚነብሩ ነጊርዎም ነይሩ እዩ። (ማቴ. 24:10-12) መልእኽቶም ኣብ ኵሎም ሰባት ተቐባልነት እንተ ዚረክብ ነይሩ እውን፡ “ክሳዕ ወሰን ምድሪ” ኼብጽሕዎ ዚኽእሉ ዝነበሩ ብኸመይ እዮም፧ (ግብ. 1:8) እዚ ዅሉ ብድሆታት እናሃለወ ነቲ ዕዮ ብኸመይ ኪፍጽምዎ ኸም ዚኽእሉ ኣተሓሳሲብዎም ነይሩ ኪኸውን ይኽእል እዩ።
4. ኣብ ቀዳማይ ዘመን ዝነበሩ ደቀ መዛሙርቲ የሱስ፡ ኣብ ዕዮ ስብከቶም ክሳዕ ክንደይ እዮም ዕዉታት ነይሮም፧
4 እቶም ደቀ መዛሙርቲ፡ ብዙሕ ዜሻቕሎም ነገራት እኳ እንተ ነበሮም፡ ኣብ የሩሳሌምን ሰማርያን ጥራይ ዘይኰነስ፡ ኣብ ካልኦት ሃገራት እውን ብስራት መንግስቲ ኣምላኽ ሰቢኾም እዮም። ነቲ ብስራት ኣብ ውሽጢ 30 ዓመት ኣብ ብዙሕ ሃገራት ስለ ዜብጽሕዎ ኸኣ፡ ሃዋርያ ጳውሎስ ብዛዕባኡ፡ “ኣብ ትሕቲ ሰማይ ንዘሎ ዅሉ ፍጥረት” እናተሰብከ፡ ‘ኣብ ኵላ ዓለም ይፈርን ይዓብን’ ከም ዝነበረ ገሊጹ እዩ። (ቈሎ. 1:6, 23) ንመረዳእታ፡ ብምኽንያት እቲ ሃዋርያ ጳውሎስ ኣብ ደሴት ቆጵሮስ እተዛረቦን ዝገበሮን ነገራት፡ ሮማዊ ምስለኔ ዝነበረ ሰርግዮስ ጳውሎስ፡ “ብትምህርቲ የሆዋ ተገሪሙ ኣመነ።”—ግብሪ ሃዋርያት 13:6-12 ኣንብብ።
5. (ሀ) የሱስ ንደቀ መዛሙርቱ እንታይ መረጋገጺ እዩ ሂብዎም፧ (ለ) ገሊኦም ነቲ ኣብ ቀዳማይ ዘመን ዝነበረ ዅነታት ኣብ ግምት ብምእታው፡ እንታይ እዮም ኢሎም፧
5 ደቀ መዛሙርቲ የሱስ፡ ንዕዮ ስብከት ብገዛእ ርእሶም ኪዓምምዎ ኸም ዘይኽእሉ ይፈልጡ ነይሮም እዮም። ከመይሲ፡ የሱስ ኣቐድም ኣቢሉ፡ ምስኦም ከም ዚኸውንን መንፈስ ቅዱስ ከም ዚሕግዞምን ነጊርዎም ነይሩ እዩ። (ማቴ. 28:20) ኣብ ገሊኡ መዳያት ከኣ፡ ኣብቲ ግዜ እቲ ኣብ ዓለም ዝነበረ ዅነታት፡ ንዕዮ ስብከት ንምስፍሕፋሕ ዚሕግዝ እዩ ነይሩ። ሓንቲ ናይ ታሪኽ መጽሓፍ፡ ክርስትያናት ስብከቶም ኪጅምሩሉ ዚኽእሉ ዝበለጸ እዋን ቀዳማይ ዘመን ነይሩ ኪኸውን ከም ዚኽእል፡ ኣምልኾኦም ንኸካይዱ መገዲ ዘጣጥሓሎም ድማ ኣምላኽ ኪኸውን ከም ዚኽእል ገለ ግዝያት ጸኒሖም ባዕሎም ከም እተኣመኑ ገሊጻ እያ።
6. (ሀ) ኣብዛ ዓንቀጽ እዚኣ፡ (ለ)ኣብ እትቕጽል ዓንቀጽ፡ እንታይ ኢና ኽንምርምር፧
6 ዕዮ ስብከት ምእንቲ ኼስፋሕፍሕ፡ ኣምላኽ ኣብ ቀዳማይ ዘመን ንዝነበረ ዅነታት ክሳዕ ክንደይ ከም እተቘጻጸሮ መጽሓፍ ቅዱስ ኣይገልጽን እዩ። ርግጸኛታት እንዀነሉ ነገር ግና ኣሎ። እዚ ኸኣ፡ የሆዋ ብስራት መንግስቲ ኣምላኽ ኪስበኽ ይደሊ እዩ፣ ሰይጣን ግና ኣይደልን እዩ። ኣብዛ ዓንቀጽ እዚኣ፡ ዕዮ ስብከት ንኼስፋሕፍሕ፡ ቀዳማይ ዘመን ካብ ካልእ ዘመን ንላዕሊ ኣዝዩ ምሹእ ዝነበረሉ ምኽንያት እንታይ ምዃኑ ዚገልጽ ገለ ረቛሒታት ክንርኢ ኢና። ኣብ እትቕጽል ዓንቀጽ ከኣ፡ ኣብ ግዜና ብስራት መንግስቲ ኣምላኽ ክሳዕ ወሰን ምድሪ ንኽንሰብኽ እንታይ ነገራት ከም ዝሓገዘና ኽንርኢ ኢና።
ኣብ ሮሜ ዝነበረ እዋን ሰላም ብኸመይ ከም ዝሓገዘ
7. “ሰላም ሮሜ” እንታይ እዩ፧ ካብ ካልእ እዋን ፍሉይ ዚገብሮኸ እንታይ እዩ፧
7 ኣብ ቀዳማይ ዘመን፡ ኣብ ሃጸያዊ ግዝኣት ሮሜ ዝነበረ እዋን ሰላም፡ ንክርስትያናት ብቐሊሉ ንኺሰብኩ ኣኽኢልዎም እዩ። እዚ እዋን እዚ፡ ብላቲን ፓክስ ሮማና፡ ማለት “ሰላም ሮሜ” ብዚብል እዩ ዚፍለጥ ነይሩ። ይኹን እምበር፡ ከምቲ የሱስ እተነበዮ፡ ሓድሓደ ግዜ “ውግእን ወረ ውግእን” ነይሩ እዩ። (ማቴ. 24:6) ሰራዊት ሮሜ ብ70 ድ.ክ. ንየሩሳሌም ኣጥፍእዋ፡ ኣብ ዶባት ግዝኣት ሮሜ ኸኣ ውግእ ነይሩ እዩ። ይኹን እምበር፡ እተን ኣብ መዲተራንያን ዚርከባ ዝነበራ ሃገራት፡ ካብ ግዜ የሱስ ጀሚሩ ን200 ዓመት ዚኣክል ብእተወሰነ ደረጃ ሰላም ነይርወን እዩ። ሓደ መወከሲ መጽሓፍ ከም ዝገለጾ፡ “ኣብ ታሪኽ ወዲ ሰብ ንነዊሕ እዋን ዝጸንሐ ከምኡ ዝኣመሰለ ሓፈሻዊ ህድኣት ተራእዩ ኣይፈልጥን እዩ፣ እቲ ኣብ ማእከል ታእላው ዘይብሎም ሰባት እተራእየ ሰላም እንደገና ኣይተራእየን” በለ።
8. እቲ ናይ ሰላም ሃዋህው ነቶም ቀዳሞት ክርስትያናት ዝጠቐሞም ብኸመይ እዩ፧
8 ኦሪገን ዝስሙ ኣብ ሳልሳይ ዘመን ዚነብር ዝነበረ ምሁር ስነ ሃይማኖት፡ “ብዙሓት መንግስትታት እንተ ዚነብራ ነይረን፡ ትምህርትታት የሱስ ኣብ ምሉእ ዓለም ንኸየስፋሕፍሕ ዕንቅፋት ምዀነ ነይሩ፣ . . . ኣብ ኵሉ ሃገራት ዚነብሩ ሰባት ወተሃደራዊ ኣገልግሎት ንኺፍጽሙን ምእንቲ ሃገሮም ንኺዋግኡን ምተገደዱ ነይሮም። . . . ስለዚ፡ ኣብ ኵለን ሃገራት ዝነበረ ኣህጉራዊ ዅነታት እንተ ዘይቅየር ነይሩ፡ ኣብ ምጽኣት የሱስ ከኣ ልኡም መንፈስ እንተ ዘይርአ ነይሩስ እዚ ብዛዕባ ሰላም ዚሰብኽን ንሰባት ኣንጻር ጸላእቶም ሕነ ኺፈድዩ ዘይፈቅድን ትምህርቲ ብኸመይ ምትዓወተ፧” ኢሉ ጸሓፈ። ኣወጅቲ መንግስቲ ኣምላኽ ኣብ ሃጸያዊ ግዝኣት ሮሜ ይስጐጉ እኳ እንተ ነበሩ፡ ገበርቲ ሰላም እዮም ነይሮም፣ ካብቲ ሽዑ ዝነበረ ሰላማዊ ሃዋህው ድማ ዚጥቀሙ ዝነበሩ እዩ ዚመስል። —ሮሜ 12:18-21 ኣንብብ።
ብተዛማዲ ምሹእ ዝነበረ ጕዕዞ ብኸመይ ከም ዝሓገዘ
9, 10. ጕዕዞ ኣብ ግዜ ሃጸያዊ ግዝኣት ሮሜ ንዝነበሩ ደቀ መዛሙርቲ የሱስ ብተዛማዲ ምሹእ ዝነበረ ስለምንታይ እዩ፧
9 ክርስትያናት ነቲ ሮማውያን ዝሰርሕዎ ዝነበሩ ጽርግያታት ጽቡቕ ገይሮም ይጥቀሙሉ ነይሮም እዮም። ሮሜ ኣብ ልዕሊ ተገዛእታ ዘለዋ ስልጣን ንምዕቃብ፡ ሓያልን ውጽኢታውን ሰራዊት ነበራ። ወተሃደራት ቀልጢፍካ ንምንቅስቓስ ከኣ ጽቡቕ ጽርግያ የድሊ ነበረ፣ ሮማውያን ከኣ ጽርግያታት ኣብ ምስራሕ ክኢላታት እዮም ነይሮም። መሃንድሳት ሮሜ ዳርጋ ምስ ኵለን እተን ኣብ ትሕቲ ግዝኣት ሮሜ ዝነበራ ሃገራት ዜራኽብ ልዕሊ 80,000 ኪ.ሜ. ዚኸውን ጽርግያታት ሰሪሖም ነበሩ። ብማእከል ጫካታትን በረኻታትን ሰንጢቑ ዚሓልፍ፡ ናብ ኣኽራን እውን ዚድይብ ጽርግያታት ተሰሪሑ ነበረ።
10 ሮማውያን፡ ጽርግያ ኣብ ርእሲ ምስራሖም፡ ብጃላቡን ብመራኽብን ገይሮም ብወሓይዛትን ብመትረባትን ኣስታት 27,000 ኪ.ሜ. ርሕቐት ናብ ዘለዎ ቦታ ይጐዓዙ ነይሮም እዮም። መራኽብ ሮሜ ብኣስታት 900 መገዲ ባሕሪ ተጓዒዘን፡ ብኣማእታት ናብ ዚቝጸር ወደባት ይጐዓዛ ነይረን እየን። ስለዚ፡ ክርስትያናት እውን ብመገዲ ባሕሪ ናብ ብዙሕ ቦታታት ኪጐዓዙ ይኽእሉ ነይሮም እዮም። ጸገማት እኳ እንተ ነበረ፡ ሃዋርያ ጳውሎስን ካልኦትን ብዘይ ፓስፖርትን ቪዛን ናብ ሓያሎ ቦታታት ኪጐዓዙ ይኽእሉ ነይሮም እዮም። ቤት ጽሕፈት ስደተኛታት ኰነ ጉምሩክ ኣይነበረን። ሸፋቱ መቕጻዕቲ ሮማውያን የፍርሆም ስለ ዝነበረ፡ መገዲ ኽሳዕ ክንድቲ ኣየስግእን እዩ ነይሩ። ሓይሊ ባሕሪ ሮሜ ንመገዲ ባሕሪ ኻብ ሸፋቱ ኣጽርይዎ ስለ ዝነበረ፡ ብጃልባ ወይ ብመርከብ ዚግበር ጉዕዞ እውን ዜስግእ ኣይነበረን። መጽሓፍ ቅዱስ፡ ጳውሎስ ዝነበራ መርከብ ኣብ እተፈላለየ ኣጋጣሚታት ከም እተሰብረት፡ ኣብ ባሕሪ እውን ሓደጋታት ከም ዘጋጠሞ ዚገልጽ እኳ እንተ ዀነ፡ ኣብ ጕዕዞኡ ሸፋቱ የሸግርዎ ኸም ዝነበሩ ግና ኣይገልጽን እዩ።—2 ቈረ. 11:25, 26።
ቋንቋ ብኸመይ ከም ዝሓገዘ
11. ደቀ መዛሙርቲ የሱስ ንቛንቋ ግሪኽ እተጠቕሙሉ ስለምንታይ እዮም፧
11 እቲ ኮይን ዚብሃል ቋንቋ ግሪኽ እውን ኣብ ማእከል ክርስትያናት ጽቡቕ ጌርካ ሓሳብ ንሓሳብ ምልውዋጥን ሓድነትን ንኺህሉ ሓጊዙ እዩ። መብዛሕትኡ ኻብቲ ሮሜ እትቈጻጸሮ ዝነበረት ሃገራት፡ ኣቐድም ኣቢሉ እስክንድር ዓብዪ ዝወረሮ ቦታታት ስለ ዝነበረ፡ ኣብቲ ኸባቢ ዝነበሩ ሰባት ግሪኽኛ ይዛረቡ ነይሮም እዮም። በዚ ኸምዚ፡ ህዝቢ ኣምላኽ ምስ ኵሎም ዓይነት ሰባት ኪዛረቡ ይኽእሉ ነበሩ፣ እዚ ኸኣ ብስራት መንግስቲ ኣምላኽ ንኼስፋሕፍሕ ሓጊዙ እዩ። ብዘይካዚ፡ ኣብ ግብጺ ዝነበሩ ኣይሁድ ንቕዱሳት ጽሑፋት እብራይስጢ ናብ ግሪኽኛ ተርጒሞምዎ ነይሮም እዮም። እዚ ትርጕም እዚ፡ ትርጕም ሰብዓ ሊቃናት እዩ። መብዛሕትኦም ሰባት እዚ ትርጕም እዚ ስለ ዝነበሮም፡ ቀዳሞት ሰዓብቲ ክርስቶስ፡ ካብኡ ብዙሕ ሳዕ ይጠቕሱ ነይሮም እዮም። ብዘይካዚ፡ ክርስትያናት ንገሊኡ ኽፋል መጽሓፍ ቅዱስ ብግሪኽኛ እዮም ጽሒፎምዎ። እዚ ቛንቋ እዚ ብዙሕ ቃላት ስለ ዝነበሮ፡ መንፈሳዊ ጕዳያት ንኸተብርህ ዚሕግዝ ቋንቋ እዩ ነይሩ።
12. (ሀ) ኮዴክስ እንታይ እዩ፧ ካብ ብራና ሓለፋ ዘለዎኸ ብኸመይ እዩ፧ (ለ) መብዛሕትኦም ክርስትያናት ንኮዴክስ ኪጥቀሙሉ ዝጀመሩ መዓስ እዮም፧
12 ክርስትያናት ንቕዱሳት ጽሑፋት ኣብ ኣገልግሎቶም ብኸመይ እዮም ኪጥቀሙሉ ዚኽእሉ ነይሮም፧ ብራናታት፡ ኣብ ሓደ ወገኑ ጥራይ ስለ እተጻሕፎ፡ ምጥቕላልን ምዝርጋሕን ከኣ የድልዮ ስለ ዝነበረ፡ መብዛሕትኡ ግዜ ዘይምሹእ እዩ ነይሩ። ወንጌል ማቴዎስ ንበይና ሓንቲ ጥቕላል እያ ነይራ። ጸኒሑ ግና፡ ኮዴክስ (ዓይነት ጥንታዊ መጽሓፍ) ተጀመረ። እዚ መጽሓፍ እዚ፡ ብሓደ እተጠርነፈ ገጻት ዝሓቘፈ ጥራዝ እዩ ነይሩ። ሓደ ኣንባቢ፡ ኮዴክስ ብምግንጻል ብቐሊሉ ጥቕሲ ኺረክብ ይኽእል ነይሩ እዩ። ክርስትያናት፡ ኮዴክስ ኪጥቀሙ ዝጀመሩ መዓስ ምዃኑ ብልክዕ ዘይፍለጥ እኳ እንተ ዀነ፡ ሓደ መወከሲ ግና፡ “ኣብ ካልኣይ ዘመን ዝነበሩ መብዛሕትኦም ክርስትያናት ንኮዴክስ ይጥቀሙሉ ስለ ዝነበሩ፡ ኮዴክስ ኪተኣታቶ ዝጀመረሉ እዋን ቅድሚ 100 ቅ.ክ. ኣቢሉ ኪኸውን ኣለዎ” በለ።
ሕጊ ሮሜ ብኸመይ ከም ዝሓገዘ
13, 14. (ሀ) ጳውሎስ ነቲ ዝነበሮ ሮማዊ ዜግነት ብኸመይ ተጠቕመሉ፧ (ለ) ሕጊ ሮሜ ንክርስትያናት ዝጠቐሞም ብኸመይ እዩ፧
13 ሕጊ ሮሜ ኣብ ኵሉ እቲ ሃጸያዊ ግዝኣት እዩ ዚዕየየሉ ነይሩ፣ ሮማዊ ዜግነት ምርካብ ከኣ ጠቓሚ መሰላትን ውሕስነትን ዚህብ እዩ ነይሩ። ጳውሎስ ነቲ ዝነበሮ ሮማዊ ዜግነት ኣብ እተፈላለየ ኣጋጣሚታት ተጠቒሙሉ እዩ። ኣብ የሩሳሌም ተጻረርቲ ኺገርፍዎ ምስ ደለዩ እኳ፡ ንሓደ ሮማዊ ብዓል ስልጣን፡ “ንዘይተፈርዶ ሮማዊ ሰብ ክትገርፉዶ ተፈቒዱልኩም እዩ፧” በሎ። ኣይፍቀድን ድማ እዩ ነይሩ። ጳውሎስ፡ ሮማዊ ዜግነት ዝነበሮ ብትውልዲ ምዃኑ ምስ ሓበረ፡ “እቶም እናኣሳቐዩ ኺምርምርዎ ኢሎም ዝነበሩ ኸኣ ብኡብኡ ኻብኡ ኣልገሱ፣ እቲ ሓለቓ ሽሕ ድማ [ጳውሎስ] ሮማዊ ምዃኑ ምስ ፈለጠ፡ ስለ ዝኣሰሮ ፈርሀ።”—ግብ. 22:25-29።
14 ጳውሎስ ሮማዊ ዜግነት ስለ ዝነበሮ፡ ኣብ ፊልጲ ብጽቡቕ ንኽትሓዝ ጽልዋ ገይሩ እዩ። (ግብ. 16:35-40) ኣብ ኤፌሶን፡ ዋና ጸሓፊ እታ ኸተማ፡ ነቲ እተቘጥዐ ጭፍራ ምስ ኣህደኦ፡ ሕጊ ሮሜ ጠቒሱ እዩ። (ግብ. 19:35-41) ጳውሎስ ኣብ ቂሳርያ ኸሎ ይግባይ ምባሉ፡ ኣብ ቅድሚ ቄሳር ቀሪቡ ብዛዕባ እምነቱ ንኺማጐት መገዲ ኸፈተሉ። (ግብ. 25:8-12) ሕጊ ሮሜ ንጳውሎስ፡ ‘ነቲ ብስራት ብሕጊ ኺስርቶን ኪማጐተሉን’ ኣኽኢልዎ እዩ።—ፊል. 1:7።
ውጽኢት ምብታን ኣይሁድ
15. ኣብ ቀዳማይ ዘመን ዝነበሩ ማሕበረሰብ ኣይሁድ ክሳዕ ኣበይ እዮም ተበቲኖም ነይሮም፧
15 ማሕበረ ሰብ ኣይሁድ ኣብ ኵሉ ግዝኣት ሮሜ ተበቲኖም ስለ ዝነበሩ፡ ንክርስትያናት ዕዮ ወንጌላውነት ቀሊል ነይሩ ኪኸውን ይኽእል እዩ። ዘመናት ኣቐዲሙ፡ መጀመርታ ኣሶራውያን ጸኒሖም ከኣ ባቢሎናውያን፡ ንኣይሁድ ካብ ሃገሮም ማሪኾም ወሲዶምዎም ነይሮም እዮም። ማሕበረ ሰብ ኣይሁድ ካብ ሓምሻይ ዘመን ቅ.ክ. ኣትሒዞም፡ ኣብ 127 ሃገራት ሃጸያዊ ግዝኣት ፋርስ ይነብሩ ነይሮም እዮም። (ኣስ. 9:30) የሱስ ኣብ ምድሪ ኣብ ዝነበረሉ እዋን፡ ኣብ ግብጽን ኣብ ካልእ ክፋል ሰሜን ኣፍሪቃን ኣብ ግሪኽን ኣብ ንእሽቶ እስያን ኣብ መሰጶታምያን ማሕበረ ሰብ ኣይሁድ ነይሮም እዮም። ካብቶም ኣብ ግዝኣት ሮሜ ዝነበሩ 60,000,000 ዝዀኑ ሰባት፡ 1 ካብ 14 ኣይሁዳዊ ኸም ዝነበረ እዩ ዚግመት። ኣይሁድ ኣብ ዝኸድዎ ዘበለ ቦታ ብሃይማኖቶም እዮም ዚመላለሱ ነይሮም።—ማቴ. 23:15።
16, 17. (ሀ) ምብታን ኣይሁድ፡ ኣይሁድ ንዘይኰኑ ሓያሎ ሰባት ዝጠቐሞም ብኸመይ እዩ፧ (ለ) ክርስትያናት እንታይ ልምድታት ኣይሁድ እዮም ስዒቦም፧
16 ኣይሁድ ኣብ ብዙሕ ቦታታት ተበቲኖም ስለ ዝነበሩ፡ ኣይሁዳውያን ዘይኰኑ ሓያሎ ሰባት፡ ምስ ቅዱሳት ጽሑፋት እብራይስጢ ኺላለዩ ኽኢሎም እዮም። ሓደ ናይ ሓቂ ኣምላኽ ጥራይ ከም ዘሎን እቶም ዜገልግልዎ ኸኣ ንሕግታቱ ኺሕልውዎ ኸም ዜድልዮምን ፈሊጦም እዮም። ብዘይካዚ፡ ቅዱሳት ጽሑፋት እብራይስጢ ብዛዕባ መሲሕ ዚገልጽ ሓያሎ ትንቢታት ዝሓዘ እዩ። (ሉቃ. 24:44) ኣይሁድን ክርስትያናትን ቅዱሳት ጽሑፋት እብራይስጢ መንፈስ ኣምላኽ ዝነፈሶ ጽሑፍ ከም ዝዀነ ይርድኦም ነይሩ እዩ። እዚ ኸኣ ንጳውሎስ ካብ ልቦም ጽድቂ ንዚደልዩ ሰባት ኪሰብከሎም ከሎ፡ ዜረዳድኦም ሓባራዊ ባይታ ኼንጽፍ ኣኽኢልዎ እዩ። ስለዚ ድማ፡ ኣብ ምኵራብ ኣይሁድ ከም ልማዱ እናኣተወ ብቕዱሳት ጽሑፋት የዘራርቦም ነይሩ እዩ።—ግብሪ ሃዋርያት 17:1, 2 ኣንብብ።
17 ኣይሁድ ስርዓት ኣምልኾ ነይርዎም እዩ። ኣብ ምኵራባት ወይ ኣብ ደገ ኣዘውቲሮም ይእከቡ ነይሮም እዮም። ይዝምሩን ይጽልዩን ብቕዱሳት ጽሑፋት ይመያየጡን ነይሮም እዮም። ሎሚ እውን ኣብ ክርስትያን ጉባኤታት ከምኡ ኢና እንገብር።
ብሓገዝ የሆዋ ተኻእለ
18, 19. (ሀ) እቲ ኣብ ቀዳማይ ዘመን ዝነበረ ዅነታት እንታይ ከም ዚከኣል እዩ ገይሩ፧ (ለ) እቲ ኣብዛ ዓንቀጽ እዚኣ እተዋህበ ሓበሬታ ብዛዕባ የሆዋ እንታይ ስምዒት እዩ ዜሕድረልካ፧
18 ስለዚ እምበኣር፡ ኣብ ቀዳማይ ዘመን፡ ዕዮ ስብከት መንግስቲ ኣምላኽ ዕዉት ንኪኸውን ዝሓገዘ ሓያሎ ፍሉይ ኵነታት ነይሩ እዩ። ኣብ ሮሜ ዝነበረ እዋን ሰላምን እቲ ብተዛማዲ ምሹእ ዝነበረ ጕዕዞን ሰባት ሓደ ቛንቋ ኺዛረቡ ምኽኣሎምን ሕጊ ሮሜን ምብታን ኣይሁድን ንደቀ መዛሙርቲ የሱስ ነቲ ብኣምላኽ እተዋህቦም ዕዮ ስብከት ንኺፍጽምዎ ኣኽኢልዎም እዩ።
19 የሱስ ናብ ምድሪ ቕድሚ ምምጻኡ ኣርባዕተ ዘመናት ኣቐዲሙ፡ እቲ ግሪኻዊ ፈላስፋ ዝነበረ ፕላቶ፡ ሓደ ኻብቶም ኣብ ስነ ጽሑፉ ዘቕረቦም ገጸ ባህርያት፡ “ነቲ ንዩኒቨርስ ዝገበሮ ፈጣርን ኣቦን ክትፈልጦ ኣዝዩ ኣሸጋሪ እዩ፣ እንተ ንፈልጦ ኔርና እውን ንዅሉ ሰብ ብዛዕባኡ ኽትዛረብ ኣይምተኻእለን ነይሩ” ከም ዝበለ ገይሩ ኣቕረቦ። የሱስ ግና፡ “እቲ ብሰባት ዘይከኣል፡ ብኣምላኽ ይከኣል እዩ” በለ። (ሉቃ. 18:27) ፈጣሪ ዩኒቨርስ፡ ሰባት ኪረኽብዎን ኪፈልጥዎን ይደሊ እዩ። ብዘይካዚ፡ የሱስ ንሰዓብቱ፡ “ካብ ኵሎም ኣህዛብ . . . ደቀ መዛሙርቲ ግበሩ” ኢልዎም ነይሩ እዩ። (ማቴ. 28:19) እዚ ዕዮ እዚ፡ ብሓገዝ የሆዋ ኣምላኽ ኪፍጸም ይከኣል እዩ። እዛ እትስዕብ ዓንቀጽ፡ እዚ ኣብ ግዜና ብኸመይ ይፍጸም ከም ዘሎ ኽትገልጸልና እያ።


text:
መንግትነትን ሕገ መንግስትን ኣብ ኢትዮጵያ ሕቶ ብሄር(ተኝነት)ን …… ምላሹን ኣብ ዘበናዊት ኢትዮጵያ (ግደ ተጋሩ ኣብ ምምላስ እቲ ሕቶ) (ብጌታቸው አረጋዊ) ድሕረ-ባይታ ከይዲ ምስረታ ሃገርነት ወይ መንግስትነት ( ኣብ ኢትዮጵያ ጥራሕ ዘይኮነስ ኣብ መላእ ዓለም ) ኣብ ከይዲ ጐንፂ ገዛእን ተገዛእን ፣ላዕለዋይን [...]
* “[ኢትዮጵያ ናይ ሓደ ክፍለዘበን ታሪክ እዩ ዘለዋ ንዝብሉ ሰባት]…ብሓፂሩ ካብ ታሪክ ተመሃሩ በይዛኹም እየ ዝብሎም። እዚ ናይ ሓደ ሚኢቲ ዓመት ዝብል ምናልባት ንዘበናዊት ኢትዮጵያ ንምግላፅ እዩ ዝኸውን።” * “እቲ ክልላት ናይ ምኽፋል/ምዉዳብ ብሄርን ቋንቋን መሰረት ዝገበረ ምኳኑ ብውልቀይ [...]
(Yemane Nagish) ሆኒ…ኢትዮጵያዊ ዝበሃል መንነት የለን። ኣይክህሉን ´ውን፥ ኢትዮጵያዊነት ዜግነት እዩ። እንተሃለየ ´ውን ናይ ሕሸት እዩ። ሽፋን ጥራሕ እዩ። ከመይ? ይብል ለባም። . ቐፂለ። ቅድም ቀዳድም ባዕልና ኢና፤ መሰረትና ´ውን ቤተሰብ እዩ፤ መሰረታዊ ትካል ደቂሰባት። ካብኡ ቀፂሉ ትግራዋይነት ዝበሃል [...]
Highlights:- * ኣካል ናይ’ዚ ሽግር ዝነበረ ኣካል ፍታሕ ከምዘይኸውን ዓለማዊ ሓቂ እዩ፡፡ ስለዚ ዝነኽኡን ዝተነኽኡን ናብ ከባቢ ምፅራይ ምስታፍስ ይትረፍ ብህጊ ምእጋዶም ዘድሊ ይመስለኒ፡፡ * ሕዚ’ውን እቲ ናይ ሕዚ መሪሕነት ህዝቢ ሒዙ ህወሓት እንደገና ኣይፈጥራን ኣይብልን፡፡ እቲ ቕድም ይኹን ሕዚ ካብ ማ/ኮሚቴ [...]
Highlights: * ግራኝ ኣሕመድ ምስተልዓሉ ተጋሩ ኸይዶም ኣብ ሽምብራ ቆሬ ብምስዓሮም ናይ ግራኝ ሓይሊ ንኢትዮዽያ ክሕዛ ክኢሉ። ጣልያን ንካልኣይ ግዘ ክወርር ከሎ ኣብ ተምቤን ዝነበረ ውግእ ሓያል ነይሩ። እኒ ራእሲ ስዩም ኣብ ተምቤን እንተዝስዕሩ ነይሮም ምድሓነት።ኣብኣ ጣልያን ስለዝስዓረ ጣልያን ኣይተትሓዘን [...]
(ጆሲ ሮማናት) Highlight: ገሊኦም ድማ ብዙሕ ምእካብ ብዙሕ ምስራሕ ማለት ይመስሎም – ከም መግለፂ ፖለቲካዊ ውፍይነት እውን ገይሮም ይወስዱዎ፡፡ በዚ ምኽንያት ክልተ መዓልቲ ሰሪሖም ሰለስተ መዓልቲ ሙሉእ ይገማገሙ፡፡ —— ኣብ ኢትዮጵያ ብፍላይ ኣብ ትግራይ ሓደ ዋኒን ሃሊዩኩም ከተፈፅሙ ናብ ዝኾነ ቤት ዕዮ [...]
ሎሚ ሎሚ ኣብ ፌስቡክ ዝለዓሉ ፖለቲካዊ ኣጀንዳታትን ምይይጣትን ኣዚዮም ዘይእርኑባትን ፅልእን ቅርሕንትን ዘንበድብዱ እንዳኾኑ ኣናኸዱስ ፌስቡክ ሓዲግካ ጥፋእ ጥፋእ ይመፀኒ፡፡ እንታይ’ሞ ይገበር? ናበይ’ከ ይኽየድ? ፌስቡክ ዘይብሉ ቦታ ሎሚ ኣይርከብ፡፡ ናይ ኢትዮጵያ ፖለቲካውን ማሕበራውን ኩነታት [...]


text:
ብሓቂዶ ንኣምላኽ ከነሐጕሶ ንኽእል ኢና፧
ብዛዕባ እቶም ኣብ መጽሓፍ ቅዱስ ዚርከቡ ኣዝዮም እተናእዱ ሰባት ከተንብብ ከለኻ፡ ‘ከምኣቶም ክኸውን ኣይክእልን እየ!’ ዝበልካሉ እዋን ኣሎዶ፧ ምናልባት ‘ኣነ ፍጹምን ጻድቕን ኣይኰንኩን፣ ቅኑዕ ዘበለ ዝገብር ከኣ ኵሉ ግዜ ኣይኰንኩን’ ኢልካ ትሓስብ ትኸውን።
ሓደ ኻብቶም ኣበዋት ዝነበረ እዮብ፡ “ፍጹምን ቅኑዕን” ተባሂሉ ተጸዊዑ ኣሎ። (እዮብ 1:1) ሎጥ ድማ “ጻድቕ” ተባሂሉ እዩ። (2 ጴጥሮስ 2:8) ዳዊት እውን ኣብ ቅድሚ ኣምላኽ ‘ቅኑዕ ዘበለ ጥራይ ዚገብር’ ተባሂሉ ኣሎ። (1 ነገስት 14:8) ይኹን እምበር፡ እዞም ኣብ መጽሓፍ ቅዱስ እተጠቕሱ ሰባት ንዘሕለፍዎ ህይወት እስከ ቐጺልና ንመርምሮ። ኣብዛ ዓንቀጽ እዚኣ፡ (1) እቶም ሰባት ጌጋታት ከም ዝገበሩ፡ (2) ካብ ኣብነቶም እንታይ ክንመሃር ከም እንኽእል፡ ከምኡ እውን (3) ዘይፍጹማት ሰባት ብሓቂ ንኣምላኽ ኬሐጕስዎ ኸም ዚኽእሉ ኽንርኢ ኢና።
ጌጋታት ገበሩ
እዮብ ዘይፍትሓዊ ዚመስል ከቢድ ዝዀነ ተኸታታሊ ሽግራት ኣጋጠሞ። ነቲ ኣብ ኣምላኽ ዝነበሮ እምነት ይሓሉ ኣይሓሉ ብዘየገድስ፡ ኣምላኽ ከም ዘይግደሰሉ ገይሩ ብምሕሳብ፡ ኣብ ግጉይ መደምደምታ በጺሑ ነበረ። (እዮብ 9:20-22) ካብ ኣምላኽ ንላዕሊ ንርእሱ ኸም ዘጽደቐ ኽሳዕ ዚመስል፡ እዮብ ብጽድቁ ይተኣማመን ነበረ።—እዮብ 32:1, 2፣ 35:1, 2።
ሎጥ ቀሊልን ንጹርን ዝዀነ ውሳነ ኻብ ምግባር ኣድሓርሓረ። በቲ ብዕሉግን ዘይስነ ምግባራውን ኣነባብራ ሰብ ሰዶምን ጎሞራን፡ ኣመና ይጕሂ ነይሩ እዩ። ብሰንኪ ግብርታቶም ከኣ፡ “እታ ጻድቕ ነፍሱ ትስቀ ነበረት።” (2 ጴጥሮስ 2:8) ኣምላኽ፡ ነተን እኩያት ከተማታት ኬጥፍአን ከም ዝሓሰበ ኣዊጁ፡ ንሎጥን ስድራ ቤቱን ከኣ ኪድሕኑ ኣጋጣሚ ኸፈተሎም። እቲ ኣብ ጭንቂ ዝነበረ ሎጥ፡ ብቕልጡፍ ካብታ ኸተማ ኸም ዝወጸ ትሓስብ ትኸውን። እንተዀነ ግና ሎጥ፡ ኣብቲ ዘየላቡ እዋን ተደናጐየ። እቶም ንሎጥን ንስድራ ቤቱን ኬድሕንዎም እተላእኩ መላእኽቲ፡ ብኢዶም ሒዞም ካብታ ኸተማ ናብቲ ዕቝባ ዚረኽቡሉ ቦታ ኼውጽእዎም ተገዲዶም እዮም።—ዘፍጥረት 19:15, 16።
ዳዊት ኣብ ሓደ ኣጋጣሚ፡ ርእሱ ስለ ዘይገትአ ምስ ሰበይቲ ኻልእ ዘመወ። እቲ ዜሕዝን ከኣ ነቲ ዝገበሮ ንምሽፋን፡ ሰብኣይ እታ ሰበይቲ ኸም ዚቕተል ገበረ። (2 ሳሙኤል፡ ምዕራፍ 11) መጽሓፍ ቅዱስ፡ እቲ ዳዊት ዝገበሮ “ኣብ ቅድሚ እግዚኣብሄር ክፉእ ኰይኑ ተራእየ” ይብለና።—2 ሳሙኤል 11:27።
እዮብን ሎጥን ዳዊትን ጌጋታት ገይሮም እዮም፣ ገሊኡ ጌጋታት እሞ ኸኣ ኣዝዩ ኸቢድ እዩ ነይሩ። እንተዀነ ግና፡ ቀጺልና ኸም እንርእዮ፡ ኵላቶም ብምሉእ ልቦም ንኣምላኽ ብተኣዛዝነት ኬገልግልዎ ይደልዩ ነበሩ። ጣዕሳኦም ኪገልጹን መገዶም ኬዐርዩን ከኣ ፍቓደኛታት እዮም ነይሮም። በዚ ምኽንያት እዚ፡ ኣምላኽ ስምረቱ ኣርእይዎም እዩ፣ መጽሓፍ ቅዱስ ድማ ብሓፈሻ ኸም እሙናት ሰብኡት ገይሩ እዩ ዚገልጾም።
እንታይ ክንመሃር ንኽእል፧
ዘይፍጹማት ብምዃንና፡ ካብ ምግጋይ ዓዲ ኣይንውዕልን ኢና። (ሮሜ 3:23) ምስ እንጋገ ግና ከም እተጠዓስና ኸነርእን ጌጋና ንምዕራይ ከኣ ዚከኣለና ኽንገብርን ኣሎና።
እዮብን ሎጥን ዳዊትን ጌጋታቶም ኬዐርዩ ዝጸዓሩ ብኸመይ እዮም፧ እዮብ ንጽህናኡ ዚሕሉ ሰብ እዩ ነይሩ። ኣምላኽ ምስ ኣረድኦ ድማ ነቲ ኣቐዲሙ እተዛረቦ ነገራት ተጣዒሱሉን ነቲ ዝነበሮ ግጉይ ኣተሓሳስባ ኣሪሙን እዩ። (እዮብ 42:6) እቲ ሎጥ ብዛዕባ ዘይስነ ምግባራዊ ኣካይዳ ህዝቢ ሶዶምን ጎሞራን ዝነበሮ ኣረኣእያ ምስ ስርዓታት ኣምላኽ ምሉእ ብምሉእ ዚሰማማዕ እዩ ነይሩ። እቲ ጸገም፡ ኣብቲ እዋን እቲ ናይ ህጹጽነት ስምዒት ኣጕዲሉ ምንባሩ እዩ። ኣብ መወዳእታኡ ኸኣ ካብተን ንጥፍኣት እተመጠዋ ኸተማታት ብምውጻእ ካብ ፍርዲ ኣምላኽ ኣምለጠ። ናብቲ ብድሕሪኡ ሓዲግዎ ዚኸይድ ዝነበረ ነገራት ቍሊሕ ኢሉ ብዘይ ምጥማት ከኣ ተኣዛዝነቱ ኣርኣየ። ዳዊት፡ ሕጊ ኣምላኽ ብምጥሓስ ከቢድ ሓጢኣት እኳ እንተ ፈጸመ፡ ልባዊ ነስሓ ብምርኣይን ምሕረት ኣምላኽ ብምልማንን ኣብ ልቡ ዘሎ ብሓቂ እንታይ ምዃኑ ኣርእዩ እዩ።—መዝሙር 51።
ኣምላኽ ነዞም ሰባት እዚኦም ሞገሱ ዝሃቦም፡ ካብ ዘይፍጹማት ሰባት ኣብ ዚጽበዮ ነገራት ሚዛናዊ ስለ ዝዀነ እዩ። ኣምላኽ “ፍጥረትና ይፈልጥ እዩ እሞ፡ ሓመድ ምዃንና ይዝክር እዩ።” (መዝሙር 103:14) ኣምላኽ ጌጋ ምግባር ከነወግድ ከም ዘይንኽእል ዚፈልጥ ካብ ኰነ እምበኣር፡ ካባና እንታይ እዩ ዚጽበ፧
ኣምላኽ “ፍጥረትና ይፈልጥ እዩ እሞ፡ ሓመድ ምዃንና ይዝክር እዩ።” —መዝሙር 103:14
ዘይፍጹማት ሰባት ንኣምላኽ ኬሐጕስዎ ዚኽእሉ ብኸመይ እዮም፧
እቲ ዳዊት ንወዱ ሰሎሞን ዝሃቦ ምኽሪ፡ ብኸመይ ንኣምላኽ ከነሐጕሶ ኸም እንኽእል ይገልጸልና እዩ። ዳዊት ንወዱ ሰሎሞን፡ “ነቲ ኣምላኽ ኣቦኻ ፍለጦ፡ ብፍጹም ልብን ብፍታው ነፍስን ከኣ ኣገልግሎ” በሎ። (1 ዜና መዋእል 28:9) ፍጹም ልቢ እንታይ እዩ፧ ንኣምላኽ ዜፍቅርን ፍቓድ ኣምላኽ ኺፈልጥን ኬተግብርን ድማ ዚጽዕርን ልቢ ማለት እዩ። ስለዚ፡ ቃል ብቓሉ ፍጹም ማለት ዘይኰነስ፡ ንኣምላኽ ብተኣዛዝነት ኬገልግል ዚደልን ኪእረም ፍቓደኛ ዝዀነን ልቢ እዩ። ኣምላኽ ንእዮብ ከም “ፍጹም፡” ንሎጥ ከም “ጻድቕ፡” ንዳዊት ከኣ ከም “ቅኑዕ ዘበለ ጥራይ ዚገብር፡” ገይሩ ዝረኣዮም፡ ሰለስቲኦም ንዕኡ ስለ የፍቅርዎን እዙዛት ኪዀኑ ይጽዕሩን ስለ ዝነበሩ እዩ። ዋላ እኳ ጌጋታት እንተ ገበሩ፡ ንኣምላኽ ኬሐጕስዎ ኽኢሎም እዮም።
ፍጹም ልቢ፡ ፍቓድ ኣምላኽ ኺገብር ዚጽዕርን ንኣምላኽ ብተኣዛዝነት ኬገልግል ብዘለዎ ሓያል ድሌት ከኣ ዚድረኽን እዩ
ጸኒሑ ዜጣዕሰና ኽፉእ ሓሳባት ናብ ኣእምሮና ምስ ዝመጸና ወይ ዜሕፍረና ነገር ምስ እንዛረብ ወይ ጌጋ ምዃኑ ጸኒሑ ዚርድኣና ነገራት ምስ እንገብር፡ ካብዚ ዝረኣናዮ ኣብነታት ምትብባዕ ክንረክብ ንኽእል ኢና። ኣምላኽ፡ ኣብዚ ግዜ እዚ ፍጹማት ክንከውን ከም ዘይንኽእል ይፈልጥ እዩ። ይኹን እምበር፡ ከነፍቅሮን እዙዛት ንምዃን ክንጽዕርን እዩ ዚጽበየና። ኣብዚ መዳይ እዚ፡ ፍጹም ልቢ እንተ ኣልዩና፡ ንኣምላኽ ከነሐጕሶ ኸም እንኽእል ክንተኣማመን ንኽእል ኢና።
ብዝያዳ ፍለጥ
ንኣምላኽ ብዜሐጕሶ መገዲ ምንባር
ንኣምላኽ ብዜሐጕሶ መገዲ ምንባር ይከኣል እዩ። ወረግ ፈታዊኡ እውን ክትከውን ትኽእል ኢኻ።


text:
ትምህርትን ሓልዮት ቆልዑን
ኵሎም ሰባት ናብ ናይ ኤንገልሆልም ኮሙን ትምህርትን ሓልዮት ቆልዑን፡ ድሕረ ባይትኦምን ቅድመ-ኵነታቶም ብዘየገድስ ቅቡላት ኴይኖም ክስምዖም ኣለዎ። ካብ ዝተፈላለያ ሃገራት ዝመጹ ቆልዑን ተመሃሮን ናይ ምቕባል ልምዲ ኣለና። ናይ ቅበላ ኣገባብ ናይ ነፍስ ወከፍ ዓይነት ትምህርቲ ብጽቡቕ ዝማዕበለን ቅድሚ ምዝገባ፡ ኣኼባ ምስ ቤት ትምህርቲ፣ ቆልዓ/ተመሃራይን ወለድን ይግበር።
መዋእለ ህጻናት
ኣብ ሽወደን፡ ቆልዑ ኣብታ 6 ዝመልኡላ ዓመት ትምህርቲ ይጅምሩ። ቅድሚኡ ኣብ መዋእለ ህጻናት ክኸዱ ይኽእሉ። ኣብ ኤንገልሆልም ኮሙን መዋእለ ህጻናት ኣብ ኵሉ ክፋላት ናይዛ ኮሙን ኣለዉ። እዚ ኮሙን ብመሰረት ሕጊ፡ ወለዲ ንሓልዮት ቆልዓ ሓደ ምልክታ ድሕሪ ምእታዎም፡ ፡ ኣብ ሓደ መዋእለ ህጻናት ሓደ ቦታ ናይ ምቕራብ ናይ ኣርባዕተ ኣዋርሕ ግዜ ኣለዎ።
መባእታዊ ቤት ትምህርቲ
ቆልዑ ኣብታ 6 ዝመልኡላ ዓመት ትምህርቲ ይጅምሩ። እቶም ቆልዑ ካብ 6-15 ዓመቶም ናብ’ቲ ብመባእታዊ ቤት ትምህርቲ ዝፍለጥ ይኸዱ።
ኣብ መባእታዊ ቤት ትምህርቲ፡ ናብ ሽወደን ኣብ’ዚ ቀረባ ግዜ ንዝመጹ ቆልዑ፡ መቀራረቢ ክፍልታት ኣሎ። ኣብኡ፡ እቲ ቤት ትምህርቲ ነቶም ተመሃሮ ንናይ ሽወደን ትምህርቲ ይቐራርቦም፣ እኹል ፍልጠት ቋንቋ ሽወደን ይህቦምን ድሕረ ባይታ ትምህርቶምን ኣፍልጦ ኣብ ኵሉ ዓይነት ትምህርቶምን ይግምግም።
ካልኣይ ደረጃ ቤት ትምህርቲ
እቶም ቆልዑ ካብ 15-18 ዓመቶም ናብ’ቲ ካልኣይ ደረጃ ቤት ትምህርቲ ዝፍለጥ ይኸዱ። ናይ ኤንገልሆልም ካልኣይ ደረጃ ቤት ትምህርቲ፡ ሮነስኩላን ይብሃል። ኣብ’ኡ ካብ ብዙሕ ገለ ናይ ቋንቋ መላለዪ ዝሓዘ ናይ መላለዪ መደብ ኣሎ። እዚ ሽወደንኛ ዘይኮነ ካልእ ቋንቋ ኣደ ንዘለዎምን ኣብ ቀረባ ግዜ ናብ ሽወደን ንዝመጹ ቆልዑን መንእሰያትን እዩ።
ሽወደንኛ ንወጻእተኛታት (ኤስሴፍኢ)
ኣብ ናይ ኣባጽሕ ትምህርቲ ከም ሓድሽ መጻኢ በጽሒ ሽወደንኛ ንወጻእተኛታት (SFI) ክትመሃር ትኽእል ኢኻ። ኣብ ናይ ኤንገልሆልም ቤት ንባብ ብዘሎ መምርሒ፡ እቲ ናይ መመልከቲ ቅጥዒ ይምላእ። ናይ መቐመጢ ፍቓድ ውሳነ ዝተወሃብካሉ ወረቐትን ንትምህርቲ ዝዓለመ ወረቐት ምስክር ልደትን ምሳኻ ክህሉ የድልየካ።
ወረቐት ምስክር ልደት ካብ በዓል መዚ ኣታዊ ውሽጢ ሃገር ይወሃበካ።
ኣድራሻታት ናይ ቤት ንባብን በዓል መዚ ኣታዊ ውሽጢ ሃገርን ኣብ ትሕቲ ”ርክብ” ትረኽቦ።
Sidan uppdaterad den 25 maj 2016.


text:
1ምስ ወግሐ ኲሎም ሊቃነ ካህናትን ሽማግለታት ሕዝብን ንኢየሱስ ክቐትልዎ ተማኸሩ። 2ኣሲሮም ወሰድዎ እሞ ንጲላጦስ ነቲ ሹም ኣኅሊፎም ሃብዎ። 3- 4ሽዑ እቲ ዘትኀዞ ይሁዳ ንኢየሱስ ከም ዝተፈርዶ ምስ ረአየ ተናሲሑ ንጹሕ ሰብ ንሞት ኣኅሊፈ ብምሃበይ በዲለ እናበለ ነቲ ሠላሳ ቕርሺ ናብ ሊቃነ ካህናትን ሽማግለታት ሕዝብን መለሶ። ንሳቶም ግና ንሕና እንታይ ኣእትዩና! ባዕልኻ ትፈልጥ! በልዎ። 5ንሱ ኸዓ ነቲ ሠላሳ ቕርሺ ኣብ ቤተ መቕደስ ደርብይዎ ወፀ፤ ከይዱውን ተሓኒቑ ሞተ። 6እቶም ሊቃነ ካህናት ግና ነቲ ገንዘብ ወሲዶም ዋጋ ደም ስለ ዝኾነ ኣብ ሙዳየ ምጽዋት ክነእትዎ ኣይግባእን እዩ በሉ። 7ተማኺሮም ከዓ ብእኡ ንመቓብር ኣጋይሽ ዝኸውን ግራት ሠራሕ ኣቅሓ መሬት ዓደጉሉ። 8ስለዙይ እታ ግራት ክሳዕ ሎሚ ግራት ደም ትብሃል ኣላ። 9እቲ ብነቢይ ኤርምያስ ነቲ ደቂ እስራኤል ዋጋ ዝገምገሙሉ ዋጋ ናይቲ ኽቡር ሠላሳ ብሩር ወሰዱ። 10ከምቲ እግዚኣብሔር ዝኣዘዘኒውን ንግራት ሠራሕ ኣቅሓ መሬት ሃብዎ ኢሉ ዝተነግረ ቃል ተፈጸመ። 11ኢየሱስ ኣብ ቅድሚ እቲ ገዛኢ ቖመ። እቲ ገዛኢ ድማ ንስኻዶ ንጉሥ ኣይሁድ ኢኻ? ኢሉ ጠየቖ። ኢየሱስ ከዓ ንስኻ እኳ ትብል ኣለኻ በሎ። 12ሊቃነ ካህናትን ሽማግለታት ሕዝብን ክኸስዎ እንተለዉ ሓንቲ እኳ ኣይመለሰን። 13ሽዑ ጲላጦስ ብኽንደይ ነገራት ኣብ ልዕሌኻ ይምስክሩ ኸም ዘለዉዶ ኣይትሰምዕን ኢኻ? በሎ። 14ንሱ ግና እቲ ገዛኢ ኼርና ኽሳዕ ዝግረም ሓንቲ ቓል እኳ ኣይመለሰሉን። 15እቲ ገዛኢ ብበዓል ነቶም ሕዝቢ ዝደለይዎ ሓደ እሱር ክፈትሓሎም ልማድ ነበሮ። 16ሽዑ በርባን ዝተብሃለ ብዓመፅ ዝተፈለጠ ሓደ እሱር ነበረ። 17- 18ጲላጦስ ከዓ ንኢየሱስ ብቕንኣት ከም ዘትኃዝዎ ይፈልጥ ስለ ዝነበረ እቶም ሕዝቢ ምስ ተኣከቡ ነይንኦም ክፈትሐልኩም ትደልዩ? ንበርባንዶ ወይ ነዝ ክርስቶስ ዝብሃል ኢየሱስ? በሎም። 19ኣብ መንበር ፍርዲ ተቐሚጡ እንተሎ ድማ ሰበይቱ ሎሚ ለይቲ ብሕልሚ ብዛዕብኡ ብዙኅ ተሳቕየ እየ እሞ ኣብ ልዕሊ እቲ ጻድቕ ሰብ ሓንቲ ኸይትብድል ተጠንቀቕ! ኢላ ለኣኸትሉ። 20ሊቃነ ካህናትን ሽማግለታትን ግና ነቶም ሕዝቢ በርባን ይፈታሕ! ኢየሱስ ግና ይቀተል! ኢሎም ንኽልምኑ ሕራይ ኣበልዎም። 21ሽዑ እቲ ገዛኢ ካብ ክልቲኦም ነይንኦም ክፈትሐልኩም ትደልዩ? ኢሉ ጠየቖም። ንሳቶም ድማ ንበርባን! በልዎ። 22ጲላጦስ ከዓ ነዝ ክርስቶስ ዝተብሃለ ኢየሱስከ እንታይ ክገብሮ? በሎም። ኲሎም ድማ ይሰቐል! በሉ። 23ጲላጦስ ንሱ እንታይ ክፉእ ገበረ? በሎም። ንሳቶም ግና ይሰቐል! እናበሉ ኣበርቲዖም ጸርሑ። 24ስለዙይ ጲላጦስ እዝ ነገር እዙይ ሁከት ንምልዕዓል እንተ ዘይኮይኑ ኻልእ ምንም ከም ዘይጠቅም ምስ ረአየ ማይ ወሲዱ ኣነ ኻብ ደም እዝ ጻድቕ ሰብ እዙይ ንጹሕ እየ፤ ባዕልትኹም ትፈልጡ! እናበለ ኣብ ቅድሚ እቲ ሕዝቢ ኣእዳዉ ተሓጸበ። 25ኲሎም እቶም ሕዝቢ ኸዓ ደሙ ኣብ ልዕሌናን ኣብ ልዕሊ ደቅናን ይኹን! ኢሎም መለሱሉ። 26ሽዑ ንበርባን ፈትሐሎም፤ ንኢየሱስ ግና ገሪፉ ኽስቀል ኣኅሊፉ ሃቦም። 27ድኅርዙይ እቶም ወታደራት ጲላጦስ ንኢየሱስ ናብ ቤተ መንግሥቲ ወሲዶም ነቲ ሠራዊት ብምሉኡ ናብኡ ኣከብዎ። 28ክዳኑ ገፊፎም ከዓ ቐይሕ ካባ ኸደንዎ። 29ናይ እሾኲ ኣኽሊል ተኒጎምውን ኣብ ርእሱ ደፍኡሉ፤ ኣብ የማናይ ኢዱ ዘንጊ ኣትኂዞም ከዓ ኣብ ቅድሚኡ እናተምበርከኹ ሰላም! ኦ ንጉሥ ኣይሁድ! እናበሉ የላግጹሉ ነበሩ። 30እንትፍ ድማ በሉሉ፤ ነቲ ዘንጊ ኣኅዲጎም ከዓ ርእሱ ወቕዕዎ። 31ምሰላገጹሉ ድማ ነቲ ቐይሕ ካባ ቐንጢጦም ክዳውንቱ ኸደንዎ፤ ክሰቕልዎውን ወሰድዎ። 32ክወፁ እንተለዉ ድማ ስምዖን ዝስሙ ሓደ ቀሬናዊ ሰብኣይ ረኸቡ እሞ ንመስቀል ኢየሱስ ክፀውር ኣገደድዎ። 33ጎልጎታ ትርጕሙ ሓምሓም ርእሲ ተብሂሉ ናብ ዝጽዋዕ ሥፍራ ምስ በጽሑ 34ሓሞት ዝተሓወሶ መጺጽ ወይኒ ኽሰቲ ሃብዎ፤ ንሱ ኸዓ ጥዒሙ ምስታይ ኣበየ። 35ምስ ሰቐልዎ ነቲ ኽዳውንቱ ዕፃ ኣውዲቖም ተኻፈልዎ። 36ኣብኡ ተቐሚጦም ከዓ ይሕልውዎ ነበሩ። 37ኣብ ልዕሊ ርእሱ ድማ እዙይ ኢየሱስ ንጉሥ ኣይሁድ እዩ? ዝብል ናይ መኽሰሲኡ ጽሑፍ ኣንበሩሉ። 38ሽዑ ምስኡ ኽልተ ኸተርቲ ሓደ ብየማኑ ሓደ ድማ ብጸጋሙ ተሰቕሉ። 39እቶም ብጥቕኡ ዝኃልፉ ዝነበሩ ድማ ርእሶም እናነቕነቑ 40 ኣታ ንቤተ መቕደስ ኣፍሪስካ ብሠለስተ መዓልቲ እትሓንጽ እስኪ ርእስኻ ኣድኅን! ወዲ እግዚኣብሔር እንተ ደኣ ኴንካስ እስኪ ኻብ መስቀል ውረድ! እናበሉ የላግጹሉ ነበሩ። 41ከምኡ ድማ እቶም ሊቃነ ካህናት ምስ መምህራን ሕግን ሽማግለታትን ኮይኖም፦ 42 ንኻልኦት ኣድኃነ፤ ንርእሱ ግና ከድኅን ኣይከኣለን! ንሱ ንጉሥ እስራኤል እንተ ድኣ ኾይኑስ እስኪ ሕዚ ኻብ መስቀል ይውረድ፤ ንሕና ኸዓ ብእኡ ኽንኣምን! 43ንሱ ብእግዚኣብሔር ተኣሚኑ እዩ፤ ኣነ ወዲ እግዚኣብሔር እየ› እውን ኢሉ እዩ እሞ ዝፈትዎ እንተ ደኣ ኾይኑስ እስኪ ሕዚ የድኅኖ! እናበሉ የላግጹሉ ነበሩ። 44ከምኡ ኸዓ እቶም ምስኡ ዝተሰቐሉ ኸተርቲውን የላግጹሉ ነበሩ። 45እንሆ ካብ ሽዱሽተ ሰዓት ጀሚሩ ኽሳዕ ትሽዓተ ሰዓት ኲሉ ምድሪ ጸልመተ። 46ብታሽዐይቲ ሰዓት ኣቢሉ ኢየሱስ ኤሎሄ! ኤሎሄ! ላማ ሰበቅታኒ? እናበለ ብዓብዪ ድምፂ ዓው ኢሉ ጸርሐ፤ እዙይ ከዓ ኣምላኸይ! ኣምላኸይ! ንምንታይ ኃደግካኒ? ማለት እዩ። 47ገሊኦም ካብቶም ኣብኡ ቆይሞም ዝነበሩ ሰባት ነዙይ ምስ ሰምዑ እዙይስ ንኤልያስ እዩ ዝጽውዕ ዘሎ! በሉ። 48ሽዑ ሓደ ኻብኣቶም ጐይዩ፤ ሰፍነግ ወሲዱ ኣብ መጺጽ ኣሊኹ ኣብ ዘንጊ ኣሲሩ ንኽሰትዮ ኣቕረበሉ። 49ገሊኦም ግና ኅደግዎ! ኤልያስ መጺኡ ዘድኅኖ እንተ ኾይኑ ኽንርኢ ኢና! በሉ። 50ኢየሱስ ደጊሙ ብዓብዪ ድምፂ ጸርሐ፤ ነፍሱ ድማ ወፀት። 51እንሆ ኸዓ መጋረጃ ቤተ መቕደስ ካብ ላዕሊ ኽሳዕ ታሕቲ ኣብ ክልተ ተቐደደ፤ ምድሪ ተናወጸት፤ ኣኻውሕ ድማ ተጨደዱ። 52መቓብራትውን ተኸፍቱ፤ ሞይቶም ዝነበሩ ናይ ብዙኃት ቅዱሳን ሬሳታት ድማ ካብ ሞት ተሥኡ። 53ከካብ መቓብሮም ወፂኦም ድኅሪ ትንሣኤኡ ናብታ ቕድስቲ ኸተማ ኣተዉ፤ ንብዙኃትውን ተርኣይዎም። 54እቲ ሓለቓ ሚእትን እቶም ንኢየሱስ ክሕልዉ ምስኡ ዝነበሩን ከዓ ነቲ ምንዋጽ ምድርን ነቲ ዝኾነ ነገራትን ርእዮም እዙይስ እማን ወዲ እግዚኣብሔር እዩ! እናበሉ የመና ፈርኁ። 55ኣብኡ ኸዓ ንኢየሱስ እናኣገልገላኦ ኻብ ገሊላ ጀሚረን ዝተኸተላኦ ብዙኃት ኣንስቲ ብርኁቕ ይዕዘባ ነበራ። 56ካብኣተንውን ማርያም መግደላዊት ማርያም እኖ ያዕቆብን ዮሳን እኖ ደቂ ዘብዴዎስን ነበራ። 57ምስ መሰየ ግና ዮሴፍ ዝተብሃለ ሃብታም ሰብኣይ ካብ ኣርማትያስ መጸ። ንሱ ኸዓ ደቀ መዝሙር ኢየሱስ ነበረ። 58ናብ ጲላጦስ ቀሪቡ ድማ ናይ ኢየሱስ ሥጋ ኽህቦ ለመነ። ሽዑ ጲላጦስ ክህብዎ ኣዘዘ። 59ዮሴፍ ድማ ነቲ ናይ ኢየሱስ ሥጋ ወሲዱ ብጽሩይ ጻዕዳ ሓሪ ገነዞ፤ 60ኣብቲ ኣብ ኰዂሒ ዘውቀሮ ናይ ባዕሉ ሓድሽ መቓብርውን ቀበሮ፤ ሓደ ዓብዪ እምኒ ኣንከባሊሉ ድማ ነቲ ኣፍ መቓብር ዓጽይዎ ኸደ። 61ኣብኡ ኸዓ ማርያም መግደላዊትን እታ ኻልአይታ ማርያምን መንጽር እቲ መቓብር ተቐሚጠን ነበራ። 62ንጽባሒቱ ድኅሪ እታ መዓልቲ ምድላው ሊቃነ ካህናትን ፈሪሳውያንን ተኣከቡ እሞ ናብ ጲላጦስ ከይዶም 63 ጐይታና! እቲ መስሓቲ ብሕይወቱ እንተሎ ድኅሪ ሠለስተ መዓልቲ ኽትሥእ እየ› ከምዝበለ ዘከርና። 64ስለዙይ ደቀ መዛሙርቱ መጺኦም ከይሰርቅዎ ንሕዝቢ ኸዓ ካብ ሞት ተሢኡ ኸይብሉ እሞ ካብ እታ ቐዳመይቲ እታ ዳኅረወይቲ ጌጋ ዝገደደት ከይትኸውንስ ክሳዕ ሣልሳይ መዓልቲ እቲ መቓብር ብጽኑዕ ኽሕሎ ኣዝዝ! በልዎ። 65ጲላጦስ ከዓ ሓለውቲ ኂዝኩም ኪዱ እሞ ከም እትፈልጥዎ ጌርኩም ኣጽኒዕኹም ሓልዉ በሎም። 66ንሳቶም ድማ ኸይዶም ነቲ ናይ መቓብር እምኒ ብማኅተም ኃቲሞም ነቲ መቓብር ብወታደራት ኣጽኒዖም ኣሐለውዎ።
Copyright
Learn More


text:
ንኣምላኽ ቅረቦ
‘እቲ ዘይርአ ባህርዩ፡ ብንጹር ይርአ’
ብኣምላኽ ትኣምን ዲኻ፧ ትኣምን እንተ ዄንካ፡ ብዛዕባ ህልውናኡ ዜረጋግጽ መርትዖ ኸተቕርብ ትኽእልዶ፧ ጥበበኛን ሓያልን ፈቃርን ፈጣሪ ኸም ዘሎ ዚሕብር መርትዖ፡ ኣብ ከባቢና ብብዝሒ እዩ ዘሎ። እዚ መርትዖ እዚ እንታይ እዩ፧ ክሳዕ ክንደይከ እዩ ዜእምን፧ መልሱ ንኽንረኽቦ፡ ነቲ ሃዋርያ ጳውሎስ ኣብ ሮሜ ንዝነበሩ ክርስትያናት ኣብ ዝጸሓፎ መልእኽቲ እተዛረቦ ቓላት ንመርምሮ።
ጳውሎስ፡ “እቲ ብግብሩ ዚፍለጥ ዘይርአ ባህርዩ [ባህሪ ኣምላኽ] ዀነ ናይ ዘለኣለም ሓይሉን ኣምላኽነቱን፡ ካብ ፍጥረት ዓለም ኣትሒዙ ብንጹር ይርአ እዩ፣ ስለዚ፡ ዜመኻንይዎ የብሎምን” በለ። (ሮሜ 1:20) ከምቲ ጳውሎስ ዝጠቐሶ፡ ፈጣሪ ኣብ ፍጥረታቱ ኣሰሩ ገዲፉ እዩ። እስከ እምበኣር፡ ነቲ ጳውሎስ እተዛረቦ ቓላት ኣድቂቕና ንመርምሮ።
ጳውሎስ፡ ባህርያት ኣምላኽ፡ “ካብ ፍጥረት ዓለም ኣትሒዙ” ኺርአ ኸም ዚኽእል ሓቢሩ ኣሎ። እታ ኣብዚ “ዓለም” ተተርጒማ ዘላ ናይ ግሪኽ ቃል፡ ንደቂ ሰብ ደኣ እምበር፡ ንምድሪ ኣይተመልክትን እያ። * ስለዚ ጳውሎስ፡ ሰባት ካብ እተፈጥሩሉ እዋን ኣትሒዞም፡ ንባህርያት ፈጣሪ ዜርኢ መርትዖ፡ ካብቲ ንሱ ዝፈጠሮ ነገራት ኪርእይዎ ኸም ዚኽእሉ እዩ ዚገልጽ ነይሩ።
እዚ መርትዖ እዚ፡ ኣብ ዙርያና እዩ ዘሎ። ኣብ ተፈጥሮ እተሓብአ ዘይኰነስ፡ “ብንጹር ይርአ እዩ።” ፍጥረት፡ ካብቲ ዝነኣሰ ኽሳዕ እቲ ዝዓበየ፡ ፈጣሪ ኸም ዘሎ ጥራይ ዘይኰነስ፡ ዜደንቕ ባህርያት ከም ዘለዎ እውን ብንጹር ይገልጽ እዩ። እቲ ኣብ ፍጥረት ብንጹር ዚርአ ብምስትውዓል እተነድፈ ንድፊ ብዛዕባ ጥበብ ኣምላኽ ዚገልጸልናዶ ኣይኰነን፧ እቲ ብኸዋኽብቲ ዘጌጸ ሰማያትን እቲ ብርቱዕ ማዕበልን ንሓይሊ ኣምላኽ ዚገልጽዶ ኣይኰነን፧ እቲ ንትንሓግና ባህ ዜብል እተፈላለየ ዓይነት ምግብን እቲ ጸሓይ ክትበርቕ ከላ ዀነ ኽትዓርብ ከላ ዚርአ ጽባቐን ኣምላኽ ንደቂ ሰብ ከም ዜፍቅሮም ዚገልጽዶ ኣይኰነን፧—መዝሙር 104:24፣ ኢሳይያስ 40:26።
እቲ መርትዖ ኽሳዕ ክንደይ እዩ ንጹር፧ ኣዝዩ ንጹር ስለ ዝዀነ፡ እቶም ዘይርእይዎን ብኣምላኽ ዘይኣምኑን ሰባት፡ “ዜመኻንይዎ የብሎምን።” ሓደ ምሁር፡ ነዚ ሓሳብ እዚ፡ በዚ ዚስዕብ ምሳሌ ገሊጽዎ ኣሎ፦ ሓደ መራሕ ማኪና ንሓደ፡ “ተመለስ—ናብ ጸጋም ተጠወ” ዚብል ምልክት ዕሽሽ ከም ዝበሎ ጌርና ንሕሰብ። ሓደ ትራፊክ ፖሊስ ምስ ረኣዮ፡ ጠጠው የብሎ እሞ ንኪቕጻዕ ቲኬት ኪጽሕፈሉ ይጅምር። እቲ መራሕ ማኪና፡ ነቲ ምልክት ከም ዘይረኣዮ ኺከራኸር ይፍትን። ይኹን እምበር፡ እቲ ምልክት ብንጹር ስለ ዚርአን እቲ መራሕ ማኪና ኸኣ ናይ ምርኣይ ጸገም ስለ ዘይብሉን እቲ ዘቕረቦ ምኽንያት ተቐባልነት የብሉን። ብዘይካዚ፡ መራሕ ማኪና ብምዃኑ፡ ነቲ ምልክታት እቲ ኺርእዮን ኬቕልበሉን ሓላፍነት ኣለዎ። እቲ ኣብ ፍጥረት ዚርአ፡ ብዛዕባ ኣምላኽ ከኣ ዜረጋግጽ መርትዖ እውን ካብዚ እተፈልየ ኣይኰነን። እቲ “ምልክት” እቲ ብንጹር እዩ ዚርአ። ምስትውዓል ዘለና ፍጡራት ስለ ዝዀንና፡ ነቲ “ምልክት” እቲ ናይ ምርኣይ ተኽእሎ ኣሎና። “ኣይረኣኽዎን” ኢልና ኸነማኻኒ ኣይንኽእልን ኢና።
ፈጣሪ ኣብ ፍጥረታቱ ኣሰሩ ገዲፉ እዩ
እወ፡ ፍጥረት ብዛዕባ ፈጣሪና ብዙሕ እዩ ዚነግረና። ይኹን እምበር፡ ብዛዕባ ኣምላኽ ብዝያዳ ኺገልጸልና ዚኽእል መጽሓፍ እውን ኣሎ፡ እዚ ኸኣ መጽሓፍ ቅዱስ እዩ። እዚ መጽሓፍ እዚ፡ ‘ኣምላኽ ብዛዕባ ምድርናን ብዛዕባ እቶም ዚነብሩላ ሰባትን እንታይ ዕላማ እዩ ዘለዎ፧’ ንዚብል ኣገዳሲ ሕቶ ይምልሰልና እዩ። መልሱ ምፍላጥና ኸኣ፡ ንኣምላኽ ንኽንቀርቦ ኺሕግዘና ይኽእል እዩ። እቲ “ዘይርአ ባህርዩ” ኣብዛ እንነብረላ ዘሎና ዓለም “ብንጹር ይርአ” እዩ። ▪
ንነሓሰ ዚኸውን ንባብ መጽሓፍ ቅዱስ
^ ሕ.ጽ. 5 ብዘይካዚ፡ መጽሓፍ ቅዱስ፡ ን“ዓለም፡” ሓጢኣት ከም ዝፈጸመት እሞ መድሓኒ ኸም ዜድልያ ገይሩ ተዛሪቡላ ኣሎ። ኣብዚ፡ እታ ቓል ንደቂ ሰብ ደኣ እምበር፡ ንምድሪ ኸም ዘይተመልክት ንጹር እዩ።—ዮሃንስ 1:29፣ 4:42፣ 12:47።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
27 ናብ ኢጣልያ ብመርከብ ክንከይድ ስለ እተወሰነ፡ ንጳውሎስን ንገሊኦም ካልኦት እሱራትን ኣሕሊፎም ነቲ ዩልዮስ ዝስሙ ካብ ጭፍራ ኣውጉስጦስ ዝዀነ ሓለቓ ሚእቲ ሃብዎም።
2 ካብ ኣድራሚትስ ብገምገመ ገምገም እስያ ኣብ እትኸይድ መርከብ ደዪብና ነቐልና፣ እቲ ኻብ ተሰሎንቄ ዝዀነ ኣርስጠርኮስ ብዓል መቄዶንያ ምሳና ነበረ።
3 ንጽብሒቱ፡ ኣብ ሲዶን በጻሕና፣ ዩልዮስ ከኣ ንጳውሎስ ሰብኣዊ ርሕራሐ ገበረሉ፡ ናብ ፈተውቱ ኪኸይድን ክንክኖም ኪረክብን ፈቐደሉ።
4 ካብኣ ነቒልና ድማ ንፋስ ኣንጻርና ስለ ዝነበረ፡ ብትሕቲ ቆጵሮስ ተኸዊልና ተጐዓዝና፣
5 ብጥቓ ቂልቅያን ጰምፊልያን ኣቢልና ብማእከል ባሕሪ ተጐዓዝና፣ ኣብታ ኣብ ሉቅያ እትርከብ ሚራ ድማ በጻሕና።
6 ኣብኣ ግና እቲ ሓለቓ ሚእቲ፡ ካብ እስክንድርያ ናብ ኢጣልያ እትኸይድ መርከብ ረኸበ፣ ናብኣ ኸኣ ኣደየበና።
7 ድሕርዚ፡ ብዙሕ መዓልትታት ገፈፍ እናበልና ምስ ተጐዓዝና፡ ብጭንቂ ናብ ክኒዶስ መጻእና፣ ጕዕዞና ኸይንቕጽል ንፋስ ምስ ከልከለና፡ ብትሕቲ ቅሬጥስ ተኸዊልና ብሰልሞና ሓለፍና፣
8 ብጭንቂ ብጸግዒ ጸግዓ ተጓዒዝና፡ ናብታ ኣብ ጥቓ ኸተማ ላስያ እትርከብ ጽቡቕ ወደብ እትብሃል ቦታ መጻእና።
9 ብዙሕ ግዜ ምስ ሓለፈ፡ ጾም መዓልቲ ዕርቂ ሓሊፉ ስለ ዝነበረ፡ ብመርከብ ዚግበር ጕዕዞ ሓደገኛ ብምንባሩ፡ ጳውሎስ ከምዚ ኢሉ ተማሕጸኖም፦
10 “ኣቱም ሰባት፡ እዚ ጕዕዞ እዚ ንጽዕነትን ንመርከብን ጥራይ ዘይኰነስ፡ ንነፍሳትና እውን ጕድኣትን ብዙሕ ጥፍኣትን ከም ዜምጽእ ይርኣየኒ ኣሎ።”
11 እቲ ሓለቓ ሚእቲ ግና ካብቲ ጳውሎስ ዝበሎ፡ ነቲ መራሕ መርከብን ነቲ ዋና መርከብን ሰምዐ።
12 እቲ ወደብ ንምኽራም ዘይጥዕም ስለ ዝነበረ ድማ፡ ካብኡ ኺነቕሉ እሞ፡ እንተ ኽኢሎም ናብቲ ኣብ ቅሬጥስ ዚርከብ ናብ ሰሜናዊ ምብራቕን ደቡባዊ ምብራቕን ገጹ ዝገበረ ወደብ ፊኒቅስ ኣትዮም ኣብኡ ኪኸርሙ፡ መብዛሕትኦም መኸሩ።
13 ንፋስ ደቡብ ብህድኣት ምስ ነፈሰ ኸኣ፡ ከም ሓሳቦም ዝዀነሎም መሲልዎም፡ መልህቕ ኣልዒሎም ብጸግዒ ቅሬጥስ ሓለፉ።
14 ነዊሕ ከይጸንሐ ግና፡ ኤውሮክሊዶን ዚብሃል ብርቱዕ ህቦብላ ንፋስ ተሃንዲዱ መጸ።
15 ነታ መርከብ መንዚዑ ምስ ወሰዳ ኸኣ፡ ነቲ ንፋስ ክትቃወሞ ስለ ዘይከኣለት፡ ናብ ዝወሰዳ ትኺድ ሓደግናያ።
16 ብትሕቲ ኸውሊ ካውዳ እትብሃል ንእሽቶ ደሴት እኳ እንተ ሓለፍና፡ ነታ ብሸነኽ ድሕሪት መርከብ ዝነበረት ጃልባ ግና ብተጋድሎ ኢና ኣድሒንናያ።
17 ምስ ኣደየብዋ ኸኣ፡ ነታ መርከብ ብታሕቲ ብገመድ ኣሲሮም መጻንሒ ገበሩላ፣ መሰረት እታ መርከብ ኣብ ሲርጢስ ባይታ ኸይትንክፍ ፈሪሆም ድማ፡ ነቲ ገመዳት ፈቲሖም ነቲ ጋንጽላ ምስ ጠቕለሉ፡ ከምኡ ኢላ ትኺድ ሓደግዋ።
18 በቲ ህቦብላ ናብዝን ናብትን ንድፋእ ስለ ዝነበርና፡ ንጽብሒቱ ነታ መርከብ ኣቕለሉላ፣
19 ብሳልሰይቲ መዓልቲ ድማ ናውቲ እታ መርከብ ብኣእዳዎም ደርበይዎ።
20 ንሓያሎ መዓልትታት ጸሓይ ኰነ ወይስ ከዋኽብቲ ኸይተራእየ ምስ ጸንሐ እሞ፡ እቲ ህቦብላ እውን እናበርትዓና ምስ ከደ፡ ኵሉ ተስፋ ድሕነትና በነነ።
21 ብዘይ ምግቢ ብዙሕ ምስ ገበሩ ድማ፡ ጳውሎስ ኣብ ማእከሎም ደው ኢሉ ኸምዚ በሎም፦ “ኣቱም ሰባት፡ ምኽረይ ሰሚዕኩም ካብ ቅሬጥስ እንተ ዘይትነቕሉስ፡ እዚ ጕድኣትን ጥፍኣትን እዚ ኣይምረኸበኩምን ነይሩ።
22 ሕጂ ድማ፡ እዛ መርከብ ጥራይ ደኣ እምበር፡ ካባኻትኩም ሓንቲ ነፍሲ እኳ ኣይክትጠፍእን እያ እሞ፡ ክትቀስኑ እምሕጸነኩም ኣለኹ።
23 ከመይሲ፡ በዛ ለይቲ እዚኣ፡ መልኣኽ እቲ ኣነ ዝናቱን ዘገልግሎን ኣምላኽ ኣብ ጥቓይ ደው ኢሉ፡
24 ‘ጳውሎስ፡ ኣይትፍራህ። ኣብ ቅድሚ ቄሳር ደው ክትብል ኣሎካ፣ እንሆ ኸኣ፡ ንዅሎም እቶም ምሳኻ ዚጐዓዙ፡ ኣምላኽ ሂቡካ ኣሎ’ በለኒ።
25 ኣቱም ሰባት፡ ከምቲ ንሱ ዝነገረኒ ኸም ዚኸውን ንኣምላኽ እኣምኖ እየ እሞ፡ ስለዚ ቕሰኑ።
26 ግናኸ፡ ናብ ሓንቲ ደሴት ክንግፋዕ ኢና።”
27 ኣብ መበል ዓሰርተው ኣርባዕተ ለይቲ፡ ኣብ ባሕሪ ኣድርያ ናብዝን ናብትን ክንድፋእ ከለና፡ ፍርቂ ለይቲ ምስ ኰነ፡ እቶም ባሕረኛታት ናብ ምድሪ ዝቐረቡ መሰሎም።
28 መለክዒ ገይሮም ምስ ኣቘሩ ድማ፡ ዕስራ ብቝመት ሰብ ረኸቡ፣ ካብኡ ቝሩብ ሕልፍ ኢሎም፡ ከም ብሓድሽ መለክዒ ገይሮም ኣቘሩ እሞ፡ ዓሰርተው ሓሙሽተ ብቝመት ሰብ ረኸቡ።
29 ምስ ኣኻውሕ ከይንጋጮ ስለ ዝፈርሁ፡ ብሸነኽ ድሕሪት እታ መርከብ ኣርባዕተ መልህቕ ኣውረዱ፣ መዓልቲ ኪኸውን ከኣ ተመነዩ።
30 እቶም ባሕረኛታት ካብታ መርከብ ኪሃድሙ ደልዮም፡ ብሸነኽ ቅድሚት መልህቕ ዜውርዱ መሲሎም ነታ ጃልባ ናብ ባሕሪ ምስ ኣውረድዋ፡
31 ጳውሎስ ነቲ ሓለቓ ሚእትን ነቶም ወተሃደራትን፡ “እዚኣቶም ኣብ መርከብ እንተ ዘይጸኒሖም፡ ንስኻትኩም ክትድሕኑ ኣይትኽእሉን ኢኹም” በሎም።
32 ሽዑ፡ እቶም ወተሃደራት ገመዳት እታ ጃልባ በቲኾም፡ ትውደቕ ሓደግዋ።
33 ኣጋ ጽባሕ ምስ ኰነ፡ ጳውሎስ ንዅላቶም ከምዚ ኢሉ ኣተባብዖም፦ “እንታይ ከም ዚኸውን እናተጸበኹም ገለ ኸይጠዓምኩም ብዘይ ምግቢ፡ ሎሚ መበል ዓሰርተው ኣርባዕተ መዓልትኹም እዩ።
34 እምበኣር፡ እዚ ንድሕነትኩም ስለ ዝዀነ፡ ካብ ሓደ ኻባኻትኩም ጸጕሪ ርእሲ እኳ ኣይክትጠፍእን እያ እሞ፡ ክትበልዑ አተባብዓኩም ኣለኹ።”
35 እዚ ምስ በለ፡ እንጌራ ኣልዒሉ ኣብ ቅድሚ ዅላቶም ንኣምላኽ ኣመስገነ እሞ፡ ቈሪሱ ኺበልዕ ጀመረ።
36 ኵላቶም ድማ ቀሰኑ እሞ በልዑ።
37 ኣብታ መርከብ ዝነበርና ዅላትና ኸኣ፡ 276 ነፍሲ ኢና።
38 በሊዖም ምስ ጸገቡ ድማ፡ ነቲ ስርናይ ናብ ባሕሪ ደርብዮም፡ ነታ መርከብ ኣቕለሉላ።
39 መዓልቲ ምስ ኰነ ኸኣ፡ ነቲ ምድሪ እኳ እንተ ዘየለለይዎ፡ ገምገም ዘለዎ ልሳን ባሕሪ ረኣዩ እሞ፡ እንተ ኽኢሎምሲ፡ ነታ መርከብ ናብኡ ኼብጽሕዋ ቘረጹ።
40 ነቲ መልህቕ በቲኾም ድማ፡ ናብ ባሕሪ ኺወድቕ ሓደግዎ፣ ምስናይዚ እውን መእሰር እቲ መእለይ መርከብ ፈቲሖም፡ ነቲ ጋንጽላ ቕድሚት ንንፋስ ገቲሮም፡ ናብቲ ገምገም ገጾም ከዱ።
41 ብኽልቲኡ ሸነኹ ብባሕሪ እተዀመረ ድበት ምስ ኣጓነፎም፡ መሰረት እታ መርከብ ባይታ ተንከየ፡ ብሸነኽ ቅድሚታ ኸኣ ተሸኽለት እሞ፡ ዘይትንቕነቕ ኰነት፣ ብሸነኽ ድሕሪታ ግና ማዕበል በርቲዕዋ ተሰባበረት።
42 ሽዑ፡ እቶም ወተሃደራት ነቶም እሱራት፡ ሓደ እኳ ሓምቢሱ ምእንቲ ኸየምልጥ ኢሎም፡ ኪቐትልዎም ወሰኑ።
43 እቲ ሓለቓ ሚእቲ ግና ንጳውሎስ ኬድሕኖ ደልዩ፡ ከልከሎም። ነቶም ሓምቢሶም ዚኽእሉ ድማ፡ ዘሊሎም ናብ ባሕሪ ኣትዮም ቅድም ናብ ምድሪ ኺወጹ ኣዘዘ፣
44 እቶም ዝተረፉ ኸኣ፡ ገሊኣቶም ብሉሕ፡ ገሊኣቶም እውን ብስባር እታ መርከብ ኪወጹ ኣዘዘ። በዚ ኸምዚ፡ ኵላቶም ድሒኖም ናብ ምድሪ በጽሑ።
ልኣኽ
ልኣኽ
ግብሪ ሃዋርያት 27
መጽሓፍ ቅዱስ—ትርጕም ሓዳስ ዓለም (ማቴዎስ–ራእይ)
https://www.jw.org/finder?docid=1011452&Book=44&Chapter=27&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D27%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ኣብ ብሪታንያ ምልላይ ኣልኮል ጠጠው ክብል ይግባእ ተባሂሉ…
መቐለ ጥሪ 03//2009(ድወት) ኣብ ብሪታንያ ዝካየድ ምልላይ ኣልኮል መስተ ጠጠው ክብል ከምዝግብኦ ኪኢላታት ጥዕና እንግሊዝ ኣተሓሳሲቦም።
እዞም ኪኢላታት ነዚ ዝገለፁ ሓዱሽ ዝተኻየደ ሓዱሽ መፅናዕቲ ስዒቡ ምልላይ ኣልኮል መስተ ንመናእሰይ ንክጥቀሙ የተባብዕ’ዩ ዝብል ውፅኢት ስዒቡ እዩ።
ትካላት መፍረይቲ ኣልኮል ዝጥቀምዎ ሜላ ምልላይ ንመስተ ዘቃልዕን ህፃናት’ውን ኣብ ግምት ዘየእተወ ከምዝኾነ ኣመላኸቲ እዩ።
ኣብ ዕዳጋ ዝካየድ ምልላይ ኣልኮል ዓርስኻ ብምዕቃብ ጥራሕ ምክልኻል ስለዘይከኣል መንግስቲ ብሪታንያ ነዞም ምልላያት ማዕቐብ ክገብር ይግባእ ኢሎም።
ኣብ ምልላይ ኣልኮል ዘሎ ትሕዝቶን መልእኽትን ህፃናት ብቐሊሉ ንመስተ ኣልኮል ክቃልዑን ቐልጢፎም ኣብትሑት ዕድመ ምስታይ ክጅምሩ ዝገብር እዩ።
መንግስቲ ንጥዕና ዜጋታት ውሕስና ወሲዱ ነዚ ምልላይ ኣልኮል ማዕቐብ ክገብር እቶም ኪኢላታት ጥዕና ኣተሓሳሲቦም።


text:
ካብ ኣዕዋፍ ሰማያት ዚርከብ ትምህርቲ
“በጃኻ . . . ንኣዕዋፍ ሰማያት እውን ጠይቕ እሞ፡ ኪነግራኻ እየን። ካብዚኣቶም ኵሎምሲ፡ ኢድ የሆዋ ነዚ ኸም ዝገበረቶ ዘይፈልጥ መን እዩ፧” —እዮብ 12:7, 9።
ልዕሊ 3,000 ዓመት ይገብር እቲ ሓደ ኻብቶም ኣበዋት ዝነበረ እዮብ፡ ኣዕዋፍ ሰማያት ብዛዕባ ግብርታት ኣምላኽ ብዙሕ ኪምህራና ኸም ዚኽእላ ይፈልጥ ነበረ። እቲ መለለዪአን ዝዀነ ባህሪአን ከም ተምሳል ወይ ከም ምሳሌ ጌርካ ኽትጥቀመሉ እውን ይከኣል እዩ። ኣብ መጽሓፍ ቅዱስ ዚርከብ ብዛዕባ ኣዕዋፍ ሰማያት ዚገልጽ ብዙሕ መግለጺታት፡ ብዛዕባ ህይወትን ብዛዕባ እቲ ምስ ኣምላኽ ዘሎና ርክብን ኣገዳሲ ትምህርቲ ይምህረና እዩ። ሒደት ኣብነታት እስከ ንርአ።
ስፍራ ለዃዂቶ
ተቐማጦ የሩሳሌም፡ ብዛዕባ እተን ሰፈረን ብልምዲ ኣብ ቀጽቀጽ ህንጻ ዚሰርሓ ለዃዂቶ ይፈልጡ ነይሮም እዮም። ገሊኣተን ኣብታ ሰሎሞን ዝሃነጻ ቤተ መቕደስ ሰፊረን ነበራ። በብዓመቱ፡ ኣብ ከባቢ እታ ቤተ መቕደስ ዚሰፍራ ለዃዂቶ፡ ጨቓዊተን ሃዲአን ኬዕብያ ስለ ዚኽእላ ቕሳነት ይስምዐን ነይሩ ኪኸውን ኣለዎ።
እቲ ንመዝሙር 84 ዝጸሓፋ ሓደ ኻብ ደቂ ቆራሕ፡ ኣብ ሸሽዱሽተ ኣዋርሕ ኣብ ቤተ መቕደስ ንሓንቲ ሰሙን የገልግል ስለ ዝነበረ፡ ነቲ ኣብ ከባቢ እታ ቤተ መቕደስ ዚርከብ ሰፈር ጨራሩ የስተብህለሉ ነይሩ እዩ። ከምተን ለዃዂቶ ወትሩ ኣብ ቤት የሆዋ ኺነብር ሃረር ይብል ካብ ምንባሩ እተላዕለ፡ “ኦ የሆዋ ጐይታ ሰራዊት፡ እቲ ዓብዪ ማሕደርካ ኽንደይ ኰን ይፍተወካ! ንኣጸዳት የሆዋ ሃረር እብሎ ኣለኹ፣ እወ፡ ብናፍቖት ተወዲአ ኣለኹ . . . ኦ የሆዋ ጐይታ ሰራዊት፡ ንጉሰይን ኣምላኸይን፡ ኣብ ጥቓ እቲ ዓብዪ መሰውኢኻ ዑፍ እኳ ቤት ረኺባ፣ ለዃዂቶ እውን ጨቓዊታ እተንብረሉ ሰፈር ረኺባ!” ብምባል ጨደረ። (መዝሙር 84:1-3) ንሕናን መንእሰያትናንከ ምስ ጉባኤ ህዝቢ ኣምላኽ ብስሩዕ ንምሕባር ሃረር ንብልን ሞሳና ነርእን ዲና፧—መዝሙር 26:8, 12።
ራዛ ግዜኡ ይፈልጥ
ነብዪ ኤርምያስ፡ “ራዛ እኳ ኣብ ሰማይ ምዱብ ግዜኡ ይፈልጥ” ብምባል ጸሓፈ። ነቲ ራዛ ብምድሪ ተስፋ ሓሊፈን ዚገብራኦ ጕዕዞ ብርግጽ ኣጸቢቑ ይፈልጦ ነይሩ እዩ። ኣብ ጽድያ፡ ካብ ኣፍሪቃ ተበጊሰን ብስንጭሮ ዮርዳኖስ ኣቢለን ናብ ሰሜናዊ ኤውሮጳ ዚጐዓዛ ልዕሊ 300,000 ዚዀና ጸዓዱ ራዛ ተቘጺረን እየን። ኣብ ግዜ ሓጋይ ናብቲ ዚፋረያሉ ቦታ ምእንቲ ኺምለሳ፡ እቲ ዘለወን ተፈጥሮኣዊ መዐቀኒ ግዜ ይነግረን። ከምተን ካልኦት ካብ ቦታ ናብ ቦታ ዚንቀሳቐሳ ኣዕዋፍ፡ “ዚምለሳሉ ግዜ ይሕልዋ” እየን።—ኤርምያስ 8:7።
ኮሊንስ ኣትላስ ኦቭ በርድ ማይግሬሽን ዘርእስታ መጽሓፍ፦ “እቲ ንጕዕዞ ኣዕዋፍ ዚምልከት ዜገርም ሓቂ፡ ተፈጥሮኣዊ ድርኺት ምዃኑ እዩ” ትብል። የሆዋ ኣምላኽ ነተን ካብ ቦታ ናብ ቦታ ዚንቀሳቐሳ ኣዕዋፍ ንወቕትታት ዚምልከት ተፈጥሮኣዊ ጥበብ ኪህበን ከሎ፡ ንሰብ ግና ግዜያትን እዋናትን ናይ ምስትውዓል ክእለት እዩ ሂብዎ። (ሉቃስ 12:54-56) ራዛ ብተፈጥሮኣዊ ጥበብ ዚምርሓ እኳ እንተዀና፡ ሰባት ግና ንኣገዳስነት እቲ ኣብዚ ግዜና ዚፍጸም ዘሎ ፍጻመታት ምእንቲ ኼስተውዕልዎ ዜድልዮም ቀንዲ ነገር ፍልጠት ኣምላኽ እዩ። ብግዜ ኤርምያስ ዝነበሩ እስራኤላውያን ንኸምዚ ዝኣመሰለ ምልክታት ኣየቕልብሉን እዮም ነይሮም። ኣምላኽ ብዛዕባ እቲ ቐንዲ ሽግሮም ኣመልኪቱ ኸምዚ በለ፦ “እንሆ፡ ንቓል የሆዋ ንዒቖምዎ ኣለዉ፣ እንታይ ጥበብ ደኣ ኣለዎም፧”—ኤርምያስ 8:9።
መጽሓፍ ቅዱስ “ዳሕሮት መዓልትታት” ኢሉ ኣብ ዚጽውዖ እዋን ንነብር ከም ዘለና ዜርኢ እኹል መርትዖ ኣሎና። (2 ጢሞቴዎስ 3:1-5) ንስኻኸ፡ ኣብነት ራዛ ብምቕዳሕ ነዚ ‘ምዱብ ግዜ’ ኸተስተብህለሉ ዲኻ፧
ንስሪ ናብ ርሑቕ ይጥምት
ንስሪ ኣብ መጽሓፍ ቅዱስ ብዙሕ ግዜ ተጠቒሱ ንረኽቦ ኢና፣ ኣብ ምድሪ ተስፋ ኸምዚኣቶም ዓይነት ኣዕዋፍ ምርኣይ ልሙድ እዩ ነይሩ። ንስሪ ኻብቲ ኣብ ነዊሕ ጸድፊ ዚርከብ ሰፈሩ ዀይኑ፡ “ምግቡ ይደሊ፣ ኣዒንቱ ናብ ርሑቕ ይጥምታ።” (እዮብ 39:27-29) እቲ ናይ ምርኣይ ክእለቱ ኣዝዩ ሓያል ካብ ምዃኑ እተላዕለ፡ ካብኡ 1 ኪ.ሜ. ርሒቓ ንእትርከብ ማንቲለ ኺርእያ ይኽእል እዩ።
ልክዕ ከምቲ ንስሪ ‘ናብ ርሑቕ ዚጥምት፡’ የሆዋ እውን ብተመሳሳሊ ንመጻኢ ብዚምልከት ክሳዕ ርሑቕ ኪጥምት ይኽእል እዩ። በዚ ኸኣ እዩ የሆዋ፡ “ካብ መጀመርታ፡ መወዳእታኡ፡ ካብ ቀደም ከኣ፡ ገና ዘይተገብረ እነግር እየ” ብምባል ዝኣወጀ። (ኢሳይያስ 46:10) ምኽሪ የሆዋ ምስ እንሰምዕ፡ ካብቲ መዳርግቲ ዘይርከቦ ጥበቡን ምስትውዓሉን ክንጥቀም ንኽእል ኢና።—ኢሳይያስ 48:17, 18።
መጽሓፍ ቅዱስ፡ “እቶም ብየሆዋ ተስፋ ዚገብሩ ግና ሓይሎም ይሕደስ። ከም ንስሪ ብኣኽናፍ ይድይቡ። ይጐይዩ እሞ ኣይሕለሉን” ብምባል ነቶም ኣብ ኣምላኽ ዚውከሉ ሰባት ምስ ንስሪ ኣመሳሲልዎም ኣሎ። (ኢሳይያስ 40:31) ንስሪ ንላዕሊ ንዚድይብ ዓንድታት ምዉቕ ኣየር ተጠቒሙ እዩ ዜንሳፍፍ። ሓንሳእ ምዉቕ ኣየር ምስ ረኸበ፡ ኣኽናፉን ጭራኡን ኣብ ውሽጢ እቲ ኣየር ይዝርግሕ እሞ፡ ንላዕሊ ኽብ እናበለ ይድይብ። ንስሪ ናብ ኣዝዩ ርሑቕ ቦታታት ምእንቲ ኼንሳፍፍ፡ ኣብ ሓይሉ ኣይኰነን ዚምርኰስ። ብተመሳሳሊ፡ እቶም ኣብ የሆዋ ዚውከሉ ሰባት፡ የሆዋ “ኻብ ንቡር ዝሓለፈ ሓይሊ” ኸም ዚህቦም ስለ ዘተስፈዎም፡ ናብኡ ኺጥምቱ ይኽእሉ እዮም።—2 ቈረንቶስ 4:7, 8።
“ከምቲ ደርሆ ንጨቓዊታ ኣብ ትሕቲ ኣኽናፋ እትእክቦም”
የሱስ፡ ቀቅድሚ ሞቱ ንርእሲ ኸተማ ኣይሁድ ኪርእያ ደው በለ። ሽዑ፡ “የሩሳሌም፡ የሩሳሌም፡ ኣቲ ንነብያት እትቐትልን ናብኣ ንእተላእኩ ብዳርባ እምኒ እትጭፍጭፍን፡ ከምቲ ደርሆ ንጨቓዊታ ኣብ ትሕቲ ኣኽናፋ እትእክቦም፡ ክንደይ ሳዕ ኰን እየ ንደቅኺ ኽእክቦም ዝደለኹ! ንስኻትኩም ግና ኣቢኹም” ብምባል ጓሂኡ ገለጸ።—ማቴዎስ 23:37።
ሓደ ኻብቲ ኣዕዋፍ ዘለወን ቀንዲ ተፈጥሮኣዊ ባህርያት ንጨቓዊተን ኬዕቍባ ዘለወን ድሌት እዩ። ከም ደርሁ ዝኣመሰላ ሰፈረን ኣብ መሬት ዚሰርሓ ኣዕዋፍ፡ ሓደጋ ኸይመጽእ ኣዝየን ጥንቁቓት ኪዀና ኣለወን። ሓንቲ ደርሆ፡ ኣሞራ ኣብ ልዕሊኣ ኺዝምቢ እንተ ርእያ፡ ዓው ኢላ ናይ መጠንቀቕታ ጻውዒት ትገብር እሞ፡ እተን ጨቓዊታ ጐይየን ኣብ ትሕቲ ኣኽናፋ ይዕቈባ። እዘን ዕኳኻት ጨቓዊት እዚአን፡ ኣብኡ ኻብ ብርቱዕ ጸሓይን ካብ ከቢድ ዝናምን እውን የጽልላ እየን። የሱስ እውን ብተመሳሳሊ፡ ንተቐማጦ የሩሳሌም መንፈሳዊ ዕቝባ ኺህቦም ይደሊ ነበረ። ሎሚ የሱስ፡ ካብቲ ዘሎና ጾርን ካብቲ ኣብ መዓልታዊ ህይወትና ዜጋጥመና ጭንቀትን፡ ዕረፍትን ዑቝባን ምእንቲ ኽንረክብ ናብኡ ኽንመጽእ ይዕድመና ኣሎ።—ማቴዎስ 11:28, 29።
ብሓቂ እምበኣር፡ ካብ ኣዕዋፍ ብዙሕ ክንምሃር ንኽእል ኢና። ባህርያቶም ክትዕዘብ ከለኻ፡ ነቲ መጽሓፍ ቅዱስ ብምሳልያዊ መገዲ ገይሩ ብዛዕባኦም ዝገለጾ ነገራት ክትዝክሮ ፈትን። ኣብነት ለዃዂቶ ንቤት ኣምልኾ የሆዋ ኸተማስወሉ ይሓግዝካ። ከም ንስሪ ኸተንሳፍፍ ዜኽእለካ ተስፋ ምእንቲ ኺህልወካ፡ ናብ የሆዋ ጠምት። ከምቲ ሓንቲ ደርሆ ንጨቓዊታ እተዕቍቦም፡ ዜዕቍበካ መንፈሳዊ ሓቂ ምእንቲ ኽትረክብ፡ ናብ የሱስ ቅረብ። ኣብነት ራዛ ድማ ንኣገዳስነት እቲ ኣብዚ ግዜና ዚፍጸም ዘሎ ፍጻመታት ነቒሕካ ኽትከታተሎ የዘኻኽርካ።
ብዝያዳ ፍለጥ
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።


text:
Eritrean Embassy, South Africa: ጸብጻብ ኣኼባ ኤርትራውያን ነበርቲ ኣንጎላ
ዜና፣ ኣኼባ ኤርትራውያን ነበርቲ ኣንጎላ
ኣባላት ማሕበረ-ኮም ኤርትራውያን ነበርቲ ኣንጎላ ብዕለት 02/01/2016 ኣኼባ ኣካዪዶም። ኣብቲ ብዛዕባ ዓመታዊ ገምጋም ሓፈሻዊ ንጥፈታት ማሕበረ-ኮም፣ ምፍታሕ ማሕበራዊ ጸገማት ኣባላትን፣ ኣብ ጥሙር ሃገራዊ መኸተ፣ ኣንጻር’ቲ ብኮሚሽን ሰብኣዊ መሰላት ኣብ ልዕሊ ኤርትራ ብጉልባብ ሰብኣዊ መሰላት
ኣብቲ ብኣቦ-መንበር ማሕበረ-ኮምን ኣቦ-መንበር ሽማግለ መኸተ ኤርትራውያን ኣብ ኣንጎላን ዝተመርሐ ኣኼባ፣ እቲ ማሕበር ኣብ ዓመተ 2015 ዘካየዶም ንጥፈታት፣ ወኪል ማሕበረ-ኮም ምስ ኤምባሲ ብምትሕብባር ንዜጋታት ቆንስላዊ ኣገልግሎታት ኣብ ምሃብ ዝተኻየዱ ንጥፈታትን ዘጋጠሙ ብድሆታትን፣ ከምኡውን ኣብ ዜጋታት ዘጋጠሙ ማሕበራዊ፣ ቁጠባዊ፣ ባህላውን ሕጋውን ጸገማትን፣ ማሕበረ-ኮም ንምፍትሖም ዘካየዶም ዕማማትን ሰፊሕ ጸብጻብ ቀሪቡ ተዘቲዩሎም። ኣብዚ ኣጋጣሚ ንጥዕናን ኩነታት መነባብሮን ቁጠባዊ ጸገማትን ህዝቢ እትፈትሕን እትከታተልን ምስ ኣካያዲት ኣካል ማሕበረ-ኮምን ምስ ቤት-ጽሕፈት ኤምባስን እትተሓባበር 5 ዝኣባላታ ሽማግለ ከኣ ቆይማ።
ቀጺሎም ኣብዚ ግዜ’ዚ ኮሚሽን ምጽራይ ሰብኣዊ መሰላት ኣብ ልዕሊ ኤርትራ ብመገዲ መሰረት-ኣልቦ ጸብጻብ፣ ኣብ ልዕሊ ኤርትራ ዝዝርግሖ ዘሎ ክስታት፣ ንኤርትራ ዘይዘቅኑዕ ምስሊ ብምሃብ ዘካይዶ ዘሎ ተጻብኦታትን፣ ንጸለመታትን ሓሶታትን ንምብዳህን ንምፍሻልን ተራ ዜጋታት ኣብዚ ንጡፍ ሃገራዊ መኸተ ኣመልኪቶም ተመያዪጦም። ተሳተፍቲ እቶም ብኮሚሽን ኣብ ልዕሊ ኤርትራ ዝቐርቡ ዘለዉ ክስታት መሰረት-ኣልቦን ካብ ክውንነት ዝረሓቑን ከምዝኾኑ ብምርጋግጽ፣ ነቲ ብኮሚሽን ዝቐረበ ጸብጻብ ብምኹናንን ንሓቀኛ እንታይነት ኮሚሽን ንምቅላዕን ውልቃውን ሓቀኛን ምስክርነት ብምሃብ ንተጻብኦታት ንምፍሻልን ቅሩባት ምዃኖም ኣረጋጊጾም።
ኣብ መወዳእታ ተሳተፍቲ ኣብ ጎድኒ ህዝብን መንግስትን ኤርትራ ደው ብምባል ብጽንዓት ከም ዝምክትዎን፣ ኣብ ዳግመ-ህንጻን ልምዓትን ሃገርን ግቡእ ተርኦም ከምዝጻወቱን ዳግም ኣረጋጊጾም።
ዓወት ንሓፋሽ!


text:
[audioplayer file=”http://sallina.com///audio/Ewanawi-Zaeba/Ewanawi Zaeba-30-08-2016.mp3″]
ብጓል መገዲ ዕንክሊል ምባል ንቃልሲ ዘልምስ ‘ዩ።
እዚ እዋን’ዚ ንህዝቢ ኤርትራ ወሳኒ መድረኽ’ዩ። ኤርትራን ህዝባን ካብ ዓፈናን ባርነታዊ መግዛእቲ ዝናገፍሉ መስርሕ ቃልሲ ሓንጺጽካ ናብ ተግባር እትሰጋገረሉ ዘየደቅስ መድረኽ ኢና በጺሕና ዘሎና። ሃገር ኣብ ከቢድ ቅልዉላው ወዲቓ ትሕቖን’ያ ዘላ።
ህዝቢ ኤርትራ እዛ ጊዜ እንታይ’ኮን ክትወልድ’ያ? እንዳበለ ከብዱ ሓቑፉ ኣብ ዝርበጸሉን ዝያዳ ኣብ ዝጭነቐሉን ዘሎ እዋን ኢና እንርከብ። ኢሳይያስ ንኤርትራ ከም ዝረሰነት ሞቕሎ ጌሩ ዜጋታትና ክቕለዉን ክጥበሱን ንጥፍኣቶም ከየደቐሰ ይሓድር’ሎ። ሕቡእ ኣጀንዳ ኢሳይያስ ንህዝቢ ሓዱሽ ሓሶት እናፈብረኸ ክርዕድን ንጉዳይ ሃገሩ ዘንጊዑ ኣብ ሓሸዉየን ቤላ ቤሉን ክጽመድ ብምግባር ዝፈሓሶ ግብረ እከይ ተንኮላት ናብ ዉልቀ ረብሕኡ ብምዉዓል ዕምሪ ስልጣኑ ንምንዋሕ ዝኣልሞ ዉዲት በብእዋኑ ከም ነፋሒቶ’ዩ ሕብሩ ዝቐያይር ዘሎ።
ንኽፍኣት ግብርን ተንኮላትን ኢሳይያስ ምግላጽ ኣብዩና ኣብ ሓሸዉየ ሸንኮልል ክንብል ተንኮል ኢሳይያስ ባብ ኣርሕዩ። ኣብዚ ቅንያት’ዚ ከም ዓቢ ኣጀንዳ ተጌሩ ኤርትራዉያን ጫዉ ጫዉ እንብለሉ ዘለና ጉዳይ ጉዳይ ባንዴራ ምቅጻል ‘ዩ።
ንገሌና ትእምርቲ ምልክትና ሰለምንታይ ትቓጸል ብዝብል ዓቢ ቁጠዐ ፈጢሩልና ሕርር ኩምትር ክንብል ከሎና ገሌና ክኣ ዘይ ናይ ህግደፍ ምልክት’ያ በራዕራዕ ትበል ዝብል ህልኽ ዝተመልኦ ርእይቶ ክንህብ ንስማዕ።
እዚ ኣጀንዳ ‘ዚ ግን እዋናዊ ድዩ? ዝብል ሕቶ ዘልዕል ሰብ ዳርጋ ኣይስማዕን። ኣዝዩ ተሃዋጺ ዘሰክፍን ጉዳይ ግን ዜጋታትና በብዕለቱ ይሳቐዩ፡ ይቕተሉ፡ ይቓጸሉ ከምዘለዉ ዝዘንጋዕና ንመሰል። እዚ ክኣ ንኢሳይያስ ዓቢ ዓወት’ዩ። ካብ ቅኑዕ መገዲ ቃልስና ኣዉጺኡ ብጓል መገዲ ዕንክሊል ክንብል ዕድል ዝፈጥረሉ’ዩ።
እዋናዊ ጉዳይ ህዝብን ሃገርን ካብዚ ባርነት ከመይ ትናገፍ ዝብል ክኸዉን ኣለዎ። ባንዴራ ኤርትራ ኣብ ዉድብ ሕቡራት ሃገራት ተምበልቢላ ትእምርቲ ኤርትራ ኮይና’ላ። እዛ ባንዴራ’ዚኣ ንኤርትራዉያን ኣይትዉክልን ዝብል ሕቶ ህዝቢ እንተድኣ ሃልዩ ድሕሪ ሓርነት ኤርትራ ብወሳነ ህዝቢ ንኽትቕየር ዝዓግት ነገር የለን። ሕጂ ክቕድም ዘለዎ ጉዳይ ግን ህዝቢ ናይ ምድሓን ዓቢ ኣጀንዳ ኮይኑ እዚ ጉጅለ ብህጹጽ ካብ መንበረ ስልጣን ተኣልዩ እቲ ስልጣን ናብ በዓል ዋና ህዝቢ ምርካብ ‘ዩ ክኸዉን ዘለዎ።
ብጓል መገዲ ዕንክሊል ምባል ንቃልሲ ዘምክን’ዩ። እዚ ተረዲእና ኣብቲ ቀንዲ ኣጀንዳና ኢሳይያስ ናይ ምእላይ ቃልስና ዝያዳ ኣቓልቦን ኣተኩሮን ክንገብረሉ ይግባእ ንብል።


text:
ተወሳኺ ሓበሬታ ብዛዕባ ለበዳ ሸሮኽ ኣብ ኤርትራ
ኣብ ኤርትራ ንሰፊሕ ከባቢታት ሃገርና ዝሸፈነ ለበዳ ሸሮኽ ኣጋጢሙ ከምዘሎ ኣቀዲሙ ተሓቢሩ ኔሩ ። ብመሰረት ካብ ኣብ ውሽጢ ሃገር ካብ ዝርከቡ ምንጭታት ረኺብናዮ ዘሎና ተወሳኺ ሓበሬታ፡ ኣብ ኤርትራ ዘሎ ስርዓት ነዚ ለበዳዚ ዝምልከት ዝኾነ ሓበሬታ ኣይሃበን። እዚ ካብ ሸለልትነትን ንዕቀትን ዝብገስ ምድፋን ሓበሬታ፡ ነቲ ከባብያዊ ጽሬት ብምሕላው፡ ሕማም ምስ ዘጋጥም ድማ ልሙዳት ዝኾኑን ኣብ ዕዳጋ ብቀሊሉ ክርከቡ ዝኽእሉን መድሃኒታት ብምዝርጋሕ፡ ከምኡ ድማ ከም ORS ዝኣመሰሉ ጸረ-ድርቀት ፈሰስቲ ብምውሳድ፡ ኣድላዩ ምስ ዝኸውን ድማ ክታበት ብምዕዳል ጥራይ ብቀሊሉ ክግታእ ዝኽእል ዝነበረ ሕማም፡ ህይወት ብዙሓት ዜጋታት ለኪሙ ኣሎ። ብመሰረት ኣብ ሚኒስትሪ ጥዕና፡ ክፍሊ ከባብያዊ ጥዕና ዘለው ምንጭታትና ክሳብ ሕጂ ኣብ ንኡስ ዞባ ማይምነ 17 ሰባት፡ ኣብ ዓላ 3 ኣባላት ሓይልታት ምክልኻል ኤርትራ፡ ኣብ ንኡስ ዞባ ሞልቂ 3 ሰባት በቲ ለበዳ ሞይቶም ኣለው። ብተወሳኺ ኣብቲ መጀመርያ እዚ ለበዳ ዝተራእየሉ ዞባ ጋሽባርካ፡ ቁጽሮም ዘይተፈለጠ ሰባት ሞይቶም ኣለው። የግዳስ እዚ ናይ ምዉታን ቁጽሪ ነቶም ኣብ ኢድ ሓካይም ዝበጽሑ ሰባት ጥራይ ዝምልከት ብምዃኑ፡ እተን ነቲ ሕማም ክቆጻጸራ ብሃታሃታ ቆይመን ናብቲ ቦታ ዝተላእካ ብኣጻብዕ ዝቁጸሩ ሓካይም ዝሓዛ ጋንታት ድማ ኣብ ማእከላይ ቦታ ጥራይ ዓስኪረን ብምህላወን፡ ኣብቲ ካብ ምዕባለ ዝተነፍገ ርሑቅ ከባቢታት ሃገርና ብዙሓት ሰባት ግዳይ ኮይኖም ከምዘለው ዘማትእ ኣይኮነን።
ብተወሳኺ እቲ ከምቲ ንቡር ነቲ ዜና ክዕፍን ዝወሰነ ስርዓት፡ እቲ ሓበሬታ ሳላ ተባዓት ስለዝተጋወሐ፡ ሓገዝ ክሓትት ከምዝተገደደን፡ ብሓገዝ ዝተረኽበ ሓደስቲ መሳሪሕታት ሕክምና (Brand new medical equipments) ናብ መወከሲ ሆስፒታል ዞባ ጋሽባርካን፡ ዞባ ደቡብን ተላኢኹ ከምዘሎ እቶም ኣቀዲምና ዝተወከስናዮም ምንጭታት ሓቢሮም። ብዛዕባ ዝርዝራት እዚ ሓገዝ ዝረኸብናዮ ዝርዝራዊ ሓበሬታ ግን የሎን።
ምስዚ ኣብ ዝተኣሳሰር ሓበሬታ፡ ህዝቢ ከተማ ኣስመራ ንለበዳ ሸሮኽ ብዝምልከት ነንሕድሕዱ ዝጋጮ ወረታት ኣዝዩ ተጨኒቁ ብምህላው፡ ሕማም ሸሮኽ ቀንዲ መዘራረቢ ኣርእስቲ ከተማ ኣስመራ ኮይኑ ኣሎ። ህዝቢ ብዛዕባዚ ሕማም ዝረኸቦ ሓበሬታ ብመንገዲ ራድዮ ኤረናን፡ ምስዚ ብተዛማዲ ተመሓይሹ ዘሎ መስመር ኢንተርኔት ድማ ብመንገዲ ዓርቢ ሓርነትን ብምዃኑ፡ "እዞም ተቃውምቲ ይሕሹ እንበሪ ካብ መንግስቲስ ተሪፍና ኢና" ኢሉ ክዛረብ ይስማዕ ኣሎ። ከም መርኣያ ናይዚ ድማ ኣብታ ብመንግስቲ እትውነን ተሌቭዥን ኤርትራ ዝነበረ መደብ ዶክተራት ኣብ ስቱድዩ መግለጺ ዝህብ ዝነበረ ዶር. ፡ ካብ ሓደ ተዓዛባይ፡ "ብዛዕባ ሕማም ሸሮኽ እንታይ ትብለና" ተባሂሉ ከምዝተሓተተ፡ እንተኾነ ግን እቲ እቲ ብሓይልታት ጸጥታን ሃገራዊ ድሕነትን እቲ ስርዓት ዝዝወርን፡ ከቢድ ቁጽጽር ዝካየደሉ ማዕከን ዜና፡ ብዛዕባ እዚ ሕማም ዝምልከት ዝኾነ ሓበሬታ ከይመሓላልፍ ከቢድ መጠንቀቅታ ተዋሂብዎ ብምህላው፡ እቲ ሓኪም ነታ ሕቶ ሸፈፍ ኢሉ ክሓልፋ ተቀሲቡ።


text:
ምዕራፍ ዓሰርተው ሽዱሽተ
ኣብ ጐድኒ ናይ ሓቂ ኣምልኾ ቑም
መጽሓፍ ቅዱስ ብዛዕባ ምስሊ ምጥቃም እንታይ እዩ ዚምህር፧
ክርስትያናት ብዛዕባ ሃይማኖታዊ በዓላት እንታይ ኣረኣእያ ኣለዎም፧
ንኻልኦት ሰባት ከየቐየምካ ብኸመይ እምነትካ ኽትገልጸሎም ትኽእል፧
1, 2. ካብ ናይ ሓሶት ሃይማኖት ምስ ወጻእካ፡ እንታይ ሕቶ ኢኻ ንርእስኻ ኽትሓትት ዘሎካ፧ እዚ ኣገዳሲ ዝዀነኸ ስለምንታይ ይመስለካ፧
ከባቢኻ ኸም እተበከለ ፈሊጥካ ንበል። ሓደ ሰብ ብምስጢር መርዚ ኣብ ከባቢኻ ስለ ዝጐሓፈ እዩ ተበኪሉ። ስለዚ ድማ ንህይወትካ ዜስግእ እዩ ዀይኑ። እንታይ ምገበርካ፧ ብዘይ ጥርጥር ካብቲ ቦታ እቲ ምገዓዝካ። ከምዚ ድሕሪ ምግባርካ ግና ‘ተመሪዘ ደዀን እኸውን፧’ ዚብል ሕቶ ኣብ ኣእምሮኻ ይመጸካ እዩ።
2 ምስ ናይ ሓሶት ሃይማኖት ብዚተሓሓዝ እውን ተመሳሳሊ ጕዳይ እዩ ዚልዓል። ከምዚ ዝኣመሰለ ኣምልኾ ብርኹስ ትምህርትታትን ልምድታትን ከም እተበከለ መጽሓፍ ቅዱስ ይምህር እዩ። (2 ቈረንቶስ 6:17) ስለዚ ኸኣ እዩ ኻብታ ሃጸያዊት ግዝኣት ናይ ሓሶት ሃይማኖት ዝዀነት “ዓባይ ባቢሎን” ክትወጽእ ዘሎካ። (ራእይ 18:2, 4) ከምዚ ጌርካዶ፧ እንተ ጌርካ፡ ዚነኣድ እዩ። ካብ ናይ ሓሶት ሃይማኖት ርእስኻ ምፍላይ ወይ ከም እተሰናበትካ ምግላጽ ጥራይ ግና እኹል ኣይኰነን። ድሕሪኡ፡ ንርእስኻ ‘ገለ ኻብቲ ኣሰር ናይ ሓሶት ሃይማኖት ኣሎኒዶ፧’ ኢልካ ኽትሓትት ኣሎካ። ገለ ኣብነታት እስከ ንርአ።
ምስልታትን ኣምልኾ ኣቦሓጎታትን
3. (ሀ) መጽሓፍ ቅዱስ ብዛዕባ ምስሊ ምጥቃም እንታይ ይብል፧ ኣረኣእያ ኣምላኽ ንገሊኦም ምቕባሉ ዚኸብዶም ስለምንታይ ኪኸውን ይኽእል፧ (ለ) ምስ ናይ ሓሶት ኣምልኾ ንእተተሓሓዘ ነገራት እንታይ ኢኻ ኽትገብሮ ዘሎካ፧
3 ገሊኦም ንሓያሎ ዓመታት ኣብ ቤቶም ምስልታት ወይ ቅዱስ ገይሮም ዚርእይዎ ነገራት ይሕዙ እዮም። ንስኻኸ ኸምኡ ኣሎካዶ፧ እንተ ኣልዩካ ብዘይ ምስሊ ናብ ኣምላኽ ምጽላይ ዘይተለምደ ዀይኑ ይስምዓካ ይኸውን። ንገሊኡ ኻብዚ ነገራት እዚ እውን ትፈትዎ ትኸውን። ኣምላኽ እዩ ግና ብኸመይ ኪምለኽ ከም ዚግባእ ኪውስን ዘለዎ፣ መጽሓፍ ቅዱስ ከኣ ኣምላኽ ብምስሊ ጌርና ኸነምልኾ ኸም ዘይደሊ እዩ ዚነግረና። (ዘጸኣት 20:4, 5 ኣንብብ፣ መዝሙር 115:4-8፣ ኢሳይያስ 42:8፣ 1 ዮሃንስ 5:21) ስለዚ፡ ምስ ናይ ሓሶት ኣምልኾ ዚተሓሓዝ ዝዀነ ይኹን ነገር ብምውጋድ፡ ኣብ ጐድኒ ናይ ሓቂ ኣምልኾ ኽትቀውም ትኽእል ኢኻ። ንናይ ሓሶት ኣምልኾ፡ ከምቲ የሆዋ ‘ፍንፉን’ ገይሩ ዚርእዮ ጌርካ ኽትርእዮ ኣሎካ።—ዘዳግም 27:15።
4. (ሀ) ኣምልኾ ኣቦሓጎታት ከንቱ ምዃኑ ብኸመይ ንፈልጥ፧ (ለ) የሆዋ ንህዝቡ ኣብ ዝዀነ ይኹን መናፍስትነት ከይሳተፉ ዝኸልከሎም ስለምንታይ እዩ፧
4 ኣምልኾ ኣቦሓጎታት እውን ኣብ ብዙሓት ናይ ሓሶት ሃይማኖታት ልሙድ እዩ። ገሊኦም ኣብ መጽሓፍ ቅዱስ ዚርከብ ሓቂ ቕድሚ ምፍላጦም፡ ምዉታት ኣብ ዘይርአ ዓለም ከም ዚነብሩን ንህያዋን ኪሕግዙ ወይ ኪጐድኡ ኸም ዚኽእሉን ይኣምኑ ነይሮም እዮም። ምናልባት ንስኻ እውን ንዝሞቱ ኣቦሓጎታትካ ንምሕጓስ ብዙሕ ጻዕሪ ትገብር ኔርካ ትኸውን። ከምቲ ኣብ ምዕራፍ 6 እዛ መጽሓፍ እዚኣ እተመሃርካዮ ግና፡ ምዉታት ዋላ ሓንቲ ኣይፍለጦምን እዩ። እምበኣር፡ እቲ ምሳታቶም ርክብ ንምግባር ዚግበር ጻዕሪ ኸንቱ እዩ። እቲ ኻብ ምዉታት ዝመጸ ዚመስል ዝዀነ ይኹን መልእኽቲ፡ ብሓቂ ኻብ ኣጋንንቲ እዩ ዚመጽእ። ስለዚ ኸኣ እዩ የሆዋ ንእስራኤላውያን ምስ ምዉታት ንምዝራብ ከይፍትኑ ወይ ኣብ ዝዀነ ይኹን መናፍስትነት ከይሳተፉ ዝኸልከሎም።—ዘዳግም 18:10-12 ኣንብብ።
5. ምስሊ ምጥቃም ወይ ንኣቦሓጎታት ምምላኽ ክፋል እቲ ኣቐዲምካ እትስዕቦ ሃይማኖት እንተ ነይሩ፡ እንታይ ኢኻ ኽትገብር እትኽእል፧
5 ምስሊ ምጥቃም ወይ ንኣቦሓጎታት ምምላኽ ክፋል እቲ ኣቐዲምካ እትስዕቦ ዝነበረ ኣምልኾ እንተ ነይሩ፡ እንታይ ኢኻ ኽትገብር እትኽእል፧ ኣምላኽ ነዚ ነገራት እዚ ብኸመይ ከም ዚርእዮ ንዚገልጽ ኣብ መጽሓፍ ቅዱስ ዚርከብ ሓሳባት ኣንብብን ኣስትንትነሉን። ኣብ ጐድኒ ናይ ሓቂ ኣምልኾ ኽትቀውም ከም እትደሊ መዓልታዊ ንየሆዋ ብጸሎት ንገሮ፣ ምስ ሓሳባቱ ኽትሰማማዕ ኪሕግዘካ ኸኣ ለምኖ።—ኢሳይያስ 55:9።
ልደት ብቐዳሞት ክርስትያናት ኣይብዓልን እዩ ነይሩ
6, 7. (ሀ) ልደት ናይ ምንታይ በዓል ከም ዝዀነ እዩ ዚንገር፧ ቀዳሞት ደቀ መዛሙርቲ የሱስከ ነዚ ኣብዒሎምዎዶ፧ (ለ) ብግዜ እቶም ቀዳሞት ደቀ መዛሙርቲ የሱስ ልደት ምብዓል ምስ ምንታይ እዩ ዚተሓሓዝ ነይሩ፧
6 ሓደ ሰብ ምስ በዓላት እተተሓሓዘ ዜቕርቦ ኣምልኾ ብናይ ሓሶት ሃይማኖት ኪብከል ይኽእል እዩ። ንኣብነት፡ በዓል ልደት እስከ ንውሰድ። ኣብ በዓል ልደት፡ የሱስ ክርስቶስ እተወልደሉ ዕለት ከም ዚዝከር እዩ ዚዝረብ። ዳርጋ ዅለን ክርስትያናት ኢና ዚብላ ሃይማኖታት እውን የብዕላኦ እየን። እንተዀነ ግና፡ ኣብ ቀዳማይ ዘመን ዝነበሩ ደቀ መዛሙርቲ የሱስ ከምዚ ዝኣመሰለ በዓል ከም ዘብዓሉ ዚገልጽ መርትዖ የልቦን። ሴክሬድ ኦሪጅንስ ኦቭ ፕሮፋውንድ ቲንግስ ዘርእስታ መጽሓፍ፡ “ካብቲ ክርስቶስ እተወልደሉ ኣትሒዙ ንኽልተ ዘመን ዚኸውን፡ ብልክዕ መዓስ ከም እተወልደ ዋላ ሓደ ሰብ ኣይፈልጥን እዩ ነይሩ፣ ብዛዕባ እዚ ዚግደሱ እውን ብዙሓት ኣይነበሩን” በለት።
7 ደቀ መዛሙርቲ የሱስ ነታ እተወልደላ ዕለት ብልክዕ እኳ እንተ ዚፈልጥዋ፡ ኣይመብዓልዋን ነይሮም። ስለምንታይ፧ ምኽንያቱ ዘ ዎርልድ ቡክ ኢንሳይክሎፔድያ ብዛዕባ ቐዳሞት ክርስትያናት፡ “ልደት ናይ ዝዀነ ይኹን ሰብ ምብዓል ከም ልምዲ ኣረማውያን ገይሮም ይርእይዎ” ምንባሮም ትገልጽ። ኣብ መጽሓፍ ቅዱስ ተገሊጹ ዚርከብ ልደት እተባዕለሉ ኽልተ ኣጋጣሚ፡ ናይቶም ንየሆዋ ዘየምልኹ ኽልተ ገዛእቲ እዩ። (ዘፍጥረት 40:20፣ ማርቆስ 6:21) ንኽብሪ ኣረማውያን በዓላት ተባሂሉ እውን እተወልዱሉ ዕለት ይብዓል ነበረ። ንኣብነት፡ ኣብ 24 ግንቦት ሮማውያን ነታ ዲያና እትብሃል ኣምላኽ እተወልደትሉ ዕለት የብዕሉ ነበሩ። ኣብታ እትቕጽል መዓልቲ ኸኣ እቲ ናይ ጸሓይ ኣምላኽ ዚብሃል ኣፖሎ እተወልደሉ ዕለት ይብዓል ነበረ። ስለዚ፡ ምብዓል ልደት ምስ ኣረማውነት እምበር ምስ ክርስትና ኣይተሓሓዝን እዩ።
8. ኣብ መንጎ ምብዓል ልደትን ማሪታዊ እምነትን ዘሎ ምትእስሳር ግለጽ።
8 ኣብ ቀዳማይ ዘመን ዝነበሩ ክርስትያናት፡ ልደት የሱስ ዘየብዓሉሉ ኻልእ ምኽንያት እውን ነይርዎም እዩ። ልደት ምብዓል ምስ ማሪታዊ እምነት ይተሓሓዝ ምንባሩ ይፈልጡ ነይሮም ኪዀኑ ይኽእሉ እዮም። ንኣብነት፡ ሓያሎ ጥንታውያን ግሪኻውያንን ሮማውያንን፡ ሰብ ኣብ ዚውለደሉ እዋን ሓደ መንፈስ ኣብ ልደቱ ኸም ዚርከብን ኣብ ምሉእ ህይወቱ ኸም ዜዕቍቦን ይኣምኑ ነበሩ። ዘ ሎር ኦቭ በርዝደይስ ዘርእስታ መጽሓፍ፡ “እዚ መንፈስ እዚ ምስቲ እቲ ውልቀ ሰብ እተወልደላ ዕለት ዝልደቱ ኣምላኽ ምስጢራዊ ርክብ ኣለዎ” ትብል። የሆዋ በቲ ንየሱስ ብዝዀነ ይኹን መገዲ ምስ ማሪታዊ እምነት ዜተሓሕዞ በዓል ከም ዘይሕጐስ እተረጋገጸ እዩ። (ኢሳይያስ 65:11, 12) እሞ ደኣ ልደት ብዙሓት ሰባት ዜብዕልዎ በዓል ዝዀነ ብኸመይ እዩ፧
መበቈል በዓል ልደት
9. የሱስ እተወልደላ ዕለት 25 ታሕሳስ እያ ተባሂላ ኽትብዓል ዝጀመረት ብኸመይ እያ፧
9 ካብቲ የሱስ ኣብ ምድሪ ዝነበረሉ ብኣማእታት ዚቝጸር ዓመታት ጸኒሑ እዩ ሰባት ኣብ 25 ታሕሳስ (ብኣቈጻጽራ ግእዝ ኣብ 29 ታሕሳስ) በዓል ልደት ኬብዕሉ ዝጀመሩ። ብመሰረት መርትዖታት፡ የሱስ ኣብ ጥቅምቲ ስለ እተወልደ፡ እዛ ዕለት እዚኣ፡ ንሱ እተወልደላ ዕለት ኣይኰነትን። * ስለምንታይ ደኣ እያ እሞ 25 ታሕሳስ እተመርጸት፧ ክርስትያናት ኢና ዚብሉ ሰባት፡ “እታ መዓልቲ ምስቲ ‘መዓልቲ ምውላድ እታ ዘይትሰዓር ጸሓይ’ ዜመልክት ዝነበረ ናይ ሮማ ኣረማዊ በዓል ክትሰማምዓሎም ስለ ዝደለዩ” እዩ ኪኸውን ዚኽእል። (ዘ ኒው ኢንሳይክሎፔድያ ብሪታኒካ) ኣብቲ ቘራሪ ወርሓት፡ ጸሓይ ኣዝያ ዝደኸመት ኣብ እተመስለሉ እዋን፡ ኣረማውያን ነዛ ምንጪ ሙቐትን ብርሃንን ካብቲ ርሒቓትሉ ዘላ ኽትምለሶም ኢሎም በዓላት ይገብሩ ነበሩ። እታ ጸሓይ ክትምለስ እትጅምረላ ዕለት ከኣ 25 ታሕሳስ ጌርካ ትርአ ነበረት። መራሕቲ ሃይማኖት ንኣረማውያን ሃይማኖቶም ኬቐይሩ ኢሎም ነዚ በዓል እዚ ብምቕባል፡ “ክርስትያናዊ” ኸም ዚመስል ገበርዎ። *
10. ኣቐድም ኣቢሉ ኣብ ዝነበረ እዋናት፡ ገሊኦም ሰባት በዓል ልደት ዘየብዕሉ ዝነበሩ ስለምንታይ እዮም፧
10 በዓል ልደት ኣረማዊ መበቈል ከም ዘለዎ ኻብ ዚፍለጥ ነዊሕ ኰይኑ እዩ። ካብ ቅዱሳት ጽሑፋት ዝመንጨወ ብዘይምዃኑ፡ ኣብ መበል 17 ዘመን ኣብ ዓዲ እንግሊዝን ኣብ ገሊኡ ግዝኣታት ኣመሪካን ከይብዓል ተኣጊዱ ነበረ። ልደት ኣብ ዚብዓለሉ ዕለት ናብ ስራሕ ዘይወፈረ ሰብ ድማ መቕጻዕቲ ይኸፍል ነበረ። ነዊሕ ከይጸንሐ ግና እዚ ናይ ጥንቲ ልምዲ ናብ ዝነበሮ ተመልሰ፡ ሓድሽ ልምድታት እውን ተወሰኾ። ከም ብሓድሽ ዓብዪ በዓል ኰነ፣ ኣብ ብዙሓት ሃገራት ከኣ ነዚ ቦታኡ ሒዙ ኣሎ። እቶም ንኣምላኽ ኬሐጕሱ ዚደልዩ ግና በዓል ልደት ምስ ናይ ሓሶት ሃይማኖት ምትእስሳር ስለ ዘለዎ ኣየብዕልዎን እዮም፣ ዝዀነ ይኹን ካብ ኣረማዊ ኣምልኾ ዝመንጨወ ኻልእ በዓል እውን ኣየብዕሉን እዮም። *
መበቈል በዓላት ብሓቂ የገድሰና ድዩ፧
11. ገሊኦም ሰባት በዓላት ዜብዕሉ ስለምንታይ እዮም፧ ቀንዲ ኼገድሰና ዘለዎ ጕዳይ ግና እንታይ ኪኸውን ይግባእ፧
11 ገሊኦም ሰባት ከም ልደት ዝኣመሰለ በዓላት ኣረማዊ መበቈል ከም ዘለዎ ዚሰማምዑሉ እኳ እንተ ዀኑ፡ እንተ ተባዕለ ግና ጌጋ ዘይብሉ ዀይኑ ይስምዖም። ከመይሲ፡ ብዙሓት ሰባት ነዚ በዓላት እዚ ኼብዕሉ ኸለዉ ብዛዕባ ናይ ሓሶት ኣምልኾ ኣይኰኑን ዚሓስቡ። ብዘይካዚ እውን ኣባላት ስድራ ቤት ኪተኣኻኸቡ ኣጋጣሚ ይኸፍት እዩ። ከምኡ ድዩ ዚስምዓካ፧ ከምኡ እንተ ዀይኑ፡ ኣብ ጐድኒ ናይ ሓቂ ኣምልኾ ኸይትቐውም ዜጸግመካ ዘሎ ፍቕሪ ስድራ ቤት ደኣሉ እምበር ፍቕሪ ናይ ሓሶት ሃይማኖት ኣይኰነን። እቲ መስራቲ ስድራ ቤት ዝዀነ የሆዋ ምስ ቤተ ሰብካ ጽቡቕ ርክብ ኪህልወካ ኸም ዚደሊ ተኣማመን። (ኤፌሶን 3:14, 15) ነዚ ኣብ መንጎኹም ዘሎ ፍቕሪ ግና ኣምላኽ ብዚቕበሎ መገዲ ኸተደልድሎ ትኽእል ኢኻ። ሃዋርያ ጳውሎስ ብዛዕባ እቲ ቐንዲ ኼገድሰና ዘለዎ ጕዳይ፡ “ብጐይታ ተቐባልነት ዘለዎ እንታይ ምዃኑ ብቐጻሊ መርምሩ” በለ።—ኤፌሶን 5:10።
12. ሕማቕ መበቈል ካብ ዘለዎ ልምድታትን በዓላትን ክንርሕቕ ዘሎና ስለምንታይ ምዃኑ ብመብርሂ ኣረድእ።
12 መበቈል በዓላት ምስቲ ሕጂ ዚብዓለሉ ዅነታት ብዙሕ ምትሕሓዝ ዘይብሉ ዀይኑ ይሰምዓካ ይኸውን። ንምዃኑ መበቈል በዓላት ብሓቂ ኣገዳሲ ድዩ፧ እወ! በዚ ዚስዕብ መብርሂ እስከ ንመልከቶ። ኣብ ጐሓፍ ሓንቲ ካራሜላ ተደርብያ ርኢኻ ንበል። ኣልዒልካ ምብላዕካያዶ፧ ኣይፋልን! ከመይሲ፡ እታ ካራሜላ ጽርይቲ ኣይኰነትን። በዓላት እውን ከም ካራሜላ ዚብሃግ እኳ እንተ መሰለ፡ ካብ ዘይንጹህ ቦታታት እተወስደ እዩ። ኣብ ጐድኒ ናይ ሓቂ ኣምልኾ ምእንቲ ኽንቀውም፡ ከምቲ ንናይ ሓቂ ኣምለኽቲ “ርኹስ ኣይትተንክዩ” ዝበሎም ነብዪ ኢሳይያስ ዝነበሮ ዓይነት ኣረኣእያ ኺህልወና ኣለዎ።—ኢሳይያስ 52:11።
ምስ ካልኦት ብምስትውዓል ተመላለስ
13. ኣብ በዓላት ምስ ዘይትሳተፍ እንታይ ጸገማት ኬጋጥመካ ይኽእል፧
13 ኣብ በዓላት ምስታፍ ምስ ገደፍካዮ፡ ጸገማት ኬጋጥመካ ይኽእል እዩ። ንኣብነት፡ መሳርሕትኻ ኣብቲ እትሰርሓሉ ቦታ ንበዓላት ኣብ ዚግበር ንጥፈታት ንምንታይ ከም ዘይትሳተፍ ይሓትቱኻ ይዀኑ። ኣብ በዓል ልደት ህያብ እንተ ተዋሂቡካ እንታይ ኢኻ እትገብር፧ ነቲ ህያብ ምቕባል ጌጋ ድዩ፧ ብዓልቲ ቤትካ ኸም ናትካ ዓይነት እምነት እንተ ዘይብላኸ፧ ደቅኻ በዓላት ብዘይምብዓሎም እተጠልዩ ዀይኑ ኸይስምዖም እንታይ ክትገብር ትኽእል፧ ሰበይቲ እንተ ዄንኪ እውን እዚ ጸገማት እዚ እንተ ኣጋጠመኪ እንታይ ኢኺ እትገብሪ፧
14, 15. ሓደ ሰብ ምስ በዓል ብምትሕሓዝ ሰናይ ትምኒቱ እንተ ገሊጹልካ ወይ ህያብ ኪህበካ እንተ ደልዩ እንታይ ኢኻ ኽትገብር እትኽእል፧
14 ንነፍሲ ወከፍ ዜጋጥመካ ዅነት ብኸመይ ከም እትፈትሖ ንምፍላጥ ከተመዛዝን የድልየካ። ንኣብነት፡ ሓደ ሰብ ኣብ ሰላምታኡ ንበዓል ብዚምልከት ሰናይ ትምኒቱ እንተ ገሊጹልካ፡ ከተመስግኖ ጥራይ ትኽእል ኢኻ። ምናልባት ግና እቲ ኸምዚ ዝበለካ ሰብ መዓልታዊ እትረኽቦ ወይ ምሳኻ ዚሰርሕ ሰብ ይኸውን። ከምዚ ምስ ዚኸውን፡ ምናልባት ዝያዳ ኽትገልጸሉ ትደሊ ትኸውን። ኵሉ ሳዕ ግና ብሜላ ተዛረብ። መጽሓፍ ቅዱስ፡ “ንነፍሲ ወከፍ ከመይ ጌርኩም ክትምልሱ ኸም ዚግብኣኩም ምእንቲ ኽትፈልጡ፡ ዘረባኹም ብጨው እተቓመመ፡ ኵሉ ሳዕ ጥዑም ይኹን” ይብል። (ቈሎሴ 4:6) ክብሮም ዚትንክፍ ነገር ከይትገብር ተጠንቀቕ። ኣብ ክንዳኡስ፡ ብሜላ ኣቕዋምካ ግለጸሎም። ህያብ ምሃብን ምትእኽኻብን ከም ዘይትጸልእ፡ የግዳስ ኣብ ካልእ ኣጋጣሚ ነዚ ኽትገብሮ ኸም እትመርጽ ንጹር ግበረሎም።
15 ሓደ ሰብ ህያብ ኪህበካ እንተ ደለየኸ፧ ብዓብዪኡ ኣብቲ ዅነታት እዩ ዚምርኰስ። እቲ ወሃቢ፡ “ነዚ በዓል እዚ ኸም ዘይተብዕል እፈልጥ እየ። ኰይኑ ግና፡ ነዛ ህያብ ክህበካ እደሊ እየ” ይብለካ ይኸውን። ኣብ ትሕቲ ኸምዚ ዝኣመሰለ ዅነታት ነቲ ህያብ ምቕባል፡ ኣብቲ በዓል ምስታፍ ከም ዘየመልክት ኰይኑ ይስምዓካ ይኸውን። ርግጽ እዩ፡ እቲ ወሃቢ ንእምነትካ ዘይፈልጦ እንተ ዀይኑ፡ ነቲ በዓል ከም ዘይተብዕሎ ኽትገልጸሉ ትኽእል ኢኻ። እዚ ድማ ህያብ እናተቐበልካ ኽነስኻ፡ ኣብቲ ኣጋጣሚ እቲ ስለምንታይ ህያብ ከም ዘይሃብካዮ ኺርድኦ ይሕግዞ። በቲ ኻልእ ሸነኽ ከኣ ንእምነትካ ጠቢቕካ ኸም ዘይትስዕቦ ወይ ስጋዊ ረብሓ ንምርካብ ከም እትምብርከኽ ንምርኣይ ተባሂሉ ዚውሃበካ እንተ ዀይኑ፡ ምቕባሉ ጥበባዊ ኣይኰነን።
ምስ ኣባላት ስድራ ቤትካ ኣብ ዘሎካ ርክብከ፧
16. ምስ በዓላት ኣብ ዚተሓሓዝ ጕዳይ ብኸመይ ኢኻ ብሜላ ኽትረዳዳእ እትኽእል፧
16 ኣባላት ስድራ ቤትካ ኸም ናትካ ዓይነት እምነት ዘይብሎም እንተ ዀይኖምከ፧ ኣብዚ እውን ሜላ ኺህልወካ ኣለዎ። ብዛዕባ ዅሉ እቲ ቤተ ሰብካ ኼብዕልዎ ዝደለዩ ልማድ ወይ በዓል ክትታረኽ ኣየድልየካን እዩ። ኣብ ክንዳኡስ፡ ከምቲ ንኣረኣእያኻ ኬኽብሩልካ እትደሊ፡ ንኣረኣእያኦም እውን ኣኽብረሎም። (ማቴዎስ 7:12 ኣንብብ።) ኣብቲ በዓል እቲ ተሳታፊ ኺገብረካ ኣብ ዚኽእል ዝዀነ ይኹን ተግባር ኣይትእቶ። ኰይኑ ግና፡ ምስቲ በዓል ናይ ብሓቂ ኣብ ዘይተሓሓዝ ጕዳያት ሚዛናዊ ዄንካ ስጕምቲ ውሰድ። ርግጽ እዩ፡ ከምዚ ኺብሃል ከሎ ወትሩ ሰናይ ሕልና ኸም ዚህልወካ ዚገብር ስጕምቲ ጥራይ ኢኻ ኽትወስድ ዘሎካ።—1 ጢሞቴዎስ 1:18, 19 ኣንብብ።
17. ካልኦት በዓላት ኬብዕሉ ኸለዉ ደቅኻ እተጠልዩ ዀይኑ ምእንቲ ኸይስምዖም እንታይ ክትገብር ትኽእል፧
17 ደቅኻ ቕዱስ ጽሑፋዊ ዘይኰነ በዓላት ብዘይምብዓሎም እተጠልዩ ዀይኑ ምእንቲ ኸይስምዖም እንታይ ክትገብር ትኽእል፧ እዚ ብዓብዪኡ ኣብቲ ኣብ ካልእ እዋን እትገብሮ ነገራት እዩ ዚምርኰስ። ገሊኦም ወለዲ ንደቆም ህያባት ንምሃብ ግዜ ይምድቡ እዮም። ሓደ ኻብቲ ንደቅኻ ኽትህቦም እትኽእል ዝበለጸ ውህበት ግዜኻን ፍቕራዊ ቘላሕታኻን እዩ።
ብናይ ሓቂ ኣምልኾ ተመላለስ
18. ኣብ ክርስትያናዊ ኣኼባታት ምእካብ ኣብ ጐድኒ ናይ ሓቂ ኣምልኾ ኽትቀውም ብኸመይ ይሕግዘካ፧
18 ንኣምላኽ ምእንቲ ኸተሐጕስ፡ ንናይ ሓሶት ኣምልኾ ነጺግካ ኣብ ጐድኒ ናይ ሓቂ ኣምልኾ ኽትቀውም ኣሎካ። እዚ እንታይ የጠቓልል፧ መጽሓፍ ቅዱስ፡ “ንፍቕርን ንሰናይ ግብርን ንምንቕቓሕ ኣብ ንሓድሕድና ነስተብህል። ንሓድሕድና ንተባባዕ እምበር፡ ከምቲ ገሊኦም ልማድ ዚገብርዎ፡ ኣኼባና ኣይንሕደግ። እታ መዓልቲ እቲኣ ትቐርብ ከም ዘላ ኽትርእዩ ኸለኹም ከኣ፡ ነዚ ብዝያዳ ግበርዎ” ይብል። (እብራውያን 10:24, 25) ክርስትያናዊ ኣኼባታት ንኣምላኽ በቲ ንሱ ዚቕበሎ መገዲ ኸተምልኾ ዜኽእለካ ዜሐጕስ ኣጋጣሚ እዩ። (መዝሙር 22:22፣ 122:1) ኣብዚ ኣኼባታት እዚ እሙናት ክርስትያናት ንሓድሕዶም ‘ይተባብዑ’ እዮም።—ሮሜ 1:12።
19. ብዛዕባ እቲ ኻብ መጽሓፍ ቅዱስ እተመሃርካዮ ነገር ንኻልኦት ምንጋር ኣገዳሲ ዝዀነ ስለምንታይ እዩ፧
19 ካልእ ኣብ ጐድኒ ናይ ሓቂ ኣምልኾ ኽትቀውም ዜኽእለካ ኸኣ፡ ንሰባት ብዛዕባ እቲ ምስ ናይ የሆዋ መሰኻኽር ኣብ እትገብሮ መጽናዕቲ ዝፈለጥካዮ ነገራት ምንጋር እዩ። ብዙሓት ሰባት በቲ ኣብዛ ዓለም እዚኣ ዘሎ እከይ ብሓቂ “እህህ ዚብሉን ዚግዕሩን” እዮም። (ህዝቅኤል 9:4) ምናልባት ከምዚ ዓይነት ስምዒት ዘለዎም ሰባት ትፈልጥ ትኸውን። ንምንታይ ብዛዕባ እቲ ኣብ መጽሓፍ ቅዱስ እተመስረተ ተስፋኻ ዘይተዘራርቦም፧ ምስ ናይ ሓቂ ክርስትያናት ምስ እትቀራረብን ንኻልኦት ብዛዕባ እቲ እተመሃርካዮ ኣብ መጽሓፍ ቅዱስ ዚርከብ ዜደንቕ ሓቂ ምስ እትነግሮምን፡ ዝዀነ ይኹን ምስ ናይ ሓሶት ኣምልኾ ንእተተሓሓዘ ልምድታት ዝነበረካ ባህጊ በብቝሩብ ኪሃስስ እዩ። ኣብ ጐድኒ ናይ ሓቂ ኣምልኾ እንተ ቜምካ፡ ኣዚኻ ኸም እትሕጐስን ብዙሕ በረኸት ከም እትረክብን ኣይትጠራጠር።—ሚልክያስ 3:10።
^ ሕ.ጽ. 9 ኣብታ “የሱስ ኣብ ታሕሳስ ድዩ ተወሊዱ፧” ዘርእስታ መመላእታ ጽሑፍ ተወከስ።
^ ሕ.ጽ. 9 ሳተርናልያ ዚብሃል በዓል እውን 25 ታሕሳስ ክትምረጽ ኣበርክቶ ገይሩ እዩ። እዚ ንኽብሪ ናይ ሮማ ኣምላኽ ሕርሻ ዚግበር በዓል ካብ 17-24 ታሕሳስ እዩ ዚብዓል ነይሩ። ኣብቲ ግዜ እቲ ድግስን ፈንጠዝያን ይገብሩ፡ ህያብ ድማ ይውሃሃቡ ነበሩ።
^ ሕ.ጽ. 10 ናይ ሓቂ ክርስትያናት ንኻልእ በዓላት ብኸመይ ከም ዚርእይዎ ሓበሬታ ንምርካብ ኣብታ “በዓላት ከነብዕል ግቡእ ድዩ፧” ዘርእስታ መመላእታ ጽሑፍ ተወከስ።


text:
ኣብ መላእ ዓለም ክንደይ ዚኣኽሉ ናይ የሆዋ መሰኻኽር ኣለዉ፧
ንኣባላትኩም እትቘጽርዎም ብኸመይ ኢኹም፧
ከም ናይ የሆዋ መሰኻኽር ጌርና እንቘጽሮም ነቶም ኣብ ወወርሒ ብስራት መንግስቲ ኣምላኽ ብንጥፈት ዚሰብኩ ጥራይ ኢና። (ማቴዎስ 24:14) እዚ ኸኣ፡ ነቶም ተጠሚቖም ናይ የሆዋ ምስክር ዝዀኑን ገና ዘይተጠምቁ ኽነሶም ኣብ ዕዮ ስብከት ኪካፈሉ ዝበቑዑን የጠቓልል።
ሓደ ሰብ ኣባል ኪኸውን እንተ ደልዩ ገንዘብ ኪኸፍል የድልዮ ድዩ፧
ኣይየድልዮን። ሓደ ሰብ ናይ የሆዋ ምስክር ኪኸውን ወይ ከኣ ኣብ ውድብና ገለ ሓላፍነት ወይ ፍሉይ መሰል ኪውሃቦ ኢሉ ገንዘብ ኣይከፍልን እዩ። (ግብሪ ሃዋርያት 8:18-20) መብዛሕትኡ ግዜ፡ መንነት እቲ ወፈያ ዚገብር ሰብ ኣይፍለጥን እዩ። ነፍሲ ወከፍ ናይ የሆዋ ምስክር፡ ከከም ድሌቱን ኵነታቱን ዘለዎ ግዜን ጕልበትን ጥሪትን ይውፊ እዩ።—2 ቈረንቶስ 9:7።
ብንጥፈት ዚሰብኩ ዘለዉ ናይ የሆዋ መሰኻኽር ክንደይ ምዃኖም ብኸመይ ትፈልጡ፧
ኣብ ወወርሒ፡ ናይ የሆዋ መሰኻኽር ብዛዕባ ንጥፈታት ስብከቶም ናብ ገጉባኤኦም ጸብጻብ ይህቡ እዮም። ብፍቓዶም ከኣ እዮም ጸብጻብ ዚህቡ።
ጸብጻብ ጉባኤ ተኣኪቡን ተደሚሩን ናብ ቤት ጽሕፈት ጨንፈር ይለኣኽ። እቲ ቤት ጽሕፈት ጨንፈር ድማ፡ ድምር ነፍሲ ወከፍ ሃገር ወይ ክሊ ናብ ቀንዲ ቤት ጽሕፈት ይልእኽ።
ኣብ መወዳእታ ዓመት ኣገልግሎት፡ * ኣብታ ዓመት እቲኣ ዝለዓለ ቝጽሪ ኣስፋሕቲ ነፍሲ ወከፍ ሃገራት ክንደይ ምንባሩ ይውሰን። ኵሉ እቲ ኣሃዛት ተደሚሩ ኸኣ ኣብ መላእ ዓለም ክንደይ ዚኣኽሉ ናይ የሆዋ መሰኻኽር ከም ዘለዉ ይውሰን። ናይ ነፍሲ ወከፍ ሃገር ዝርዝር ጸብጻብን ኣብ ዕዮ ስብከት እተረኽበ ተመክሮን፡ ኣብ መጽሓፍ ዓመት ናይ የሆዋ መሰኻኽር ይወጽእ እዩ። ከምዚ ዝኣመሰለ ጸብጻባት፡ ከምቲ ንቐዳሞት ክርስትያናት ዘተባብዖም ንዓና እውን የተባብዓና እዩ።—ግብሪ ሃዋርያት 2:41፣ 4:4፣ 15:3።
ነቶም ዘይሰብኩ ኽነሶም ምስ ውድብኩም ዚሓብሩ ሰባት ትቘጽርዎም ዲኹም፧
ነዞም ሰባት እዚኦም ከም ናይ የሆዋ መሰኻኽር ጌርና ዘይንቘጽሮም እኳ እንተ ዀንና፡ ኣብ ጉባኤታትና ምሳና ኺእከቡ ግና ባህ ይብለና እዩ። መብዛሕትኦም ኣብ ዓመታዊ በዓል ዝኽሪ ሞት ክርስቶስ ይእከቡ እዮም፣ ቍጽሪ ናይ የሆዋ መሰኻኽር ካብ ቍጽሪ እቶም ኣብዚ በዓል እዚ እተኣከቡ ብምንካይ ድማ ቍጽሮም ኪግምገም ይከኣል እዩ። ብ2016 ቍጽሪ ተኣከብቲ በዓል ዝኽሪ 20,085,142 እዩ ነይሩ።
ኣብ ኣኼባታትና ዘይእከቡ ሓያሎ ሰባት እውን ምሳና ብናጻ መጽናዕቲ መጽሓፍ ቅዱስ ይገብሩ እዮም። ብ2016፡ በብወርሑ ብገምጋም 10,115,264 መጽናዕትታት መጽሓፍ ቅዱስ መሪሕና ኢና፣ ኣብ ገሊኡ እዋናት ድማ፡ እተፈላለዩ ውልቀ ሰባት ብሓንሳእ ኢና እነጽንዖም።
መንግስቲ ብዛዕባ ብዝሒ ናይ የሆዋ መሰኻኽር ዚህቦ ኣሃዝ ካብቲ ናታትኩም ዚልዕል ስለምንታይ እዩ፧
ቢሮ ቘጸራ ህዝቢ መንግስቲ ነቲ ኣሃዝ ዚውስኖ፡ ንሰባት ሃይማኖቶም እንታይ ምዃኑ ብምሕታት እዩ። ንኣብነት፡ ቢሮ ቘጸራ ህዝቢ ሕ.መ.ኣ. እቲ ዚወስድዎ ገምጋም፡ እቶም ዚቝጸሩ ውልቀ ሰባት ሰዓብቲ ኣየናይ ሃይማኖት ምዃኖም ኣብ ዚህብዎ ምላሽ እዩ ዚምርኰስ። በዚ ምኽንያት እዚ ድማ፡ እቲ ውጽኢት ኣብ ውልቃዊ ርእይቶ ደኣ እምበር፡ ኣብ ህሉው ኵነታት እተመስረተ ኣይኰነን። ንሕና ኸም ናይ የሆዋ መሰኻኽር ጌርና እንቘጽሮም ግና፡ ነቶም ንኻልኦት ዚሰብኩን ንጥፈታት ኣገልግሎቶም ጸብጻብ ዚህቡን ደኣ እምበር፡ ነቶም ናይ የሆዋ መሰኻኽር ከም ዝዀኑ ጥራይ ዚዛረቡ ኣይኰንናን።
ብዝያዳ ፍለጥ
ናይ የሆዋ መሰኻኽር እንታይ እዮም ዚኣምኑ፧
15 መሰረታዊ እምነታትና ርአ።
ዕዮ ስብከት ናይ የሆዋ መሰኻኽር ብኸመይ እዩ ተወዲቡ፧
ነቲ የሱስ ዚጥቀመሉ ዝነበረ ኣሰባብኻ ኢና እንቐድሖ፧ ገለ ኻብዚ ኣሰባብኻ እንታይ እዩ፧
ጉባኤታት ናይ የሆዋ መሰኻኽር ብኸመይ እየን ዚውደባ፧
መምርሒታትን ትምህርትታትን ብኸመይ ከም እንረክብ ኣንብብ።


text:
1ብድኅርዙይ ሓደ ኣራዊት ካብ ባሕሪ ኽወፅእ እንተሎ ረአኹ። ዓሠርተ ኣቕርንትን ሸዉዓተ ኣራእስን ነበሮ። ኣብ ኣቕርንቱ ዓሠርተ ዘዉዲ ኣብ ኣራእሱዉን ንእግዚኣብሔር ዘጸርፍ ስም ነበሮ። 2እቲ ዘረአኽዎ ኣራዊት ከዓ ነብሪ ይመስል ነበረ። ኣእጋሩ ከም ኣእጋር ድቢ ኣፉ ኸም ኣፍ ኣንበሳ ይመስል ነበረ። እቲ ገበል ድማ ኃይሉን ዙፋኑን ዓብዪ ሥልጣንን ሃቦ። 3ሓደ ኻብቶም ኣራእሱዉን ንሞት ዘብጽሕ ቊስሊ ነበሮ። እቲ ናብ ሞት ዘብጽሕ ቊስሉ ግና ሓወየ። ምድሪ ብምልእታ ድማ ተገሪማ ደድኅሪ እቲ ኣራዊት ሰዓበት። 4ንሳቶም ከዓ ነቲ ኣራዊት ሥልጣን ስለ ዘሃቦ ነቲ ገበል ሰገዱሉ። ነቲ ኣራዊትዉን ነዘ ኣራዊት እዙይ መን ይመስሎ? መንከ ኽዋግኦ ይኽእል? እናበሉ ሰገዱሉ። 5ትዕቢትን ንእግዚኣብሔር ዘጸርፍ ቃላትን ዘዛረብ ኣፍ ተዉሃቦ። ነርብዓን ክልተን ኣዋርሕ ግብሩ ኽገብርዉን ሥልጣን ተዉሃቦ። 6ሽዑ ንእግዚኣብሔር ክጸርፍ ንስሙን ንማኅደሩን ነቶም ኣብ ሰማይ ዘነብሩንዉን ክጸርፎም ኣፉ ኸፈተ። 7ነቶም ቅዱሳን ክዋግኦምን ክስዕሮምን ፍቓድ ረኸበ። ኣብ ልዕሊ ዂላቶም ነገዳትን ሕዘብን ቋንቋታትን ኣሕዛብን ድማ ሥልጣን ተዉሃቦ። 8እቶም ካብ ምፍጣር ዓለም ጀሚሩ ስሞም ኣብቲ ናይቲ ዘተሓርደ በጊዕ መጽሓፍ ሕይወት ዘይተጽሓፈ ኣብ ምድሪ ዘነብሩ ዂላቶም ክሰግዱሉ እዮም። 9ዘሰምዕ እዘኒ ዘለዎ ይስማዕ! 10እቲ ኽማረኽ ዘለዎ ተማሪኹ ክኸይድ እዩ፤ እቲ ብሰይፊ ኽቕተል ዘለዎ ብሰይፊ ኽቕተል እዩ።› እቲ ናይቶም ቅዱሳን ትዕግሥትን እምነትን ዘርአ ኸዓ ኣብዙይ እዩ። 11ኻልእ ኣራዊትዉን ካብ ምድሪ ኽወፅእ እንተሎ ረአኹ። ከም ናይ በጊዕ ዘመስል ክልተ ቐርኒ ድማ ነበሮ። ዘረባኡ ኸዓ ከም ዘረባ ገበል ነበረ። 12ካብቲ ቐዳማይ ኣራዊት ምሉእ ሥልጣን ተቐበለ፤ ኣብ ቅድሚኡ ድማ ኽሠርሕ ጀመረ። ምድርን እቶም ኣብኣ ዘነብሩን ከዓ ነቲ ናብ ሞት እተብጽሕ ቊስሉ ዘሓወየትሉ ቐዳማይ ኣራዊት ከም ዘሰግዱሉ ገበረ። 13እቲ ኻልኣይ ኣራዊት ኣብ ቅድሚ ሰብ ካብ ሰማይ ናብ ምድሪ ሓዊ ኽሳዕ ዘዉርድ ዓበይቲ ምልክታት ገበረ። 14ነቶም ኣብ ምድሪ ዘነብሩዉን ነቲ ብሰይፊ ተወቒዑ ዘቖሰለ እሞ ዘሓወየ ቐዳማይ ኣራዊት ምስሊ ግበሩሉ እናበለ በቲ ኣብ ቅድሚ እቲ ቐዳማይ ኣራዊት ክገብሮ ዘተዉሃቦ ምልክታት ነቶም ኣብ ምድሪ ዘነብሩ የስሕቶም ነበረ። 15ምስሊ እቲ ቐዳማይ ኣራዊት ምእንቲ ኽዛረብን ነቶም ንምስሊ እቲ ኣራዊት ዘይሰገዱ ዂላቶም ምእንቲ ኸቕትሎምን ከዓ እቲ ኻልኣይ ኣራዊት ንምስሊ እቲ ቐዳማይ ኣራዊት ትንፋስ ክህቦ ተፈቕደሉ። 16እቲ ኻልኣይ ኣራዊት ኲላቶም እቶም ኣናእሽትን ዓበይትን ሃብታማትን ድኻታትን ጐይቶትን ኣገልገልትን ኣብ የማናይ ኢዶም ወይ ኣብ ግምባሮም ማኅተም ከም ዘግበረሎም ገበረ። 17ናይቲ ኣራዊት ስም ማኅተም ወይ ናይ ስሙ ቝጽሪ ዘይብሉ ሓደኳ ኽዕድግን ክሸይጥን ከም ዘይኽእል ይገብር ነበረ። 18እምበኣርከስ ጥበብ ኣብዙይ እዩ ዘድሊ። ቊጽሪ እቲ ኣራዊት ቊጽሪ ሰብ እዩ እሞ ኣእምሮ ዘለዎ ይጸብጽቦ። እቲ ቝጽሩ ኸዓ ሽዱሽተ ሚእትን ስሳን ሽዱሽተን እዩ።
Copyright
Learn More


text:
ናይ ስራሕ ልምምድ (ፕራክቲክ) ትደሊ ዶ ?
ኢናንፎስካፕስኣካዳሚን (Innanförskapsakademin) ዝበሃል ፕሮጀክት ብዘይ ስራሕ ንዘለዉ መናእሰይ ዕድመ ካብ 18 – 24 ዓመት ፣ ንሓደሽቲ ዕቕባ ሓተቲን ኣብ ሓገዝ መትከሊ እግሪ ( ኢታብለሪንግ )ዘለውን ፕራክቲክን ስልጠናን ንሰለስተ ወርሒ ዝህብ ፕሮጀክት እዩ።
ብፕራክቲክ ፤ ስልጠናን ሓፂር ትምህርትን ኣቢልካ ስራሕ ልምዲ፣ ፍልጠትን ርክብ ምስ ዝተፈላለዩ ስራሕ ውሃብትን መንገዲ ናብ ስራሕን ክትፈጥር ትኽእል ኢኻ።ፕራክቲክ (ናይ ስራሕ ልምምድ) ምስ ተወደአ ውን ንስኻ /ኺ ፕራክቲክ ዝነበርካ ፣ ኦስተርሱንድስሄምን መራኸብቲ ስራሕን(ኣርበጽፎመድሊንገን)ብሓባር ብምዃን ናይ ስራሕ መማረፅታት ክንረኽበልካ/ኪ ተስፋ ንገብር። እዙይ ውን ኣብቲ ፕራክቲክ ዝሰራሕኻሉ ወይ ኣብ ካሊእ ስራሕ ወሃቢ ትካል ክኾን ይኽእል እዩ።ብዝበለፀ እቲ ናትካ ድሌት ( ባህጊ) በዚ ዝቕፅል ፎርሙላ ( መሰረት) ልኣኸልና። ንሕና ውን ንዝቕፅል ናይ ፕራክቲክ እዋን ምልመላና ወዲእና ክንምለሰካ ኢና። ሲቪ ( ናይ ስራሕ መረዳእታኻ) እንተለካ ውን ኣተሓሕዝ።ዝኮነ ዓይነት ሕቶ ብዛዕባ እዚ ፕሮጀክት ኢንናንፎስካፕሳካደሚን (Innanförskapsakademin) እንተለካ በዚ ዝስዕብ ኢ- መይል ልኣኸልና . innanforskapsakademin@ostersundshem.se.


text:
ንቕሑ! ነሓሰ 2015
ዋህዮታትካ—ህያዋን ኣብያተ መጻሕፍቲ
ቅርጺ ዲ.ኤን.ኤ. ኺፍለጥ ምኽኣሉ፡ ነቲ ብዛዕባ ህይወት ዘሎና ስነ ፍልጠታዊ ምርዳእ ኣዝዩ ኣገዳሲ እዩ።
ዋህዮታትካ—ህያዋን ኣብያተ መጻሕፍቲ
ኣኽቢርካ ዚርኣዩ ተመራመርቲ ስነ ፍልጠት፡ ኣብ ፍልቀት ንዝነበሮም እምነት ዝሓደግዎ ስለምንታይ እዮም፧
ንውሉድካ ርእሰ ግትኣት ምሃሮ
ንደቅኻ ዝደለይዎ ነገራት ምሃብ፡ ካልእ ኣዝዩ ኣገዳሲ ዝዀነ ነገር ንኸይረኽቡ ኺዓግቶም ይኽእል እዩ።
ትምህርቲ መጽሓፍ ቅዱስ፡ ምጥፋእ መሃይምነት የተባብዕ
ሆሴፊና ጓል 101 ዓመት ከላ፡ ኣብቲ ብናይ የሆዋ መሰኻኽር እተዳለወ መደብ ምጥፋእ መሃይምነት ተመዝገበት። እሞኸ ተዓዊታዶ፧
ተጻዋርነት
መጽሓፍ ቅዱስ፡ ተጻዋርነት ደረት ከም ዘለዎ ይገልጽ ድዩ፧
ኣብ እምነታ ጸንዐት
ሶንግ ሂ ካንግ፡ ጓል 14 ዓመት ከላ ንህይወታ ኣብ ሓደጋ ዜእቱ ምስ ሕክምና ዚተሓሓዝ ጸገም እኳ እንተ ኣጋጠማ፡ ብዓወት ተዋጺኣትሉ።
ኣብ እግሪ ኢሰስ ሊፍሆፐር ዚርከብ ኣስናን
እዚ ኣስናን እዚ፡ እቲ ሓሸራ ብሓይሊ ግናኸ ቝጽጽር ብእተገብረሉ መገዲ ንኺነጥር ይሕግዞ።


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 93 guests and no members online
- Details
- Written by ድምጺ ሰላምን ደሞክራስን ኤርትራ
- Published: 02 January 2017
ኣብ ኤርትራ መንግስታዊ ኣብያተ ጽሕፈታት፡ ከም ዓዳጋይ ዝሰኣነ ዱኳን ዝኣቱን ዝወጽእን ሰብ ዘይረአየሉ ብዘይዝኾነ ኣገልግሎት ተኸፊቱ ከም ዝውዕል ተፈሊጡ።
ኣብ ኤርትራ ኣብ’ዚ እዋን’ዚ መንግስቲ ዝበሃል ትካል ከም ዘሎ ትርደኣሉ፡ ግፋ፡ ማእሰርቲ፡ ራስያ ንብረት፣ ምፍራስ ኣባይቲ እንክትርእን ወዲ እከለ ወይ ጓል እከለ
ተጨውዩ/ተጨውያ ወይ ተቐቲሉ/ተቐቲላ ዝብል ወረ ክትሰምዕ እንከለኻን’ዩ ዝበሉ ንስለ ድሕነት ቤተ-ሰቦም ኣስማቶም ክግለጽ ዘይደለዩ ኣብ’ቲ ዝሓለፈ ወርሒ ታሕሳስ ናይ 2016 መወዳእታ ናብ ጎረቤት ሃገር ኢትዮጵያ ዝሰገሩ ኤርትራውያን፡ መንግስታዊ ኣብያተ ጽሕፈታት ዝበሃል ንማለቱ ኣሎ ዝኾነ ኣገልግሎት ክህብ ግን ኣይረአን ክብሉ ምስክርነቶም ሂቦም።
ስለምንታይ ህዝባዊ ኣገልግሎት ዘይህብ ንዝብል ሕቶ ኣብ ዝሃብዎ መልሲ ድማ፡ ሓደ’ቶም ሓለፍቲ መንግስቲ ዝበሃሉ ኣብ ውልቃዊ ሃብቲ ምኽዕባት’ዮም ተጸሚዶም ዘለው ካልኣይ ከኣ እቲ ህዝቢ ዝተባህሎ ክገብር ደኣምበር ጥርዓኑ ዝሰምዕ በዓል ስልጣን ከምዘየለ ካብ ግብራዊ ተመክሮኡ እኹል ኣገንዝቦ ስለ ዝወስደ፡ ኣብ መንግስታዊ ኣብያተ ጽሕፈት ከይደ እንታይ ፍታሕ ክረክብ ኢለ ካብ ዝብል ተስፋ ምቑራጽ ብዘይወግዓዊ ኣገባብ ስለ ዘቋረጾ’ዩ ክብሉ ኣረዲኦም።
ብርግጽ እቲ ቤት ጽሕፈታት ይኽፈት’ዩ። ጸሓፍቲ ተባሂለን ዝምደባ ኣብ ቅድሚ ኮምፒተር ኮፍ ዝበላ’ውን ይረኣያ’የን ኣገልግሎት ክረክብ ኢሉ ዝኣቱን ዝወጽእን ሰብ ግን ኣይትርእን። ገዛ ተኸፊቱ ንሳተን ጌይም ክጻወታ’የን ዝውዕላ። እቲ መንግስቲ ዝበሃል ወይ እንታይ ከም ዝገብር መርሆ ጠፊእዎ ኣሎ ወይ ከኣ ዘቤታዊ ዋኒን ገዲፉ ኣብ ግዳም ይሰርሕ ኣሎ ክብሉ ኣግራሞቶም ገሊጾም።
ኣብ ዓዲ እንግሊዝ ዝነብር ሙኒር ሓሰን መሓመድ ዝተባህለ ኤርትራዊ
ብግብረ ሽበራ ተኸሲሱ ኣብ ቤት ፍርዲ ከም ዝቐረበ ተገሊጹ።
ምቕማጡ ኣብ ዓባይ ብሪጣኒያ ዝኾነ ወዲ 35 ዓመት ኤርትራዊ ሙኒር ሓሰን መሓመድ፡ ምስ ሓንቲ ጓል ኣንስተይቲ ብግብረ ሽበራ ተኸሲሶም ኣብ ቤት ፍርዲ ከም ዝቐረቡ፡ ብመሰረት’ቲ ቢቢሲ ዝዘርገሖ ሓበሬታ እቶም ጥርጡራት፡ ነታጒ ንምጽዋድ ዘገልግል ስነ-ቀማማዊ ነገራት ሒዞም ከም ዝጸንሑ፡ ካብ 7 ሓምለ 2016 ክሳብ 12 ታሕሳስ 2016 ኣብ ዘሎ ግዝያት ኣብ ዝመረጽዎ ዕላማ ሽበራዊ ተግባር ክፍጽሙ መደብ ነይርዎም ዝብል ክሲ ቀሪብሎም ከም ዘሎን ብ30 ታሕሳስ 2016 ኣብ መርበብ ሓበሬታ ኣሰና ዝተረኽበ ዜና ኣረጋጊጹ።
ሙኒር ሓሰን ብፍላይ ኣባል ናይ’ቲ ብዳዕሽ ወይ እስላማዊ መንግስቲ ዝፍለጥ ኣሸባሪ ጉጅለ ኣባል ምዃኑ ዘረጋግጽ፡ ንግብረ ሽበራዊ መጥቃዕቲ ዘገልግል ሓበሬታን ነቲ ኣሸባሪ ጉጅለ ዘላሊ ጽሑፋት ዘርጊሕካ ዝብል ክሲ ቀሪብሉ ምህላው ዝገለጸት ኣሰና፡ ጥርጡራት ን12 ጥሪ 2017 ዳግማይ ተቖጺሮም ምህላዎም ኣረዲኣ።
ሙኒር ሓሰን መሓመድ ከም ኤርትራዊ ናይ መጅመርያ ጥርጡር ብግብረ ሽበራ ከምዘይኮነ፡ ብ2005 ኣብ ከተማ ለንደን 52 ንጹሃት ሰባት ኣብ ዝቐዘፈ ግብረ ሽበራዊ መጥቃዕቲ ብምስታፉ ስራጅ ያሲን ዓብደላ ዓሊ ዝተባህለ ኤርትራዊ 12 ዓመት ተፈሪዱ ከም ዝነበረ፡ ካልኦት’ውን ካብ ዓዲ እንግሊዝ ንሶርያ ተጓዒዞም ምስ’ቲ ኣሸባሪ ጉጅለ ተጸንቢሮም ክዋግኡ እንከለው ዝሞቱ ኤርትራውያን ከም ዘለው ዘዘኻኸረት ኣሰና፡ ወለዲ ደቆም ካብ ከም’ዚ ዝበለ ተግባራት ክርሕቁ ንቑሕ ተበግሶ ክወስዱ ይግባእ ክትብል መኺራ።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 02-01-2017
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.